﻿လံာ်စီၤယိၤဘး Job 1

1 ပှၤတဂၤ အိၣ်ဝဲ လၢကီၢ်ဧူးစး အပူၤ, အမံၤမ့ၢ် စီၤယိၤဘးလီၤ. ဒီးပှၤတဂၤန့ၣ်မ့ၢ် ပှၤအလၢအပှဲၤ, ဒီးအတီအလိၤ, ဒီးပှၤ လၢအပျံၤယွၤ, ဒီးဟးဆှဲး တၢ်အၢလီၤ. 2 ဒီး အဖိခွါ နွံဂၤ, ဒီးအဖိမုၣ် သၢဂၤ အိၣ်ဖျဲၣ်ဝဲ လၢအဂီၢ်လီၤ. 3 ဒီးအတၢ်ဖိတၢ်လံၤ မ့ၢ်သိ နွံကထိ, ဒီးကီၤလၤအူး သၢကထိ, ဒီးဂီၤဖံးအဆိ ယဲၢ်ကယၤ, ဒီးကသ့ၣ်ယီၤမိၢ် ယဲၢ်ကယၤ, ဒီး အခ့အပှၤ အိၣ်ဝဲ အါအါကလဲာ်လီၤ. ဒီးပှၤတဂၤန့ၣ် ဒိၣ်န့ၢ် ကယဲၢ် ပှၤမုၢ်ထီၣ်ဖိ ခဲလၢာ် တက့ၢ်လီၤ. 4 ဒီး အဖိခွါတဖၣ်န့ၣ် လဲၤဝဲ, ဒီးမၤ တၢ်အီၣ်တၢ်အီ လၢအဟံၣ်ပူၤ, တဂၤ လၢအနံၤဒၣ်ဝဲ, တဂၤ လၢအနံၤဒၣ်ဝဲ, ဒီးမၢလီၤတၢ်, ဒီး ကိးန့ၢ် အဒီပုၢ်ဝဲၢ်မုၣ် သၢဂၤ ဒ်သိး အကအီၣ်တၢ် ဒီးအီတၢ် ဒီးအီၤလီၤ. 5 ဒီးတုၤအတၢ်အီၣ်တၢ်အီ အမုၢ်နံၤတဖၣ် လဲၤတရံးတၢ် ဝံၤဒီး, တၢ်မၤအသး လၢစီၤယိၤဘး မၢလီၤတၢ်, ဒီးမၤစီဆှံအီၤ, ဒီးမုၢ်ဆ့ၣ်ထီၣ်န့ၣ် ဂဲၤဆၢထၢၣ်ဂီၤဂီၤ, ဒီးလုၢ် တၢ်လုၢ်မ့ၣ်အူပှဲၤ သိးသိး ဒီး အဝဲသ့ၣ် ခဲလၢာ် အတၢ်ဂံၢ် လီၤ. အဂ့ၢ်ဒ်အံၤ, စီၤယိၤဘး စံးဝဲဒၣ်, ဘၣ်တဘၣ် ယဖိခွါတဖၣ် မၤတ့ၢ် တၢ်ဒဲးဘး, ဒီးဆိၣ်ယွၤ လၢအသးကံၢ်ပူၤလီၤ. ဒီးစီၤယိၤဘး မၤဝဲ ဒ်န့ၣ် တထံၣ်ဃီလီၤ. 6 ဒီးမုၢ်အိၣ်ဝဲတနံၤ လၢယွၤ အဖိခွါတဖၣ် ဟဲပာ်အသး လၢယွၤအမဲာ်ညါ, ဒီးမုၣ်ကီၤလံၢ် ဟဲစ့ၢ်ကီးဝဲ လၢအကျါ လီၤ. 7 ဒီးယွၤ စံးဘၣ် မုၣ်ကီၤလံၢ်, နဟဲ လၢလဲၣ်. ဒီးမုၣ်ကီၤလံၢ် စံးဆၢယွၤ ဒီးစံးဝဲဒၣ်, လၢယဟးဝ့ၤဝီၤတၢ် လၢဟီၣ်ခိၣ်ချၢ, ဒီးလဲၤတၢ်က့ၤတၢ် လၢအချၢလီၤ. 8 ဒီးယွၤ စံးဘၣ် မုၣ်ကီၤလံၢ်, ပှၤလီၤဂာ် ယခ့ယပှၤ စီၤယိၤဘး, ပှၤလၢအလၢအပှဲၤ, ဒီးအတီအလိၤ, ပှၤလၢအပျံၤယွၤ, ဒီးဟးဆှဲး တၢ်အၢတဂၤ, တအိၣ်ဘၣ် လၢဟီၣ်ခိၣ်ချၢန့ၣ် နကွၢ်ထံအီၤ လၢနသးစ့ၢ်ကီးဧါ. 9 ဒီးမုၣ်ကီၤလံၢ် စံးဆၢ ယွၤ ဒီးစံးဝဲဒၣ်, စီၤယိၤဘး ပျံၤ ယွၤ လၢတၢ်ကလီကလီ အဂီၢ် စ့ၢ်ကီးဧါ. 10 နမၤကရၢဝးတရံးအီၤ, ဒီးဝးတရံး အဟံၣ်, ဒီးဝးတရံး ကယဲၢ် တၢ် လၢအအိၣ်ဒီးအီၤ တခီလၢ်လၢ်, တမ့ၢ်ဘၣ်ဧါ. နဆိၣ်ဂ့ၤ အစု အတၢ်မၤ, ဒီးအတၢ်ဖိတၢ်လံၤ အါထီၣ်ဂီၢ်ထီၣ် လၢကီၢ် အပူၤလီၤ. 11 မ့မ့ၢ်ယူာ်ထီၣ်လၢ် နစု, ဒီးထိးကယဲၢ် တၢ် လၢအအိၣ်ဒီးအီၤ, ဒီးကဆိၣ်မးနၤ လၢနမဲာ်သၣ်ပူၤလီၤ. 12 ဒီးယွၤ စံးဘၣ် မုၣ်ကီၤလံၢ်, ကွၢ်ကွၢ်, ကယဲၢ် တၢ် လၢအအိၣ်ဒီးအီၤ ခဲလၢာ်န့ၣ် အိၣ်ဝဲ လၢနစုပူၤလီၤ. ထဲနတဘၣ်ယူာ်ထီၣ်ဘၣ် နစု ဆူအလိၤဘၣ်. ဒီးမုၣ်ကီၤလံၢ် ဟးထီၣ်ဝဲ လၢယွၤအမဲာ်ညါလီၤ. 13 ဒီးမုၢ်အိၣ်ဝဲတနံၤ လၢအဖိခွါ, ဒီးအဖိမုၣ် အီၣ်တၢ်, ဒီးအီစပံးထံ လၢအဝဲၢ်ကိ အဟံၣ်ပူၤလီၤ. 14 ဒီးကလူးတဂၤ ဟဲဝဲဆူ စီၤယိၤဘး အအိၣ် ဒီးစံးဝဲဒၣ်, ဂီၤဖံးတဖၣ် ထဲၣ်တၢ်, ဒီးကသ့ၣ်ယီၤမိၢ် အီၣ်အဆၣ် လၢအဃၢၤ, 15 ဒီးပှၤစဘၤဖိ လီၤဘၣ် လၢအကျါ, ဒီးစိာ်ထီၣ်ကွံာ်အီၤ, ဒီး ကျီကွံာ် ပှၤဖိၣ်သၣ်ခွါတဖၣ် လၢနးအကနၣ်, ဒီးပှၤပူၤဖျဲး ထဲယၤ တဂၤဧိၤ ဒ်သိး ယကဒုးနဲၣ်နၤလီၤ. 16 အဝဲဒၣ်တဂၤန့ၣ် ကတိၤတၢ် အဖၢမုၢ်ဒီး, ပှၤတဂၤဒၣ် ဟဲဝဲ, ဒီးစံးဝဲဒၣ်, ကစၢ် အမ့ၣ်အူ လီၤဘၣ် လၢမူခိၣ်, ဒီး အီၣ်ကွံာ် သိ, ဒီးပှၤဖိၣ်သၣ်ခွါတဖၣ်, ဒီးမၤလၢာ်ကွံာ် အီၤ, ဒီးပှၤပူၤဖျဲး ထဲယၤ တဂၤဧိၤ ဒ်သိး ယကဒုးနဲၣ်နၤလီၤ. 17 အဝဲဒၣ်တဂၤန့ၣ် ကတိၤတၢ် အဖၢမုၢ်ဒီး, ပှၤတဂၤဒၣ် ဟဲဝဲ, ဒီးစံးဝဲဒၣ်, ပှၤက့ၤစ့းဖိ နီၤဖးအသး လၢပှၤသၢဖု, ဒီးဃ့ၢ်သဖှိ ဆူကီၤလၤအူး အကျါ, ဒီးစိာ်ထီၣ်ကွံာ်အီၤ, ဒီးကျီကွံာ် ပှၤဖိၣ်သၣ်ခွါတဖၣ် လၢနးအကနၣ်, ဒီးပှၤပူၤဖျဲး ထဲယၤ တဂၤဧိၤ ဒ်သိး ယကဒုးနဲၣ်နၤလီၤ. 18 အဝဲဒၣ်တဂၤန့ၣ် ကတိၤတၢ် အဖၢမုၢ်ဒီး, ပှၤတဂၤဒၣ် ဟဲဝဲ, ဒီးစံးဝဲဒၣ်, နဖိခွါ ဒီးနဖိမုၣ်အီၣ်တၢ်, ဒီး အီ စပံးထံ လၢအဝဲၢ်ကိ အဟံၣ်ပူၤ, 19 ဒီးကွၢ်ကွၢ်, ကလံၤမုၢ် ဟဲဝဲ လၢပှၢ်မုၢ်ကနၢ, ဒီးဘၣ် ဟံၣ်အနၢၣ် လွံၢ်နၢၣ်, ဒီးလီၤပှီၢ်ဝဲ လၢဖိၣ်သၣ်ခွါ အဖီခိၣ်, ဒီးသံလံဝဲလံ, ဒီးပှၤပူၤဖျဲး ထဲယၤ တဂၤဧိၤ ဒ်သိး ယကဒုးနဲၣ်နၤလီၤ. 20 တုၤနုၤတစု စီၤယိၤဘး ဂဲၤဆၢထၢၣ်, ဒီးဖှီ အဆ့, ဒီးလူၤ အခိၣ်, ဒီးထိၣ်လီၤပှီၢ်အသး လၢဟီၣ်ခိၣ်, ဒီးဘူၣ်ထီၣ်ဘါထီၣ်တၢ်, 21 ဒီးစံးဝဲဒၣ်, ယဟဲထီၣ် လၢယမိၢ် အဒၢလီၢ် အပူၤန့ၣ် အိၣ်ဘ့ၣ်ဆ့, ဒီးအိၣ်ဘ့ၣ်ဆ့န့ၣ် ယကက့ၤက့ၤ ဖဲန့ၣ်လီၤ. ယွၤဟ့ၣ်လီၤတၢ်, ဒီးယွၤ ဟံးထီၣ်ကွံာ်တၢ်, မ်ယွၤအမံၤ ဘၣ် တၢ်ဆိၣ်ဂ့ၤအီၤ တက့ၢ်. 22 လၢကယဲၢ် တၢ်အံၤအပူၤ ခဲလၢာ်န့ၣ် စီၤယိၤဘး တမၤ တၢ်ဒဲးဘၣ်, ဒီးတပာ် တၢ်ကမၣ် လၢယွၤအလိၤဘၣ်.


လံာ်စီၤယိၤဘး Job 2

1 မၤကဒီးတစု မုၢ်အိၣ်ဝဲတနံၤ လၢယွၤ အဖိခွါတဖၣ် ဟဲပာ်အသး လၢယွၤအမဲာ်ညါ, ဒီးမုၣ်ကီၤလံၢ် ဟဲစ့ၢ်ကီးဝဲ လၢအကျါ ဒ်သိး အကပာ်အသး လၢယွၤအမဲာ်ညါလီၤ. 2 ဒီးယွၤ စံးဘၣ် မုၣ်ကီၤလံၢ်, နဟဲ လၢလဲၣ်. ဒီးမုၣ်ကီၤလံၢ် စံးဆၢယွၤ, ဒီးစံးဝဲဒၣ်, လၢယဟးဝ့ၤဝီၤတၢ် လၢဟီၣ်ခိၣ်ချၢ, ဒီးလဲၤတၢ်က့ၤတၢ် လၢအချၢလီၤ. 3 ဒီးယွၤ စံးဘၣ် မုၣ်ကီၤလံၢ်, ပှၤလီၤဂာ် ယခ့ယပှၤ စီၤယိၤဘး လၢအလၢအပှဲၤ, ဒီးအတီအလိၤ, ပှၤလၢအပျံၤယွၤ, ဒီးဟးဆှဲး တၢ်အၢ တဂၤ, တအိၣ်ဘၣ် လၢဟီၣ်ခိၣ်ချၢန့ၣ် နကွၢ်ထံအီၤ လၢနသးစ့ၢ်ကီးဧါ. ဒီးန ထိၣ်ဂဲၤယၤ ဒ်သိး ယကမၤဟးဂီၤအီၤ ကလီကလီ ဘၣ်ဆၣ်ဒီး, ဟံးဃာ်ဒံးအသး အလၢအပှဲၤဒံးလီၤ. 4 ဒီးမုၣ်ကီၤလံၢ် စံးဆၢယွၤ, တၢ်ဖံး လၢတၢ်ဖံး အဂီၢ် လီၤ. ကယဲၢ် တၢ် လၢအအိၣ်ဒီးအီၤန့ၣ် ပှၤကဟ့ၣ်ဝဲ လၢအသးသမူ အဂီၢ်လီၤ. 5 မ့မ့ၢ် ယူာ်ထီၣ်လၢ် နစု, ဒီး ထိး အဃံ, ဒီးအညၣ် တက့ၢ်. ဒီးကဆိၣ်မးနၤ လၢနမဲာ်သၣ်ပူၤလီၤ. 6 ဒီးယွၤ စံးဘၣ် မုၣ်ကီၤလံၢ်, ကွၢ်ကွၢ်, အိၣ်ဝဲ လၢနစုပူၤလီၤ. ဘၣ်ဆၣ်ဒီး ပျဲ အသးသမူ တက့ၢ်. 7 ဒီးမုၣ်ကီၤလံၢ် ဟးထီၣ်ဝဲ လၢယွၤအမဲာ်ညါ, ဒီးတီၢ် စီၤယိၤဘး လၢတၢ်ဝ့အၢ လၢအခီၣ်ညါသး ပၢၢ်လၢအခိၣ်ဒီလီၤ. 8 ဒီးစီၤယိၤဘး ဟံးန့ၢ် သပၢၤက့, ဒ်သိး အကဝာ်အသး ဒီးဆ့ၣ်နီၤဝဲ လၢဖၣ်ဆါ အကျါလီၤ. 9 ဒီးအမါ စံးဘၣ်အီၤ, နဟံးဃာ်ဒံးနသး အလၢအပှဲၤဒံးဧါ. ဆိၣ် ယွၤ, ဒီးသံ တက့ၢ်. 10 ဒီးစံးဆၢအီၤ, နကတိၤတၢ် ဒ်ပှၤဟးဂီၤမုၣ်တဂၤ ကတိၤတၢ် အသိးန့ၣ်လီၤ. ပဒိးန့ၢ်မး တၢ်ဂ့ၤ လၢယွၤ အစုပူၤ, ဒီးပတဒိးန့ၢ်ဘၣ် တၢ်အၢဘၣ်ဧါ. လၢတၢ်အံၤ ခဲလၢာ် အပူၤန့ၣ် စီၤယိၤဘး တမၤဘၣ် တၢ်ဒဲးဘး လၢအထးခိၣ်ဘၣ်. 11 ဒီးတုၤ စီၤယိၤဘး အတံၤအသကိး သၢဂၤ နၢ်ဟူဝဲ လၢကယဲၢ် တၢ်အၢ လၢအဘၣ်အီၤ ဒီး, ဟဲဝဲတဂၤ လၢအလီၢ်ဒၣ်ဝဲ, တဂၤ လၢအလီၢ်ဒၣ်ဝဲ, ပှၤတ့ၤမၣ်ဖိ စီၤအလံဖးစး, ဒီးပှၤၡူဃးဖိ စီၤဘံးလဒး, ဒီးပှၤနၤမးဖိ စီၤစိဖၢ်လီၤ. အဂ့ၢ်ဒ်အံၤ, အၢၣ်လီၤအီလီၤတၢ် လၢအကဟဲ တပူၤဃီ ဒ်သိး အကသးအုးဒီးအီၤ, ဒီးမၤမုာ်ထီၣ်က့ၤအီၤလီၤ. 12 ဒီးတုၤအကျ့ထီၣ် အမဲာ် လၢအယံၤ, ဒီးတသ့ၣ်ညါဘၣ်အီၤဘၣ်ဒီး, ထုထီၣ် အကလုၢ်, ဒီးအမဲာ်ထံလီၤ, ဒီးဖှီအဆ့ စုာ်စုာ်, ဒီးဖှံထီၣ် ဟီၣ်ခိၣ်အကမူၣ် ဆူမူခိၣ် လၢအခိၣ် အဖီခိၣ်လီၤ. 13 ဒီးဆ့ၣ်နီၤဝဲ ဒီးအီၤ လၢဟီၣ်ခိၣ်လိၤ နွံနံၤ, ဒီးနွံနၤ, ဒီးပှၤတကတိၤဘၣ်တၢ် ဒီးအီၤ နီတဂၤ နီတမံၤဘၣ်. အဂ့ၢ်ဒ်အံၤ, ထံၣ်ဘၣ်ဝဲ လၢအသူၣ်အုးအသးအုး ဒိၣ်မးလီၤ.


လံာ်စီၤယိၤဘး Job 3

1 တၢ် ဒ်န့ၣ် အလီၢ်ခံန့ၣ် စီၤယိၤဘး အဲးထီၣ် အထးခိၣ်, ဒီးဆိၣ်အၢ အမုၢ်တနံၤလီၤ. 2 ဒီးစီၤယိၤဘး ကတိၤတၢ် ဒီးစံးဝဲဒၣ်, 3 မုၢ်တနံၤ လၢယအိၣ်ဖျဲၣ် လၢအပူၤ, ဒီးမုၢ်တနၤ လၢအစံး, ဖိသၣ် ပိာ်ခွါ ဒၢထီၣ်လံန့ၣ် မ်အတုၤ လၢတၢ်ဟးဂီၤ တက့ၢ်. 4 တၢ် လၢမုၢ်တနၤန့ၣ် မ်အကဲထီၣ် တၢ်ခံး တက့ၢ်. မ် ယွၤအသုတဃုအီၤ လၢထးန့ၣ် တဂ့ၤ. ဒီးမ်တၢ်ကပီၤ အသုတကပီၤဘၣ်အီၤ တဂ့ၤ. 5 မ်တၢ်ခံး ဒီးတၢ်သံ အကဒုပာ်အီၤ လၢအတၢ်ဒၣ်ဝဲ, မ်တၢ်အၢၣ် အိၣ်ဝဲဆိးဝဲ လၢအလိၤ, မ်တၢ်မၤခံးမုၢ်နံၤန့ၣ် မၤပျံၤအီၤ တက့ၢ်. 6 တၢ် လၢမုၢ်တနၤန့ၣ် မ်တၢ်ခံးသူဟံးဃာ်အီၤ တက့ၢ် မ်အသု တသးခု လၢနံၣ်ဧိၤလါဧိၤ အမုၢ်နံၤတဖၣ် အကျါ တဂ့ၤ. မ်အသုတဘၣ် တၢ်ဂံၢ်အီၤ လၢလါတဖၣ် အကျါ တဂ့ၤ. 7 ကွၢ်ကွၢ်, တၢ် လၢမုၢ်တနၤန့ၣ် မ်အအိၣ်သယုၢ် တက့ၢ်. မ်တၢ်သူၣ်ဖှံသးညီအသီၣ် သုတဟဲနုာ် လၢအပူၤ တဂ့ၤ. 8 ပှၤလၢအဆိၣ်အၢမုၢ်နံၤတဖၣ်, ပှၤလၢအဒုး ဂဲၤဆၢထၢၣ် သမၣ်ပယိၤန့ၣ် မ်အဆိၣ်အၢ အီၤ တက့ၢ်. 9 ဒီးမ်အမုၢ်ဆ့ၣ် အဆၣ်ဧိၤဖီဧိၤ ခံးလီၤ တက့ၢ်. မ်အကွၢ်လၢ် လၢတၢ်ကပီၤအကျဲ, ဒီးအသုတထံၣ်န့ၢ်အီၤ တဂ့ၤ. မ်အသု တထံၣ်ဘၣ် မုၢ်ဆ့ၣ်န့ၣ် တဂ့ၤ. 10 အဂ့ၢ်ဒ်အံၤ, တကးတံာ်ဃာ်ဘၣ် ယမိၢ်အဒၢလီၢ် အတြဲၤဘၣ်, ဒီးတပာ်တဒၢဘၣ် တၢ်သူၣ်အုးသးအုး လၢယမဲာ်ဘၣ်. 11 ယတသံဘၣ် လၢဒၢလီၢ် လံၤလံၤန့ၣ်မ့ၢ် အဘၣ်မနုၤလဲၣ်. လၢယဟဲ လၢဟၢဖၢပူၤ လံၤလံၤန့ၣ် ယသး တဟးထီၣ်ဘၣ်န့ၣ်မ့ၢ် အဘၣ်မနုၤလဲၣ်. 12 ခီၣ်လ့ၢ်ခိၣ်အိၣ် ပာ် လၢယဂီၢ် မ့ၢ်အဘၣ်မနုၤလဲၣ်, ဒီးနုၢ် လၢယကစူၢ်ထီၣ် အီၤန့ၣ်မ့ၢ် အဘၣ်မနုၤလဲၣ်. 13 မ့မ့ၢ်ဒ်န့ၣ်ဒီး ခဲကနံၣ်အံၤ ယကမံတ့ၢ် ဒီးအိၣ်ဃိကလာ်, ယကမံသပ့ၤတ့ၢ်လီၤ. အန့ၣ် ဒီးယကအိၣ်ဘှံး, 14 အိၣ်ဒီး စီၤပၤတဖၣ်, ဒီးပှၤဟီၣ်ခိၣ်ဖိ အပှၤကူၣ်လိာ်အသးတဖၣ် လၢအတ့လီၤ အလီၢ်အိၣ်သယုၢ် လၢအဂီၢ်ဒၣ်ဝဲန့ၣ်လီၤ. 15 မ့တမ့ၢ်ဘၣ် ဒ်န့ၣ်ဒီး ယကအိၣ်ဒီး ပဒိၣ်ဖးဒိၣ် လၢအအိၣ်ဒီး ထူဧိၤလွဲဧိၤ လၢအမၤပှဲၤ အဟံၣ် ဒီးစ့လီၤ. 16 မ့တမ့ၢ်ဘၣ် ဒ်န့ၣ်ဒီး ယကအိၣ် ဒ်ပှၤ လၢအမုၢ်အလါ တဘၣ်ဒံးဘၣ်ဒီး, အိၣ်ဖျဲၣ်ဝဲတဂၤ အသိးန့ၣ်, ဒ်ဖိဆံး လၢအတထံၣ်ဘၣ် တၢ်ကပီၤ အသိးန့ၣ်လီၤ. 17 ဖဲန့ၣ် ပှၤတတီတလိၤန့ၣ် တမၤကိၢ်မၤဂီၤလၢၤဘၣ်တၢ်ဘၣ်. ဒီးဖဲန့ၣ် ပှၤ လၢတၢ်ဘှံးအသးန့ၣ် အိၣ်ဘှံးဝဲလီၤ. 18 ဖဲန့ၣ် ပှၤဃိာ်ဖိ အိၣ်ဃိကလာ် တပူၤဃီ, တနၢ်ဟူဘၣ် အတၢ်ဝံတၢ်ယိး အကစၢ် အကလုၢ်ဘၣ်. 19 ဒီးဒိၣ် ဒီးဆံး အိၣ်ဖဲန့ၣ် ဒီးပှၤကုၢ်ဖိ ထူၣ်ဖျဲး ဒီး အကစၢ်လီၤ. 20 ဒီးတၢ်ဟ့ၣ်လီၤ တၢ်ကပီၤ လၢပှၤ လၢအဘၣ် တၢ်ကိၢ်တၢ်ဂီၤ, ဒီးတၢ်မူ လၢပှၤသူၣ်ဆါသးဆါန့ၣ်မ့ၢ် အဘၣ်မနုၤလဲၣ်. 21 ပှၤလၢအဆၢသံအသး ဒီးတၢ်သံ တဟဲဘၣ်, ဒီးခူၣ်တၢ် လၢအဂီၢ် အါန့ၢ် လၢတၢ်လုၢ်ဒိၣ်ပှ့ၤဒိၣ် အိၣ်ခူသူၣ်န့ၣ်, 22 ဒီးတုၤအထံၣ်န့ၢ် အတၢ်သွၣ်ခိၣ်ဒီး, အသူၣ်ခု သးခု ဒိၣ်ဒိၣ်ကလဲာ်, ဒီးသူၣ်ဖှံသးညီလီၤ. 23 တၢ်ဟ့ၣ်လီၤတၢ်ကပီၤ လၢပှၤ လၢအကျဲအိၣ်တဒၢ, ဒီး လၢယွၤမၤကရၢဝးတရံးအီၤန့ၣ်မ့ၢ် အဘၣ်မနုၤလဲၣ်. 24 အဂ့ၢ်ဒ်အံၤ, ယတၢ်ကအုကစွါ ဟဲဝဲ လၢယတၢ်အီၣ် အမဲာ်ညါ, ဒီးယတၢ်ဟီၣ်ပသူထီၣ် လူလီၤအသး ဒ်ထံဧိၤနိဧိၤ အသိးန့ၣ်လီၤ. 25 အဂ့ၢ်ဒ်အံၤ, တၢ် လၢယပျံၤအီၤန့ၣ် ဟဲလီၤဘၣ် ယၤလီၤ. ဒီးတၢ် လၢယဘၣ်ယိၣ်အီၤန့ၣ် ဘၣ်ယၤလီၤ. 26 ယအိၣ်တမုာ်ဘၣ်, ဒီးယတအိၣ်ဘှံးဘၣ်, ဒီးယ တအိၣ်ဃိဘၣ်, ဘၣ်ဆၣ်ဒီး တၢ်ကိၢ်တၢ်ဂီၤ ဟဲဝဲလီၤ.


လံာ်စီၤယိၤဘး Job 4

1 ဒီးပှၤတ့ၤမၣ်ဖိ စီၤအလံဖးစး ကတိၤထီၣ်တၢ် ဒီး စံးဝဲဒၣ်, 2 တၢ်မ့ၢ်ကတိၤကွၢ် တၢ်ကတိၤ တထံၣ် ဒီးနၤဒီး နသး ကကိၢ် စ့ၢ်ကီးဧါ. ဒီးမ့ၢ်မတၤ ကီၤအသး ဒ်သိးအသု တကတိၤတၢ် တဂ့ၤ ကသ့တဂၤလဲၣ်. 3 ကွၢ်ကွၢ်, နသိၣ်က့ၤလံ ပှၤအါဂၤလံ, ဒီးနဒုးဆူၣ်ထီၣ်လံပှၤ လၢအစုစၢ်လံ. 4 နတၢ်ကတိၤ ဒုးဂဲၤဆၢထၢၣ်လံ ပှၤလၢအကလီၤဃံၤ, ဒီးနမၤဆူၣ်ထီၣ်လံ ပှၤအခီၣ်လ့ၢ်ခိၣ် လၢအကချံးလီၤန့ၣ်လံ 5 မ့မ့ၢ် ခဲကနံၣ်အံၤ တၢ်ဟဲဘၣ်နၤ, ဒီးနလီၤဘှါလီၤ. တၢ်ထိးဘၣ်နၤ ဒီးနသူၣ်ကိၢ်သးဂီၤလီၤ. 6 နပျံၤယွၤန့ၣ်မ့ၢ် နတၢ်သန့ၤနသး, ဒီးနကျဲ အလၢအပှဲၤန့ၣ်မ့ၢ် တၢ်ဒုး မုၢ်လၢ်နၤ, တမ့ၢ်ဘၣ်ဧါ. 7 သ့ၣ်နီၣ်ထီၣ်က့ၤလၢ်တၢ် တက့ၢ်. မ့ၢ်မတၤ လၢအတၢ်ဒဲးဘး တအိၣ်ဘၣ်န့ၣ် တုၤလၢတၢ်ဟးဂီၤ တဂၤလဲၣ် ဒီးပှၤအတီအလိၤဘၣ် တၢ်ဒီၣ်တဲာ်ကွံာ်အီၤ ဖဲလဲၣ်ပူၤလဲၣ်. 8 ဒ်ယထံၣ်တၢ် အသိးန့ၣ် ပှၤလၢအထဲၣ် တၢ်အၢ, ဒီးဖှံလီၤ တၢ်မၤကိၢ်မၤဂီၤန့ၣ် ကူး တၢ်န့ၣ်တမံၤဃီလီၤ. 9 ဟးဂီၤဝဲ လၢယွၤအသါသဖှိ, ဒီး လၢာ်ကွံာ်ဝဲ လၢအနါဒ့သါန့ၣ်လီၤ. 10 ခ့ယုၢ် ကညီၤတၢ်, ဒီးခ့ယုၢ်ဃး အသီၣ်, ဒီးခ့ယုၢ်ဖိ အမဲပိၤအသးလီၤ. 11 ခ့ယုၢ်ပှၢ် ဟးဂီၤဝဲ လၢအတၢ်ဂုာ်န့ၢ် တအိၣ်ဘၣ် အဃိ, ဒီးခ့ယုၢ်မိၢ်အဖိ လီၤပြံလီၤပြါဝဲလီၤ. 12 ဒီးတၢ်ဟဲစိာ်ခူသူၣ် တၢ်တမံၤ ဆူယအိၣ်, ဒီးယဒိးန့ၢ် တၢ်ကသွံဒံလီၤ. 13 တုၤတၢ်မံသပ့ၤလီၤဘၣ် ပှၤကညီ, ဒီး လၢမုၢ်နၤအထံၣ်တၢ် လၢညါခီ အဆိကမိၣ်တၢ် အပူၤန့ၣ်, 14 တၢ်ပျံၤ ဟဲဘၣ်ယၤ, ဒီးတၢ်ကနိးကစုာ် လၢအဒုးကနိး ယဃံ ခဲလၢာ်လီၤ. 15 တုၤနုၤတစု တၢ်အသးတဂၤ လဲၤပူၤကွံာ် လၢယမဲာ်ညါ, ယခိၣ် ဖီထီၣ် နၢ် ဖီထီၣ်, 16 အိၣ်ကတီၢ်ဝဲ, ဒီးအက့ၢ်အဂီၤ ယကွၢ်နီၣ် တသ့ဘၣ်. တၢ်အဂီၤ အိၣ်ဝဲသဃီၤ ဒီးယၤ လၢယမဲာ်ညါ, တၢ်အိၣ်ဘှီၣ်, ဒီးယနၢ်ဟူ တၢ်အသီၣ် စံးဝဲ, 17 ပှၤကညီ ကတီန့ၢ်လိၤန့ၢ် ယွၤ တက့ၢ်ဧါ. ပှၤသၢပျၢၤ ပှၤကညီ ကစီဆှံန့ၢ် ပှၤလၢအတ့လီၤအီၤ တဂၤန့ၣ် တက့ၢ်ဧါ. 18 ကွၢ်ကွၢ်, တသန့ၤဘၣ်အသး လၢအခ့အပှၤဘၣ်, ဒီးပာ်အကလူး လၢပှၤကူၣ်တၢ် တသ့ဘၣ်. 19 မ့မ့ၢ် ပှၤလၢအအိၣ်ဝဲဆိးဝဲ လၢဟံၣ်ဟီၣ်ခိၣ်ပံၣ်ခိၣ်, လၢအခီၣ်ထံး အိၣ်ဝဲ လၢဟီၣ်ခိၣ်အကမူၣ် အကျါ, လၢအလီၤပှီၢ် လၢတၢ်အဃၢ် အမဲာ်ညါန့ၣ် နးန့ၢ် အန့ၣ် တက့ၢ်လီၤ. 20 တၢ်ကျီကွံာ်အီၤ လၢမုၢ်ဂီၤ ဒီးမုၢ်ဟါ အဘၢၣ်စၢၤ, ပှၤတပးကဲဘၣ်တၢ်ဘၣ်ဒီး, ဟးဂီၤဝဲ လီၤထူလီၤယိာ်လီၤ. 21 အတၢ်ဂ့ၤ လၢအလီၤဆီဒၣ်တၢ် လၢအပူၤန့ၣ် ဒံကွံာ်ဝဲ, တမ့ၢ်ဘၣ်ဧါ. အတၢ်ကူၣ်သ့ တအိၣ်ဘၣ်, ဒီးသံဝဲလီၤ.


လံာ်စီၤယိၤဘး Job 5

1 ကိးထီၣ် တက့ၢ်, ပှၤစံးဆၢနၤ အိၣ်တဂၤဂၤဧါ. ဒီးန ကဃၣ်နသး ဆူပှၤစီဆှံ မတၤတဂၤ အအိၣ်လဲၣ်. 2 အဂ့ၢ်ဒ်အံၤ, တၢ်သးထီၣ် မၤသံ ပှၤဟးဂီၤဖိ, ဒီးတၢ်သးက့ၣ်န့ၣ် ပှၤကူၣ်တၢ် တသ့ဘၣ်လီၤ. 3 ယထံၣ်ဘၣ်လံ ပှၤဟးဂီၤဖိ အဂံၢ်စဲၤလီၤလံ, ဒီးယဆိၣ်အၢ အလီၢ်သတူၢ်ကလာ်လီၤ. 4 အဖိအလံၤ အိၣ်ယံၤဝဲ ဒီးတၢ်အုၣ်က့ၤခီၣ်က့ၤအီၤ, ဒီး ဘၣ် တၢ်ဆီၣ်သနံးအီၤ လၢပဲတရီ အပူၤ, ဒီးတၢ်မၤပူၤဖျဲး တအိၣ်ဘၣ်. 5 အတၢ်ကူးဘုန့ၣ် ပှၤတၢ်သၣ်ဝံၤ အသးတဖၣ် အီၣ်ကွံာ်ဝဲ, ဒီးမၤန့ၢ်ဝဲ ပၢၢ်လၢတၤဆှုၣ်, ဒီးပှၤတၢ်သူအသး လၢထံတဖၣ် ယူၢ်လီၤကွံာ် အတၢ်ဖိတၢ်လံၤလီၤ. 6 အဂ့ၢ်ဒ်အံၤ, တၢ်နးတၢ်ဖှီၣ် တဟဲထီၣ်ဘၣ် လၢဟီၣ်ခိၣ်အကမူၣ် အကျါဘၣ်, ဒီးတၢ်ကိၢ်တၢ်ဂီၤ တမဲထီၣ်ဘၣ် လၢဟီၣ်ခိၣ်ဘၣ်. 7 အဂ့ၢ်ဒ်အံၤ, ပှၤကညီ အိၣ်ဖျဲၣ် လၢတၢ်ကိၢ်တၢ်ဂီၤ အဂီၢ်, ဒ်မ့ၣ်အူ ဖီဒံကွံာ် ဆူထးန့ၣ် အသိးလီၤ. 8 ဘၣ်ဆၣ်ဒီး ယကဃုတၢ် ဆူ ယွၤအအိၣ်, ဒီးယကပာ် ယတၢ် လၢယွၤအအိၣ်, 9 ယွၤ လၢအမၤ တၢ်အဒိၣ်အထီ လၢပှၤဃုသ့ၣ်ညါ တသ့ဘၣ်, တၢ်လီၤလိၢ်လီၤလး တုၤပဂံၢ်အီၤ တဘၣ်ဘၣ်, 10 ယွၤ လၢအဒုးဟဲစူၤတၢ် လၢဟီၣ်ခိၣ်ချၢ, ဒီးဟ့ၣ်ယုၢ် ထံ ဆူခိ, 11 ယွၤ လၢအပာ် ပှၤဆီၣ်လီၤအသး လၢတၢ်ထီၣ်ထီ, ဒီးပှၤ လၢအသူၣ်အုးအသးအုးန့ၣ် ယွၤ ပာ်ထီၣ်ထီအီၤ ဆူတၢ်အုၣ်က့ၤခီၣ်က့ၤ အလီၢ်န့ၣ်လီၤ. 12 မၤဟးဂီၤ ပှၤလီတၢ်ဖိ အတၢ်ကူၣ်တၢ်ဖး, ဒ်သိးအစု အသု တမၤဝံၤ အတၢ်မၤ တဂ့ၤလီၤ. 13 ဖီၣ်န့ၢ် ပှၤကူၣ်တၢ်သ့ လၢအလီတၢ်ဒၣ်ဝဲ အပူၤ, ဒီး မၤဟးဂီၤ ပှၤကူၣ်လီတၢ်ဖိ အတၢ်ကူၣ်န့ၣ်လီၤ. 14 အဝဲသ့ၣ် ဃ့ၢ်ဝဲဆူ တၢ်ခံးပူၤ လၢမုၢ်ဆါခီ, ဒီးကလၢၢ်ဝဲ လၢမုၢ်ထူၣ် ဒ် လၢမုၢ်နၤ အသိးန့ၣ်လီၤ. 15 မ့မ့ၢ် ယွၤ အုၣ်က့ၤခီၣ်က့ၤ ပှၤဖှီၣ်ဖိယာ်ဖိ လၢနးဧိၤဘီဧိၤ, လၢအဝဲသ့ၣ် အထးခိၣ်, ဒီး လၢပှၤအဆူၣ် အစုပူၤန့ၣ်လီၤ. 16 မၤသးဒ်န့ၣ်ဒီး ပှၤဖှီၣ်ဖိယာ်ဖိ ကွၢ်လၢ်တၢ်အကျဲ, ဒီးတၢ်အၢကျၢၢ်တံာ်ဒၣ် အထးခိၣ်လီၤ. 17 ကွၢ်ကွၢ်, ပှၤလၢယွၤသိၣ်ဃီၣ်အီၤန့ၣ် ဘၣ်ဆိၣ်ဂ့ၤဝဲလီၤ. မၤသးဒ်န့ၣ်ဒီး တၢ်သ့တၢ်လၢာ် အတၢ်သိၣ်ဃီၣ်န့ၣ် မၤတရီတပါအီၤ တဂ့ၤ. 18 အဂ့ၢ်ဒ်အံၤ, အဝဲဒၣ် မၤတၢ်ပူၤလီၢ်, ဒီးဘိၣ်ထီၣ်ဝဲ, ဆဲးဝဲ, ဒီးအစု မၤဘျါက့ၤဝဲလီၤ. 19 ကမၤပူၤမၤဖျဲးနၤ ဒီးတၢ်ကိၢ်တၢ်ဂီၤ ဃုမံၤ, ဒီး လၢနွံမံၤ အကျါန့ၣ် တၢ်အၢ တထိးဘၣ် နၤဘၣ်. 20 လၢတၢ်သၣ်ဝံၤလီၤဒိအပူၤ, ကပှ့ၤက့ၤနၤ လၢတၢ်သံ အစုပူၤ, ဒီး လၢတၢ်ဒုးသုး အပူၤ, ကမၤပူၤဖျဲးကွံာ်နၤ လၢနးဧိၤဘီဧိၤ အစိအကမီၤလီၤ. 21 တုၤပှၤအပျ့ၤတီၢ်တၢ်ဒီး, နကအိၣ်တဒၢ, ဒီးတုၤ တၢ်ဟးဂီၤ ဟဲဝဲဒီး, နတပျံၤဘၣ် တၢ်ဘၣ်. 22 နကနံၤဘၣ် တၢ်မၤဟးဂီၤ, ဒီးတၢ်သၣ်ဝံၤလီၤဒိ, ဒီးန တပျံၤဘၣ် ဟီၣ်ခိၣ် အတၢ်ဒူတၢ်ဃိၤဘၣ်. 23 အဂ့ၢ်ဒ်အံၤ, ပှၢ်လၢ်ကျါ အလၢၢ်ဧိၤလ့ဧိၤ ကအၢၣ်လီၤအီလီၤတၢ် ဒီးနၤ, ဒီးပှၢ်လၢ်ကျါ အတၢ်ဒူတၢ်ဃိၤ ကအိၣ်ဃူလိာ်ဖိးလိာ်အသး ဒီးနၤလီၤ. 24 ဒီးနကသ့ၣ်ညါ လၢနဒဲအိၣ်ဝဲ လၢတၢ်ဃူတၢ်ဖိး အပူၤ ဒီးနကက့ၤအိၣ်သကိး နအိၣ်အလီၢ်, ဒီးကထံၣ် လၢတၢ်တဟါမၢ် နီတမံၤဘၣ်. 25 ဒီးနကသ့ၣ်ညါ လၢနချံနသၣ် ကမ့ၢ် အဒိၣ်အအါ, ဒီးပှၤလီၤစၢၤလီၤသွဲၣ် လၢနၤတဖၣ် ဒ်ဟီၣ်ခိၣ် အနီၣ်ဧိၤမံၤဧိၤ အသိးန့ၣ်လီၤ. 26 နကဟဲ ဆူတၢ်သွၣ်ခိၣ် အပူၤ လၢနမှံၤတုာ်ပှၢ်တီၤ ဒ်ဘုတကဒိၣ်ဘၣ် တၢ်ထၢဖှိၣ်အီၤ လၢအဆၢအကတီၢ် အသိးန့ၣ်လီၤ. 27 ကွၢ်ကွၢ်, တၢ်န့ၣ် ပဃုကွၢ်လံ အီၤလံ. မ့ၢ်တၢ် ဒ်န့ၣ်လီၤ. ဒိကနၣ်, ဒီးသ့ၣ်ညါ လၢနဂီၢ်ဒၣ်နဲ တက့ၢ်.


လံာ်စီၤယိၤဘး Job 6

1 ဒီးစီၤယိၤဘး စံးဆၢတၢ် ဒီးစံးဝဲဒၣ်, 2 အိ, မ်ယတၢ်ကိၢ်တၢ်ဂီၤ ဘၣ် တၢ်စီၤအီၤ လီၤတံၢ်လီၤဆဲး, ဒီးယတၢ်နးတၢ်ဖှီၣ် ဘၣ် တၢ်ပာ်ဖှိၣ် တပူၤဃီ လၢစီၤပီၢ် အပူၤ တက့ၢ်. 3 အဂ့ၢ်ဒ်အံၤ, ခဲကနံၣ်အံၤ ကဃၢန့ၢ် ပီၣ်လဲၣ်အမဲး တက့ၢ်လီၤ. မၤသးဒ်န့ၣ်ဒီး ယတၢ်ကတိၤ ယူၢ်လီၤကွံာ်အသးလီၤ. 4 အဂ့ၢ်ဒ်အံၤ, တၢ်သ့တၢ်လၢာ် အပျၢ် အိၣ်လၢယပူၤ, အစုၣ် အီထီၣ်ကွံာ်ယသး, ယွၤအတၢ်မၤပျံၤတၢ်တဖၣ် ကတဲာ်ကတီၤ အသးထီဒါယၤလီၤ. 5 ကသ့ၣ်ယီၤမံၤ ကဟဲးထီၣ် လၢနီၣ်ဧိၤမံၤဧိၤ အဖီခိၣ်ဧါ. ဒီးဂီၤဖံး ကိးထီၣ် လၢအတၢ်အီၣ် အဖီခိၣ်ဧါ. 6 တၢ် လၢအဘျါကစဲာ်န့ၣ် အံသၣ် တအိၣ်ဘၣ်ဒီး, ပှၤ အီၣ်အီၤ ဘၣ်ကသ့ဧါ. ဒီးတၢ်အဟီ အိၣ်ဝဲ လၢထိၣ်ဒံၣ် အကပိၤပူၤဧါ. 7 တၢ် လၢယဂ့ၢ်လိာ် ဒ်သိး ယသုတထိးဘၣ် အီၤတဂ့ၤန့ၣ် ကဲထီၣ်ဝဲ လၢယသးအုး အတၢ်အီၣ်လီၤ. 8 မ် လၢတၢ်ကဒိကနၣ် ယတၢ်ဃ့ကညး, ဒီး လၢယွၤ ကဟ့ၣ်တၢ် လၢယသးလီန့ၣ် တက့ၢ်. 9 မ်အဘၣ်ယွၤအသး လၢအကမၤဟးဂီၤယၤ တက့ၢ်. မ် အပျၢ်အစု, ဒီးဒီၣ်တဲာ်ကွံာ်ယၤ တက့ၢ်. 10 ဒီးတၢ်မၤမုာ်ထီၣ်က့ၤယၤ ကအိၣ်ဒံး, ဒီးယကသူၣ်ဖှံသးညီ လၢတၢ်နးတၢ်ဖှီၣ် အပူၤလီၤ. မ်အသုတသးလီတၢ် တဂ့ၤ. အဂ့ၢ်ဒ်အံၤ, တၢ်စီဆှံတဂၤ အတၢ်ကတိၤန့ၣ် ယတပာ်ခူသူၣ်ဘၣ်. 11 ဒ်သိး ယကမုၢ်လၢ်တၢ်န့ၣ် ယဂံၢ်ယဘါ မ့ၢ်မနုၤလဲၣ် ဒီးဒ်သိး ယကအိၣ်စူၤသးန့ၣ် ယကတၢၢ်န့ၣ်မ့ၢ် မနုၤလဲၣ်. 12 ယဂံၢ်ယဘါမ့ၢ် လၢၢ်ဧိၤလ့ဧိၤ အဂံၢ်အဘါန့ၣ် ဧါ. ဒီး ယဖံးယညၣ် မ့ၢ်တိၢ်ဧိၤပှာ်ဧိၤဧါ. 13 တၢ်မၤစၢၤဟါမၢ် လၢယပူၤ, ဒီးတၢ်ကူၣ်သ့ ဘၣ် တၢ်ဟီထီၣ်ကွံာ် လၢယအိၣ် တမ့ၢ်ဘၣ်ဧါ. 14 ပှၤလၢအဘၣ်နးဘၣ်ဖှီၣ်န့ၣ် အတံၤအသကိး ဂ့ၤသးကညီၤအီၤ, လၢအလဲၤသဒၣ် တၢ်ပျံၤတၢ်သ့တၢ်လၢာ် ဒၣ်လဲာ်န့ၣ်လီၤ. 15 ယဒီပုၢ်ဝဲၢ်တဖၣ်န့ၣ် လီန့ၢ်တၢ် ဒ်ထံကျိဖိ အသိးန့ၣ်, ဒ်တၢ်တြိပူၤ အထံကျိဖိ အသိးန့ၣ် လဲၤပူၤကွံာ်ဝဲလီၤ. 16 ဒုဝဲ လၢထံလီၤသကၤ အဃိ, မူခိၣ်ဖီ အိၣ်သဒၢ လၢအပူၤန့ၣ်လီၤ. 17 အဆၢအကတီၢ် လၢအကိၢ်ထီၣ်န့ၣ် လီၤသံးကွံာ်ဝဲ, တုၤတၢ်ကိၢ်ထီၣ်ဒီး, လၢာ်ကွံာ်ဝဲ လၢအလီၢ်န့ၣ်လီၤ. 18 အကျဲ လၢအပိာ်န့ၣ် ဃၣ်ကွံာ်အသး, လဲၤဝဲဆူ တၢ်အိၣ်ကလီ အပူၤ, ဒီးဟါမၢ်ဝဲလီၤ. 19 တ့မၤ အပှၤလဲၤတၢ်ဖိ ကွၢ်ဝဲ, ၡဘၤ အပှၤကညီ အဖုတဖၣ် မုၢ်လၢ်ဝဲလီၤ. 20 ပာ်မဲာ်ဆှးအသး လၢအမုၢ်လၢ်တၢ် အဃိ, ဟဲဖဲန့ၣ်, ဒီးမဲာ်ဆှးဝဲလီၤ. 21 အဂ့ၢ်ဒ်အံၤ, ခဲကနံၣ်အံၤ, သုတမ့ၢ်တၢ်နီတမံၤဘၣ် သုထံၣ် ယတၢ်နးတၢ်ဖှီၣ်, ဒီးသုပျံၤတၢ်လီၤ. 22 ဟဲစိာ်တၢ် ဆူယအိၣ် တက့ၢ်န့ၣ်, ဟ့ၣ်ယၤ လၢတၢ်ဟ့ၣ် လၢသုစုလီၢ်သုခီၣ်ခိၣ် အကျါ တက့ၢ်န့ၣ်, 23 မၤပူၤမၤဖျဲးယၤ ဒီးတၢ်အဒုၣ်အဒါ အစုပူၤ တက့ၢ်န့ၣ်, ပှ့ၤက့ၤ ယၤ လၢတၢ်အဆူၣ် အစုပူၤ တက့ၢ်န့ၣ် ယစံးစ့ၢ်ကီးဧါ. 24 သိၣ်လိယၤ တက့ၢ်, ဒီးယကအိၣ်ဘှီၣ်ကလာ်, ဒီးယမၤကမၣ်တၢ် ဒ်လဲၣ်ဒ်လဲၣ်န့ၣ် ဒုးနၢ်ပၢၢ်ယၤ တက့ၢ်. 25 တၢ်ကတိၤအလိၤတဖၣ်န့ၣ် ဆူၣ်ဝဲ ဆံးဒိၣ်လဲၣ်. မ့မ့ၢ် သုသိၣ်ဃီၣ်တၢ်န့ၣ်မ့ၢ် အသိၣ်ဃီၣ်မနုၤလဲၣ်. 26 သုဆိကမိၣ် လၢသုကသိၣ်ဃီၣ် တၢ်ကတိၤန့ၣ် ဧါ. ပှၤလၢအတၢ်မုၢ်လၢ် တအိၣ်ဘၣ်န့ၣ် အတၢ်ကတိၤမ့ၢ် ကလံၤလီၤ. 27 မ့ၢ်မး သုမၤအၢ ပှၤဖိၣ်ဃဲ, ဒီးခူၣ်တၢ်ပူၤ လၢသုတံၤသုသကိး အဂီၢ်လီၤ. 28 ဒီးခဲကနံၣ်အံၤ မ့ၢ်ဘၣ်သုသး ဒီးကွၢ်ယၤ တက့ၢ်. ဒီး ယမ့ၢ်ကတိၤ ကဘျံးကဘျၣ်ဒီး, အိၣ်လၢသုမဲာ်ညါလီၤ. 29 က့ၤ, ဆိကမိၣ် တက့ၢ်. မ်အသု တကဲထီၣ် တၢ်အၢ တဂ့ၤ, က့ၤကဒီး ဆိကမိၣ် တက့ၢ်. ယတၢ်တီတၢ်လိၤန့ၣ် အိၣ်ဝဲ လၢအဝဲန့ၣ် အပူၤလီၤ. 30 တၢ်အၢ အိၣ်ဝဲ လၢယပျ့ၤလိၤ စ့ၢ်ကီးဧါ ယမၤကွၢ်တၢ် သတးဒီး, ယနီၤဖး တၢ်အၢအဆၢသ့, တမ့ၢ်ဘၣ်ဧါ.


လံာ်စီၤယိၤဘး Job 7

1 တၢ်ဒုးတၢ် အိၣ်ဝဲ လၢဟီၣ်ခိၣ်ချၢ လၢပှၤကညီ အဂီၢ် တမ့ၢ်ဘၣ်ဧါ, ဒီးအနံၤတဖၣ် မၤသး ဒ်ပှၤဒိးလဲဖိ အမုၢ်နံၤ အသိးန့ၣ် တမ့ၢ်ဘၣ်ဧါ. 2 ဒ်တၢ် အခ့အပှၤ ဆၢန့ၢ် တၢ်ကဒု အသိး, ဒီးဒ်ပှၤဒိးလဲဖိ ကွၢ်လၢ်တၢ် လၢအမၤတၢ် အဂီၢ် အသိးန့ၣ်, 3 တၢ်ဟ့ၣ် ယၤ လၢလါတဖၣ် ဘၣ်ဃးဒီး တၢ်နးတၢ်ဖှီၣ်, ဒီးတၢ်နီၤဖးန့ၢ်ယၤ လၢနၤတဖၣ် ဘၣ်ဃးဒီး တၢ်ဘှံးယသး ဒ်န့ၣ် အသိးလီၤ. 4 တုၤယမံလီၤဒီး, ယစံး, မုၢ်နၤ ကပူၤကွံာ်, ဒီးဆံးယံာ် ယကဂဲၤဆၢထၢၣ်လဲၣ်. ဒီးယဃၣ်ယသး ယၢ်ခီယၢ်ခီ ဒုးဒုး တုၤမ့ၢ်ဆ့ၣ်ထီၣ်န့ၣ်လီၤ. 5 ယဖံးယညၣ် ကူသိးဝဲ ဒီးလၢၣ်ဧိၤဆှးဧိၤ, ဒီးဟီၣ်ခိၣ် အကမူၣ် အကိၢ်လိၣ်, ယဖံးဃ့ထီ, ဒီးအပူၤလီၢ်ပိၢ် ဖးထီၣ် ကဒီးလီၤ. 6 ယမုၢ်နံၤတဖၣ် ချ့န့ၢ် ပှၤထါထၣ်ဖိ အလုၣ်ထွံ တက့ၢ် ဒီးတၢ်မုၢ်လၢ် တအိၣ်ဘၣ်ဒီး လၢာ်ဝဲလီၤ. 7 အိ, သ့ၣ်နီၣ်ထီၣ်က့ၤ လၢယသးသမူ မ့ၢ်ကလံၤန့ၣ် တက့ၢ်. ယမဲာ်တထံၣ်လၢၤဘၣ် တၢ်ဂ့ၤဘၣ်. 8 ပှၤအမဲာ် လၢအထံၣ်ယၤန့ၣ် တထံၣ်လၢၤဘၣ် ယၤဘၣ်. နမဲာ် အိၣ်လၢယလိၤ, ဒီးယ တအိၣ်လၢၤဘၣ်. 9 ဒ်တၢ်အၢၣ် လၢာ်ဝဲ, ဒီးဒံကွံာ် အသိးန့ၣ်, ပှၤလၢအလဲၤလီၤ ဆူပျုၤပူၤန့ၣ် တဟဲထီၣ်လၢၤဘၣ် ဒ်န့ၣ်အသိး လီၤ. 10 တဟဲက့ၤလၢၤဘၣ် ဆူအဟံၣ်ပူၤ, ဒီးအလီၢ် တသ့ၣ်ညါလၢၤဘၣ် အီၤဘၣ်. 11 မ်ဒ်န့ၣ်ဒီး ယတတြီဘၣ် ယထးခိၣ်ဘၣ်. ယကကတိၤတၢ် လၢယသူၣ်ကိၢ်သးဂီၤ, ယကကဒူးကဒ့ၣ်တၢ် လၢယသးဆါန့ၣ်လီၤ. 12 ယမ့ၢ် ပီၣ်လဲၣ်ဧါ, ယမ့ၢ်ပယိၤဧါ. အဂ့ၢ်ဒ်အံၤ, နပာ် တၢ်ပၢၤယၤလီၤ. 13 တုၤယစံး, ယလီၢ်မံ ကမၤမုာ်ထီၣ်က့ၤယၤ, ယလီၢ် ကမၤစၢ်လီၤ ယကအုကစွါန့ၣ် ဒီး, 14 နမၤပျံၤယၤ လၢတၢ်မံမီၢ်, ဒီးမၤဖုးယၤ လၢထံၣ်တၢ် လၢညါခီလီၤ. 15 ဒီးယဃုထၢ လၢယသးလၢာ်, တၢ်သံ အါန့ၢ် ယသးသမူ တက့ၢ်လီၤ. 16 ယသး ဘၣ်အၢ ယသးသမူ, ယမူ လီၤထူလီၤယိာ်န့ၣ် ယသး တအိၣ်ဘၣ်. ပျဲယၤ တက့ၢ်. အဂ့ၢ်ဒ်အံၤ, ယမုၢ်နံၤတဖၣ် မ့ၢ် တၢ်ကလီကလီလီၤ. 17 ပှၤကညီ လၢနကပာ်ဒိၣ်ပာ်ထီအီၤ, ဒီးပာ်နသး လၢအလိၤ, 18 ဒီးအိၣ်သကိးအီၤ ကိးမုၢ်ဂီၤ ဒီး မၤကွၢ်အီၤ တထံၣ်ဃီန့ၣ်မ့ၢ် မနုၤတမံၤလဲၣ်. 19 နတဃၣ်ကဒါ နသး လၢယၤ, ဒီးတပျဲယၤ တုၤယယူၢ်လီၤ ယထူၣ်ပျ့ၤထံန့ၣ် ဒီး, နကအိၣ် ဆံးယံာ်လဲၣ်. 20 ယမ့ၢ်မၤ တၢ်ဒဲးဘး ဒီး, မ့ၢ်ယမၤနၤ ဒ်လဲၣ်, ပှၤပၢၤ ပှၤကညီတဖၣ် တဂၤဧၢ, နပာ်ယၤ လၢနခးတၢ် အပနီၣ် တုၤယကဲ တၢ်ဝံတၢ်ယိး လၢယလိၤဒၣ်ယဲ မ့ၢ်အဘၣ်မနုၤလဲၣ်. 21 ဒီးနတပျၢ်ဘၣ် ယတၢ်ကမၣ်, ဒီးတမၤပူၤမၤဖျဲးယၤ ဒီးယတၢ်ဒဲးဘးန့ၣ်မ့ၢ် အဘၣ်မနုၤလဲၣ်. အဂ့ၢ်ဒ်အံၤ, ခဲကနံၣ်အံၤ ယကမံ လၢဟီၣ်ခိၣ် အကမူၣ် အကျါ, ဒီးနကဃုယၤ သပှၢ်ပှၢ်, ဒီးယ တအိၣ်လၢၤဘၣ်.


လံာ်စီၤယိၤဘး Job 8

1 ဒီးပှၤၡူဃးဖိ စီၤဘံးလဒး ကတိၤတၢ် ဒီးစံးဝဲဒၣ်, 2 နကကတိၤ တၢ်န့ၣ်တဖၣ်, ဒီးနထးခိၣ် အတၢ်ကတိၤ ကကဲထီၣ် ကလံၤဆူၣ် ဆံးယံာ်လဲၣ်. 3 ယွၤ မၤဒၢက့ၣ် တၢ်စံၣ်ညီၣ်, တၢ်သ့တၢ်လၢာ် မၤဒၢက့ၣ် တၢ်တီတၢ်လိၤ စ့ၢ်ကီး ဧါ. 4 နဖိနလံၤ မ့ၢ်မၤကမၣ်ဘၣ်လံအီၤ, ဒီးအဝဲဒၣ် ညိကွံာ် အီၤ ဆူအတၢ်ဒဲးဘး အစုပူၤဒီး, 5 ခဲကနံၣ်အံၤ နမ့ၢ်ဃု ယွၤ ဂီၤဂီၤ, ဒီးဃ့ကညး တၢ်သ့တၢ်လၢာ်ဒီး, 6 နမ့ၢ်စီဆှံ, ဒီးတီလိၤ ဒီး, ကဖုသံနီၣ်မး လၢနဂီၢ် ခဲကနံၣ်အံၤ, ဒီးမၤ ဘီၣ်ထီၣ်ညီထီၣ် နအိၣ်နဆိး အလီၢ်တီအလီၢ်လိၤန့ၣ်လီၤ. 7 နခီၣ်ထံး မ့ၢ်ဆံး ဘၣ်ဆၣ်ဒီး, နလီၢ်ခံန့ၣ် ကဒိၣ်ထီၣ်ဒိၣ်နီၢ်မးလီၤ. 8 အဂ့ၢ်ဒ်အံၤ, သံကွၢ်လၢ် ပှၤအစိၤ လၢအခီၣ်ထံး, ဒီးကတဲာ်ကတီၤ နသး ဒ်သိး နကဃုတၢ် ဘၣ်ဃးဒီး အပၢ်တဖၣ် တက့ၢ်. 9 (အဂ့ၢ်ဒ်အံၤ, ပမ့ၢ် ပှၤလၢမုၢ်ဟါတနံၤ, ဒီးတသ့ၣ်ညါဘၣ် တၢ်နီတမံၤဘၣ်. အဂ့ၢ်ဒ်အံၤ, ပမုၢ်နံၤတဖၣ် လၢဟီၣ်ခိၣ်ချၢအံၤ မ့ၢ်တၢ်အကဒုလီၤ.) 10 ကသိၣ်လိနၤ, ဒီးစံးဘၣ်တဲဘၣ်နၤ, ဒီးဒုးထီၣ်ဖျဲး တၢ်ကတိၤ လၢအသးကံၢ်ပူၤ, တမ့ၢ်ဘၣ်ဧါ. 11 ကပံာ် တအိၣ်ဘၣ်ဒီး, ဆှဲကိၤမ့ၤ မဲထီၣ်ဘၣ် ကသ့ဧါ ထံ တအိၣ်ဘၣ်ဒီး, ဆှဲထံအဟူၤ မဲထီၣ်ဘၣ် ကသ့ဧါ. 12 တၢ်တဖဲးကွံာ်ဒံးဘၣ်ဒီး, အိၣ်ဒံး လၢအသံကစဲာ် အဖၢမုၢ်ဒီး, လၢကယဲၢ် နီၣ်ဧိၤမံၤဧိၤ အမဲာ်ညါန့ၣ် လီၤညွံးကွံာ်ဝဲလီၤ. 13 ကယဲၢ် ပှၤလၢအသးပ့ၤနီၣ် ယွၤခဲလၢာ် အကျဲန့ၣ်မ့ၢ် ဒ်န့ၣ်သိး, ဒီးပှၤလီတၢ်ဖိ အတၢ်မုၢ်လၢ် ကတုၤ လၢတၢ်ဟးဂီၤ ဒ်န့ၣ် အသိးလီၤ. 14 အတၢ်မုၢ်လၢ်န့ၣ် ကဘၣ် တၢ်ဒီၣ်တဲာ်ကွံာ်အီၤ, ဒီးအတၢ်သန့ၤအသး အလီၢ်န့ၣ်မ့ၢ် ကပီၤအဒၢ တဒၢလီၤ. 15 ကသန့ၤအသး လၢအဟံၣ်, ဒီးအတၢ်တအိၣ်ဆၢထၢၣ်ဘၣ်, ကဟံးဃာ်ဝဲ, ဒီးအတၢ်တအိၣ်ကျၢၤဘၣ်. 16 သံကစဲာ်ဝဲ လၢမုၢ် အမဲာ်ညါ, ဒီးအဒ့ဒိးထီၣ်ဝဲ လၢအတၤသၣ်အလီၢ်ပူၤလီၤ. 17 အဂံၢ် အိၣ်ဝးတရံးတၢ်ပူၤ, ဒီး အိၣ်ဝဲဆိးဝဲ လၢလၢၢ်ကျါလီၤ. 18 ဘၣ်ဆၣ်ဒီး တၢ်မ့ၢ်မၤလၢာ်အီၤ လၢအလီၢ်ပူၤ, ဒီးကသမၢအီၤ, ဒီးကစံး, ယတထံၣ်ဘၣ် နၤဘၣ်. 19 ကွၢ်ကွၢ်, အဝဲန့ၣ်မ့ၢ် အကျဲ အတၢ်သူၣ်ဖှံသးညီ, ဒီး တၢ်အဂၤ ကမဲထီၣ် လၢဟီၣ်ခိၣ်န့ၣ်လီၤ. 20 ကွၢ်ကွၢ်, ယွၤ တညိကွံာ် ပှၤအလၢအပှဲၤဘၣ်. ဒီးတဟံးဃာ် ပှၤတတီတလိၤ အစုဘၣ်. 21 ကမၤပှဲၤထီၣ်ဒံး နကိာ်ပူၤ ဒီးတၢ်နံၤ, ဒီးနထးခိၣ် ဒီးတၢ်သူၣ်ဖှံသးညီလီၤ. 22 ပှၤလၢအသးဟ့နၤ ကကူကသိး ဒီးတၢ်မဲာ်ဆှး, ဒီးပှၤတတီတလိၤအဒဲန့ၣ် တအိၣ်လၢၤဘၣ်ဝဲဘၣ်.


လံာ်စီၤယိၤဘး Job 9

1 ဒီးစီၤယိၤဘး စံးဆၢတၢ် ဒီးစံးဝဲဒၣ်, 2 မ့ၢ်လံ, ယသ့ၣ်ညါ လၢအမ့ၢ် ဒ်န့ၣ်လီၤ. ဘၣ်ဆၣ်ဒီး ပှၤကညီ ကတီဝဲ လိၤဝဲ လၢယွၤအမဲာ်ညါ ဒ်လဲၣ်. 3 မ့ၢ်ဘၣ်အသး လၢအကလိာ်ကွီၢ် ဒီးအီၤ ဒီး, စံးဆၢဝဲ တထံၣ် လၢအကထိ အကျါ တသ့ဘၣ်. 4 အဝဲဒၣ်အသး အိၣ်ဒီး တၢ်ကူၣ်သ့, ဒီးအဂံၢ်အဘါန့ၣ် ဆူၣ်ဝဲလီၤ. မ့ၢ်မတၤ ပာ်ဆူၣ်အသးထီဒါအီၤ, ဒီးကဘီၣ်ထီၣ်ညီထီၣ် တဂၤလဲၣ်. 5 အဝဲဒၣ် သုး ကစၢၢ်ကလိ, ဒီးအတၢ်တသ့ၣ်ညါဘၣ်, ဖဲအမၤကဒံကဒါအီၤ လၢအသးထီၣ်, 6 မၤဟူးဝး ဟီၣ်ခိၣ်, သုးအီၤ လၢအလီၢ်, ဒီးအထူၣ်တဖၣ် ဝးဆှဲးဆှိး, 7 မၤလိာ် မုၢ်, ဒီးတဟဲထီၣ်ဘၣ်, ဒီးစဲဃာ်ပနီၣ် ဆၣ်ဧိၤဖီဧိၤ, 8 သလၣ်ထီၣ် မူကပိာ်လိၤ တဂၤဃီ, ဒီးခါဝဲ လၢပီၣ်လဲၣ် အလပီ အဖီခိၣ်, 9 တ့ဆၣ်ကဆီ, ဆၣ်ယိးမါ, ဆၣ်ဒၢမုၢ်, ဒီးဆၣ်အဒၢး လၢကလံၤထံးတခီန့ၣ်, 10 မၤတၢ်ဒိၣ်တၢ်ထီ လၢပှၤသမံသမိး တုၤအလၢာ် တသ့ဘၣ်, ဒီးတၢ်လီၤလိၢ်လီၤလး တုၤပဂံၢ်အီၤ တသ့ဘၣ်. 11 ကွၢ်ကွၢ်, လဲၤပူၤကွံာ်ယၤ ဒီးယတထံၣ်ဘၣ်အီၤဘၣ်. လဲၤဝဲ, ဒီးယတသ့ၣ်ညါဘၣ်အီၤဘၣ်. 12 ကွၢ်ကွၢ်, ဟံးထီၣ်ကွံာ်တၢ်, ဒီးမ့ၢ်မတၤ ကတြီအီၤ တဂၤလဲၣ်. ဒီးမ့ၢ်မတၤ ကစံးဘၣ်အီၤ, နမၤမနုၤလဲၣ်န့ၣ် တဂၤလဲၣ်. 13 ယွၤ တဒုးဟဲက့ၤဘၣ် အသးထီၣ်ဘၣ်, ပှၤအသးကဖိ လၢအမၤစၢၤတၢ်တဖၣ် သကူးလီၤ အသး လၢအဖီလာ်လီၤ. 14 မ့မ့ၢ်ဒ်န့ၣ်ဒီး ယကစံးဆၢအီၤ ဒ်လဲၣ်, ဒီးယကဃုထၢ ယတၢ်ကတိၤ, ဒီးကတိၤတၢ် ဒီးအီၤ ဒ်လဲၣ်. 15 ယမ့ၢ်တီမ့ၢ်လိၤ ဘၣ်ဆၣ်ဒီး, ယတစံးဆၢဘၣ် အီၤဘၣ်. ယကဃ့ကညး ပှၤ လၢအစံၣ်ညီၣ် ယကွီၢ်လီၤ. 16 ယမ့ၢ်ကိး, ဒီးအဝဲဒၣ် မ့ၢ်စံးဆၢယၤ ဘၣ်ဆၣ်ဒီး, ယ တနာ်ဘၣ် လၢအဒိကနၣ် ယကလုၢ်ဘၣ်. 17 အဂ့ၢ်ဒ်အံၤ, ဒုးဘၣ်ယၤ လၢကလံၤမုၢ်, ဒီးမၤအါထီၣ် ယပူၤလီၢ် ကလီကလီလီၤ. 18 တဒုးသါထီၣ်ယၤဘၣ်. မ့ၢ် အမၤပှဲၤ ယၤ ဒီးတၢ်ကိၢ်တၢ်ဂီၤလီၤ. 19 မ့မ့ၢ်တၢ်ဘၣ်ဃးဒီး တၢ်ဂံၢ်တၢ်ဘါ, ကွၢ်ကွၢ်, အဝဲဒၣ် ဆူၣ်ဝဲလီၤ. မ့မ့ၢ် တၢ်ဘၣ်ဃးဒီး တၢ်စံၣ်ညီၣ်ဒီး, မ့ၢ်မတၤ ကသ့ၣ်နံၤဖးသီ လၢယဂီၢ် ဒ်သိး ကဃ့ကညးတၢ် တဂၤလဲၣ်. 20 ယမ့မ့ၢ် ပှၤအတီအလိၤ ဘၣ်ဆၣ်ဒီး, ယထးခိၣ်ဒၣ်ယဲ ကစံၣ်ညီၣ်ဃၣ်ယၤလီၤ. ယမ့မ့ၢ် ပှၤအလၢအပှဲၤ ဘၣ်ဆၣ်ဒီး, ယသးက့ၣ် အိၣ်ဖျါဝဲလီၤ. 21 ယမ့မ့ၢ် ပှၤအလၢအပှဲၤ ဘၣ်ဆၣ်ဒီး, ယတကွၢ်ဘၣ် ယသးဘၣ်, ယတပးကဲဘၣ် ယသးသမူဘၣ်. 22 မ့ၢ်တၢ်တမံၤဃီလီၤ. မၤသးဒ်န့ၣ်ဒီး ယစံး အဝဲဒၣ် မၤလၢာ်ကွံာ် ပှၤအလၢအပှဲၤ, ဒီးပှၤတတီတလိၤဘၣ်လီၤ. 23 နီၣ်ဖျ့ မ့ၢ်မၤသံတၢ် သတူၢ်ကလာ်ဒီး, တပးကဲဘၣ် ပှၤ လၢတၢ်ဒဲးဘး တအိၣ်ဘၣ် အတၢ်နးတၢ်ဖှီၣ်န့ၣ်ဘၣ်. 24 တၢ်ဟ့ၣ်လီၤလံ ဟီၣ်ခိၣ် လၢပှၤတတီတလိၤဘၣ်တဖၣ် အစုပူၤလံ. မၤကျၢၢ်ဘၢ ပှၤစံၣ်ညီၣ်ကွီၢ် အမဲာ်လီၤ. မ့တမ့ၢ်ဘၣ် ဒ်န့ၣ်ဒီး, မ့ၢ်အအိၣ်ဖဲလဲၣ်. မ့ၢ်အမ့ၢ်မတၤ တဂၤလဲၣ်. 25 ဒီးယမုၢ်နံၤတဖၣ် ချ့န့ၢ် ပှၤဃ့ၢ်တၢ်ဖိ တက့ၢ်လီၤ. ယူၤထီၣ်ကွံာ်ဝဲ, ဒီးတထံၣ်ဘၣ် တၢ်ဂ့ၤဘၣ်. 26 လဲၤဝဲ ဒ်ကဘီ အ့ဘ့း အသိး, ဒ်လံာ်ကြီကြာ် လၢအလဲၤတၢ်ချ့ချ့ ဆူတၢ်ဂုာ်န့ၢ် အအိၣ် အသိးန့ၣ်လီၤ. 27 ယမ့ၢ်စံး, ယကပာ်သးပ့ၤနီၣ် ယကအုကစွါ, ယတလဲၤသဒၣ် ယမဲာ်လီၤသပှၢ်, ဒီးယကပာ်ဖှံထီၣ်ယသး ဒီး, 28 ယပျံၤ ယတၢ်နးတၢ်ဖှီၣ် ခဲလၢာ်လီၤ. ယသ့ၣ်ညါ လၢနတပာ်ဘၣ်ယၤ လၢပှၤအတၢ်ဒဲးဘး တအိၣ်ဘၣ်န့ၣ်ဘၣ်. 29 တၢ်ကပာ်ယၤ လၢပှၤတတီတလိၤဘၣ်လီၤ. မၤသးဒ်န့ၣ်ဒီး ယမၤ တၢ်ကလီကလီ မ့ၢ်အဘၣ်မနုၤလဲၣ်. 30 ယမ့ၢ်သ့ကွံာ် ယသး လၢမူခိၣ်ဖီ အထံ, ဒီးသ့ကွံာ် ယစု လၢဆးပၠၣ် ဘၣ်ဆၣ်ဒီး 31 နကဘျၢယၤ လၢကပံာ်ကျါ, ဒီးယကူယသိး ကသးဘၣ်အၢယၤလီၤ. 32 အဂ့ၢ်ဒ်အံၤ, အဝဲဒၣ် တမ့ၢ်ဘၣ် ပှၤကညီ ဒ်ယၤအသိး လၢယကစံးဆၢဘၣ်အီၤ, ဒီး လၢပကဟဲ တပူၤဃီ ဆူတၢ်စံၣ်ညီၣ်ကွီၢ် အပူၤန့ၣ်ဘၣ်. 33 ဒီးပှၤစံၣ်ညီၣ်တၢ် လၢပဘၢၣ်စၢၤ လၢအကပာ်အစု လၢပှၤခံဂၤလၢာ် အလိၤန့ၣ် တအိၣ်ဘၣ်. 34 မ်အသုးကွံာ် အနီၣ်တီၢ် လၢယလိၤ, ဒီးမ်အတၢ်ပျံၤန့ၣ် အသုတမၤပျံၤယၤ တဂ့ၤ. 35 မ့မ့ၢ်ဒ်န့ၣ်ဒီး ယကကတိၤတၢ်, ဒီးတပျံၤဘၣ်အီၤဘၣ် ဘၣ်ဆၣ်ဒီး တမ့ၢ်ဘၣ် ဒ်န့ၣ် လၢယကစၢ်ဒၣ်ယဲဘၣ်.


လံာ်စီၤယိၤဘး Job 10

1 ယသးဟ့ ယသးသမူလီၤ. ယကပျဲ ယတၢ်ကအုကစွါ, ယကကတိၤတၢ် လၢယသူၣ်ကိၢ်သးဂီၤလီၤ. 2 ယကစံး လၢယွၤ, ပာ် တၢ်ဒဲးဘး လၢယလိၤ တဂ့ၤ, န ဂ့ၢ်လိာ်ဘှီလိာ် ဒီးယၤ အဂ့ၢ်န့ၣ် ဘိးဘၣ်သ့ၣ်ညါယၤ တက့ၢ်. 3 နမၤကိၢ်မၤဂီၤ, နမၤတရီတပါတၢ်, လၢနတ့တၢ် လၢနစု, ဒီးနမၤကပီၤဘၣ် ပှၤတတီတလိၤ အတၢ်ကူၣ်တၢ်ဖးန့ၣ်မ့ၢ် အဂ့ၤ ဒီးနၤ စ့ၢ်ကီးဧါ. 4 နအိၣ်ဒီး တၢ်ဖံးတၢ်ညၣ် အမဲာ်ဧါ. နထံၣ်တၢ် ဒ်ပှၤကညီ အသိးန့ၣ် ဧါ. 5 နမုၢ်နံၤတဖၣ်န့ၣ်မ့ၢ် အဒ် ပှၤကညီအမုၢ်နံၤ အသိးန့ၣ် ဧါ. နနံၣ်နလါတဖၣ် မ့ၢ်အဒ် ပှၤကညီ အမုၢ်နံၤတဖၣ် အသိး သတးဒီး, 6 နဃု ယတၢ်အၢ, ဒီးနချူ ယတၢ်ဒဲးဘးန့ၣ် ဧါ. 7 နသ့ၣ်ညါ လၢယတမ့ၢ်ဘၣ် ပှၤအအၢဘၣ်, ဒီးပှၤမၤပူၤမၤဖျဲးယၤ လၢနစုပူၤ သ့တအိၣ်ဘၣ်. 8 နစုတ့ယၤ, ဒီးမၤယၤ ဒီဂၤညါ မူာ်မူာ်နီၢ်နီၢ် ဘၣ်ဆၣ်ဒီး, နမၤဟးဂီၤယၤလီၤ. 9 သ့ၣ်နီၣ်ထီၣ်က့ၤလၢ် လၢနတ့ယၤ ဒ်ကပံာ် အသိးန့ၣ် တက့ၢ်. ဒီးနကဒုးကဲထီၣ်က့ၤယၤ လၢဟီၣ်ခိၣ် အကမူၣ် စ့ၢ်ကီးဧါ. 10 နလူလီၤယၤ ဒ်တၢ်နုၢ်ထံ အသိး, ဒီးဒုးလီၤသကၤယၤ ဒ်တၢ်နုၢ်ထံ လီၤသကၤ အသိးန့ၣ် တမ့ၢ်ဘၣ်ဧါ. 11 နဒုးကူဒုးသိးယၤ ဒီးပဖံးပညၣ်, ဒီးမၤကရၢယၤ လၢဃံ ဒီးထူၣ်လီၤ. 12 နဟ့ၣ်လီၤယၤ လၢတၢ်မူ, ဒီးတၢ်ဘျုးတၢ်ဖှိၣ်, ဒီးန အိၣ်သကိးယၤန့ၣ် အံးက့ၤကွၢ်က့ၤ ယသးလီၤ. 13 ဒီးတၢ်န့ၣ်တဖၣ် နပာ်ခူသူၣ် လၢနသးကံၢ်ပူၤ, ယသ့ၣ်ညါ လၢတၢ်အံၤ အိၣ်ဒီးနၤလီၤ. 14 ယမ့ၢ်မၤ တၢ်ဒဲးဘးဒီး, နကွၢ်ယၤ, ဒီး လၢယတၢ်အၢ အဃိန့ၣ် နတပာ်ယၤ လၢပှၤ လၢအတၢ်ဒဲးဘး တအိၣ်ဘၣ်န့ၣ်ဘၣ်. 15 ယမ့ၢ်အၢဒီး, ယဘၣ်အဖှီၣ်လီၤ. ဒီးယမ့ၢ်တီမ့ၢ်လိၤ ဒီး, ယတမိၤထီၣ်ဘၣ် ယခိၣ်ဘၣ်. ယပှဲၤဒီး တၢ်မဲာ်ဆှး ဒီးယထံၣ်ဘၣ် ယတၢ်နးတၢ်ဖှီၣ်လီၤ. 16 အဂ့ၢ်ဒ်အံၤ, အါထီၣ်ဝဲလီၤ. နခိးခး ယၤ ဒ်ခ့ယုၢ်ဃး အသိး, ဒီးန ဟဲက့ၤ, ဒီးနမၤလီၤလးလီၤနသး ဒီးယၤလီၤ. 17 နဒုးအိၣ်ထီၣ်က့ၤ ပှၤအုၣ်အသး အသီတဖၣ် ထီဒါယၤ ဒီးမၤဆူၣ်ထီၣ် နသး ထီၣ်ဘၣ်ယၤလီၤ. တဖုဘၣ်တဖု ထီဒါယၤလီၤ. 18 နဒုးဟဲထီၣ်ယၤ လၢပှၤဒၢလီၢ် အပူၤန့ၣ်မ့ၢ် အဘၣ်မနုၤလဲၣ်. ယကသံတ့ၢ်, ဒီးပှၤအမဲာ် တထံၣ်ဘၣ် ယၤဘၣ်. 19 ယကအိၣ်တ့ၢ် ဒ်ယတအိၣ်ဘၣ် အသိး, ယကဘၣ် တၢ်စိာ်ထီၣ်ကွံာ်တ့ၢ်ယၤ လၢပှၤဒၢလီၢ်အပူၤ ဆူတၢ်သွၣ်ခိၣ် အပူၤလီၤ. 20 ယအိၣ် စှၤနံၤစှၤသီ, တမ့ၢ်ဘၣ်ဧါ, ပျဲယၤ တက့ၢ်. 21 လၢယတချုး လဲၤဒံးဘၣ်, ဖဲယတဟဲက့ၤဘၣ်, ဆူ ကီၢ်တၢ်ခံး, ဒီးတၢ်သံ အကဒု, 22 ကီၢ်တၢ်ခံးသူ ဒ်တၢ်ခံးယုၢ် ကလာ်, ဒီးတၢ်သံအကဒု အသိးန့ၣ် ဖဲတၢ်ကတဲာ်ကတီၤ တအိၣ်ဘၣ်, ဒီးဖဲတၢ်ကပီၤ ထီၣ်ဝဲန့ၣ်မ့ၢ် ဒ်တၢ်ခံး အသိးန့ၣ် ဒီး, ဒုးအိၣ်ဒၣ် ယတၢ်, ဒ်သိး ယကအိၣ်မုာ်ထီၣ်က့ၤ တစဲးစဲး တက့ၢ်.

1 ဒီးပှၤနၤမးဖိ စီၤစိဖၢ် စံးဆၢတၢ်, ဒီးစံးဝဲဒၣ်, 2 တၢ်ကတိၤ အါထံၣ်အါဘီန့ၣ် ပှၤတစံးဆၢဘၣ် အီၤဘၣ်ဧါ. ဒီးပှၤသ့ကတိၤတၢ်န့ၣ် တၢ်ကပာ်တီပာ်လိၤအီၤဧါ. 3 တၢ်ကတိၤ တဘၣ်ဘၣ်တဖၣ် ကဒုးအိၣ်ဘှီၣ် ပှၤကညီ စ့ၢ်ကီးဧါ. ဒီးတုၤနကတိၤဒိတၢ်ဒီး, ပှၤတဒုးမဲာ်ဆှးဘၣ်နၤ နီတဂၤဘၣ်ဧါ. 4 အဂ့ၢ်ဒ်အံၤ, နစံး, ယကတိၤတၢ်န့ၣ်မ့ၢ် အစီ, ဒီး ယကဆှီယဲ လၢနမဲာ်ညါလီၤ. 5 မ်ယွၤ ကတိၤတၢ်, ဒီးအဲးထီၣ် အထးခိၣ်ထီဒါနၤ တက့ၢ်. 6 မ်အကဒုးနဲၣ်နၤ လၢတၢ်ကူၣ်သ့ အတၢ်အိၣ်ခူသူၣ်တဖၣ်န့ၣ် ဒီး တၢ်သ့ၣ်ညါနၢ်ပၢၢ် မ့ၢ်တၢ်ဆံးဒိၣ်လဲၣ်န့ၣ် တက့ၢ်. ဒီးသ့ၣ်ညါ လၢယွၤပာ်သးပ့ၤနီၣ်အသး လၢနတၢ်အၢအကျါ လၢနဂီၢ်န့ၣ် တက့ၢ်. 7 နဃုတၢ် သတးဒီး, နထံၣ်န့ၢ် ယွၤစ့ၢ်ကီးဧါ. နဃုန့ၢ် တၢ်သ့တၢ်လၢာ် အဂ့ၢ်အကျိၤ တုၤအလၢာ်ဘၣ် ကသ့ဧါ. 8 ထီတုၤ သိး ဒီးမူခိၣ်လီၤ, နကမၤဒ်လဲၣ်. ယိာ်န့ၢ်ပျုၤ ပူၤတက့ၢ်လီၤ, နကသ့ၣ်ညါ မနုၤတမံၤလဲၣ်. 9 အတၢ်ထိၣ်န့ၣ် ထီန့ၢ် ဟီၣ်ခိၣ်, ဒီးလဲၢ်န့ၢ် ပီၣ်လဲၣ် တက့ၢ်လီၤ. 10 မ့ၢ်လဲၤပူၤဒီး ဒုးဃာ်တၢ် ဒီးကိး တၢ်အိၣ်ဖှိၣ် ဒီး, မ့ၢ် မတၤ ကတြီအီၤ တဂၤလဲၣ်. 11 အဂ့ၢ်ဒ်အံၤ, သ့ၣ်ညါ ပှၤကညီ လၢအတမ့ၢ်ဘၣ် တၢ်ဘၣ်, ဒီးထံၣ် တၢ်အၢ စ့ၢ်ကီး လီၤ. မ့ၢ်အတဆိကမိၣ်ဘၣ် လၢအဂ့ၢ်အကျိၤဘၣ်ဧါ. 12 ဒီးပှၤကညီ လၢအမ့ၢ် တၢ်ကလီကလီန့ၣ် အတၢ်သ့ၣ်ညါ တအိၣ်ဘၣ်. မ့ၢ်လံ ပှၤကညီ အိၣ်ဖျဲၣ်န့ၣ် မၤအသး ဒ်ကသ့ၣ်ယီၤမံၤအဖိ အသိးန့ၣ်လီၤ. 13 နမ့ၢ်ကတဲာ်ကတီၤ နသး, ဒီးယူာ်ထီၣ် နစုဆူ ယွၤအအိၣ်ဒီး, 14 တၢ်အၢ မ့ၢ်အိၣ်လၢနစုပူၤဒီး, ကွံာ်တ့ၢ်ကွံာ် ဆူအယံၤ တက့ၢ်, ဒီးဒုးအိၣ်ဒုးဆိး တၢ်အၢတၢ်သီ လၢနဒဲပူၤ တဂ့ၤ. 15 တုၤနုၤတစု နကမိာ်ထီၣ် နမဲာ်အမဲၣ် တအိၣ်ဘၣ်, ဒီးန ကအိၣ်ခၢၣ်သနၢၢ်, ဒီးတပျံၤဘၣ် တၢ်ဘၣ်လီၤ. 16 အဂ့ၢ်ဒ်အံၤ, နကသးပ့ၤနီၣ် နတၢ်ကိၢ်တၢ်ဂီၤ, ဒ်ထံ လၢအယွၤလီၤကွံာ် အသိးန့ၣ် နကသ့ၣ်နီၣ်က့ၤအီၤလီၤ. 17 ဒီးနသးသမူ ကထီၣ် လၢမုၢ်ထူၣ် အဖီခိၣ်လီၤ. နတၢ်ခံးန့ၣ် ကကဲထီၣ် ဒ်မုၢ်ဂီၤ အသိးန့ၣ်လီၤ. 18 ဒီးနကအိၣ်ဒီး နသူၣ်မံသးမံလီၤ. အဂ့ၢ်ဒ်အံၤ, တၢ်မုၢ်လၢ်န့ၣ် ကအိၣ်ဝဲလီၤ. မ့ၢ်လံ, နတကွၢ်တရံး ဒီးအိၣ်ဘှံးခၢၣ်သနၢၢ်, 19 နကမံလီၤ စ့ၢ်ကီး ဒီးတၢ်တမၤပျံၤဘၣ် နၤဘၣ်. ဒီးပှၤအါဂၤ ကကတိၤ တၢ်မုာ်မုာ် ဒီးနၤလီၤ. 20 မ့မ့ၢ် ပှၤတတီတလိၤ အမဲာ် ကလၢာ်ကွံာ်, ဒီးဃ့ၢ်ပူၤဖျဲး တသ့ဘၣ်. ဒီးအတၢ်မုၢ်လၢ်န့ၣ် ကမၤသး ဒ်ပသး ဟးထီၣ်ကွံာ် အသိးန့ၣ်လီၤ.

1 ဒီးစီၤယိၤဘး စံးဆၢတၢ် ဒီးစံးဝဲဒၣ် 2 မ့ၢ်မး သုမ့ၢ် ပှၤတဖၣ်န့ၣ်လီၤ. ဒီးတၢ်ကူၣ်သ့ ကသံ ဒီးသုလီၤ. 3 ယအိၣ်ယဲ ဒီးတၢ်သ့ၣ်ညါ ဒ်သုအသိး, ယတလီၤဘၣ် လၢသုဖီလာ်ဘၣ်. တၢ် ဒ်န့ၣ်သိးန့ၣ်မ့ၢ် မတၤတသ့ၣ်ညါဘၣ် တဂၤလဲၣ်. 4 ယမ့ၢ် ပှၤလၢ အတံၤအသကိးနံၤဘၣ်အီၤ, ပှၤလၢအကိးထီၣ်ယွၤ, ဒီးအဝဲဒၣ် စံးဆၢအီၤလီၤ. ပှၤအတီအလိၤ ပှၤအလၢအပှဲၤန့ၣ် ဘၣ်တၢ်နံၤဘၣ်အီၤလီၤ. 5 ပှၤလၢအခီၣ်ဘူးဒီး အကလီၤတလံာ်န့ၣ် မၤသး ဒ်မ့ၣ်အူဒၢ လၢပှၤ လၢအအိၣ်မုာ်န့ၣ် တပာ်ကဲဘၣ် အသိးန့ၣ်လီၤ. 6 ပှၤတမျိးတမျာ် အဒဲတဖၣ်န့ၣ် ဘီၣ်ထီၣ်ညီထီၣ်, ဒီးပှၤ လၢအမၤတံာ်တာ်ယွၤန့ၣ် အဒဲတဖၣ် အိၣ်ဝဲ ခၢၣ်သနၢၢ်လီၤ. ယွၤဒုးဟဲတၢ် ဆူအစုပူၤလီၤ. 7 ဒီးသံကွၢ်လၢ် ဆၣ်ဖိကီၢ်ဖိ တက့ၢ်, ဒီးအဝဲသ့ၣ်န့ၣ် ကသိၣ်လိနၤ, မူကပိာ်လိၤ အထိၣ်ဖိလံၣ်ဖိ တက့ၢ်, ဒီး အဝဲသ့ၣ်န့ၣ် ကဒုးနဲၣ်နၤလီၤ. 8 မ့တမ့ၢ်ဘၣ် ဒ်န့ၣ်ဒီး ကတိၤတၢ် ဒီးဟီၣ်ခိၣ် တက့ၢ်, ဒီး ကသိၣ်လိနၤ, ဒီးပီၣ်လဲၣ် အဒ့ၣ်ဧိၤညၣ်ဧိၤ ကစံၣ်တဲၤတဲလီၤနၤလီၤ. 9 လၢတၢ်ခဲလၢာ် အကျါန့ၣ်မ့ၢ် မတၤ တသ့ၣ်ညါဘၣ် လၢယွၤအစု မၤ တၢ်အံၤ တဂၤလဲၣ်. 10 တၢ်အသးခဲလၢာ် အိၣ်ဝဲ လၢအစုပူၤ, ဒီးပှၤကညီ အဖံးအညၣ် ခဲလၢာ်လီၤ. 11 နၢ်န့ၣ် မၤကွၢ် တၢ်ကတိၤ, တမ့ၢ်ဘၣ်ဧါ, ဒီးပကိာ်ပူၤ အီၣ်ကွၢ် အတၢ်အီၣ်, တမ့ၢ်ဘၣ်ဧါ. 12 တၢ်ကူၣ်သ့အိၣ်ဝဲ ဒီးပှၤသးပှၢ်, ဒီးတၢ်သူၣ်ဆးသးဆး အိၣ်ဝဲ ဒီးအါနံၤအါသီလီၤ. 13 တၢ်ကူၣ်သ့, ဒီးတၢ်ဂံၢ်တၢ်ဘါ အိၣ်ဝဲဒီးယွၤ, ဒီးတၢ်ဒုးကူၣ်တၢ်, ဒီးတၢ်သူၣ်ဆးသးဆး အိၣ်ဝဲဒီးအီၤလီၤ. 14 ကွၢ်ကွၢ်, မၤလီၤပှီၢ်တၢ်, ဒီးပှၤမၤက့ၤ တသ့ဘၣ်. ကးတံာ်ဃာ် ပှၤကညီအခံ, ဒီးပှၤအိးထီၣ် တသ့ဘၣ်. 15 ကွၢ်ကွၢ်, တြီ ထံဧိၤနိဧိၤ, ဒီးထံလီၤသံးကွံာ်, ဒီးပျၢ်ဝဲ, ဒီးအတၢ်ကလုၣ် ဘၢ ဟီၣ်ခိၣ်လီၤ. 16 တၢ်ဂံၢ်တၢ်ဘါ, ဒီးတၢ်ကူၣ်သ့ အိၣ်ဒီးအီၤလီၤ. ပှၤလီတၢ်, ဒီးပှၤဒိးတၢ်လီန့ၢ် အီၤန့ၣ်မ့ၢ် အတၢ်လီၤ. 17 ဆှၢမၢကဲကုၢ် ပှၤကူၣ်လိာ်အသးတဖၣ်, ဒီးပာ် ပှၤစံၣ်ညီၣ်ကွီၢ် လၢပှၤဟးဂီၤဖိလီၤ. 18 ဃ့ၣ်လီၤ စီၤပၤ အနီၣ်စၢဃာ်, ဒီးကံၢ်တူာ် အယီၢ်ဒ့ လၢယီၢ်တကိးလီၤ. 19 ဆှၢမၢကဲကုၢ် ပှၤလုၢ်တၢ်အဒိၣ်, ဒီးမၤလီၤတလံာ် ပှၤအဆူၣ်တဖၣ်န့ၣ်လီၤ. 20 သုးကွံာ် ပှၤအကလုၢ်တီ အထးခိၣ်, ဒီးဟံးထီၣ်ကွံာ် ပှၤသးပှၢ် အသူၣ်ဆးအသးဆးလီၤ. 21 လူလီၤ တၢ်တရီတပါ လၢပဒိၣ်ဖးဒိၣ် အလိၤ, ဒီးဃ့ၣ်လီၤ ပှၤအဆူၣ် အယီၢ်တကိးလီၤ. 22 လီၣ်ဖျါထီၣ် တၢ်အဒိၣ်အယိာ်တဖၣ် လၢတၢ်ခံးကျါ ဒီးဒုးဟဲထီၣ် တၢ်သံအကဒု ဆူတၢ်ကပီၤ အကျါလီၤ. 23 မၤအါထီၣ် ပှၤကလုာ်တဖၣ်, ဒီးမၤဟးဂီၤအီၤလီၤ. သလၣ်ထီၣ် ပှၤကလုာ်တဖၣ်, ဒီးဆှၢနုာ်က့ၤအီၤလီၤ. 24 ဟံးထီၣ်ကွံာ် ဟီၣ်ခိၣ်ဖိ အပှၤဂီၢ်မုၢ် အခိၣ်အသးန့ၣ် ဒီးဒုးဟးဝ့ၤဝီၤအီၤ လၢတၢ်အိၣ်ကလီ အပူၤ ဖဲကျဲ တအိၣ်ဘၣ်န့ၣ်လီၤ. 25 ကလၢၢ်ဝဲ လၢတၢ်ခံးကျါ ဒီးတၢ်ကပီၤ တအိၣ်ဘၣ်, ဒီးဒုးလဲၤအီၤ ကနူၤကပၤ ဒ်ပှၤအီမူၤတၢ် အသိးန့ၣ်လီၤ.

1 ကွၢ်ကွၢ်, တၢ်န့ၣ် ခဲလၢာ် ယမဲာ်ထံၣ်လံ. ယနၢ် နၢ်ဟူ ဒီးနၢ်ပၢၢ်အီၤလံ. 2 ဒ်သုသ့ၣ်ညါ အသိးန့ၣ် ယသ့ၣ်ညါ စ့ၢ်ကီးလီၤ. ယတလီၤဘၣ် လၢသုဖီလာ်ဘၣ်. 3 မ့မ့ၢ် ယသး အိၣ်လၢယကကတီၤတၢ်ဒီး တၢ်သ့တၢ်လၢာ်, ဒီးဘၣ်ယသး လၢယကဃ့ကညးတၢ် လၢယွၤ လီၤ. 4 မ့ၢ်မး သုမ့ၢ် ပှၤတ့ တၢ်ကတိၤ ကဘျံးကဘျၣ်, သုမ့ၢ် ကသံၣ်သရၣ် လၢအတဂိာ်တသီၣ်ဘၣ် ခဲလၢာ်လီၤ. 5 မ်သု အိၣ်ဘှီၣ်ကလာ် သပှၢ်တၢၢ် တက့ၢ်. ဒီးအန့ၣ် ကကဲထီၣ် သုတၢ်ကူၣ်သ့န့ၣ်လီၤ. 6 ကနၣ် ယကတိၤတၢ် တက့ၢ်. ဒီး ဒိကနၣ် ယထးခိၣ် အတၢ်ကတိၤ တက့ၢ်. 7 သုကစံး တၢ်အၢ လၢယွၤ အဂီၢ်ဧါ. သုကကတိၤလီတၢ် လၢအဂီၢ်ဧါ. 8 သုကကွၢ်မဲာ်အီၤဧါ. သုကလိာ်ကွီၢ် လၢအဂီၢ်ဧါ. 9 အဝဲဒၣ် ဃုကွၢ် သုန့ၣ် ဂ့ၤစ့ၢ်ကီးဧါ. ဒ်ပှၤလီလိာ်အသး သကိးသကိး အသိးန့ၣ် သုလီန့ၢ်အီၤ ဘၣ်ကသ့ဧါ. 10 သုမ့ၢ် ကွၢ်မဲာ်ခူသူၣ်တၢ်ဒီး, ကသိၣ်ဃီၣ်သု သပှၢ်တၢၢ်လီၤ. 11 အကဟုကညီၢ် တမၤပျံၤဘၣ် သုဘၣ်ဧါ. ဒီး အတၢ်မၤပျံၤန့ၣ် တလီၤဘၣ် လၢသုလိၤဘၣ်ဧါ. 12 သုတၢ်ကတိၤဒိန့ၣ်မ့ၢ် တၢ်ကတိၤဒိဖၣ်ဆါလီၤ. သုတိာ်သုတာ်န့ၣ်မ့ၢ် ကပံာ် အတိာ်ဧိၤတာ်ဧိၤလီၤ. 13 အိၣ်ဘှီၣ်ကလာ် တက့ၢ်. ဒုးအိၣ်ဒၣ်ယတၢ် တက့ၢ်. ဒီး ယကကတိၤတၢ်လီၤ. ဒီးဖဲဒၣ် တၢ်ဟဲန့ၣ် ကဘၣ်ဒၣ်ဝဲ လၢယၤ တက့ၢ်. 14 ဘၣ်မနုၤ လၢယကစိာ်ထီၣ် ယဖံးယညၣ် လၢယမဲ, ဒီးပာ် ယသးသမူ လၢယစုပူၤလဲၣ်. 15 ကွၢ်ကွၢ်, ကမၤသံဒၣ်ဝဲယၤ, ဘၣ်ဆၣ်ဒီး ယကသတံၢ် သန့ၤယသး လၢအီၤလီၤ. မ့ၢ်နာ်သက့ ဒ်န့ၣ်ဒီး ယကကတိၤတၢ် လၢယကျဲဧိၤကပူၤဧိၤ အဂ့ၢ်အကျိၤ လၢအမဲာ်ညါလီၤ. 16 အဝဲဒၣ် ကမ့ၢ် ယတၢ်အုၣ်က့ၤခီၣ်က့ၤ စ့ၢ်ကီး လီၤ. အဂ့ၢ်ဒ်အံၤ, ပှၤလီတၢ်ဖိ တဟဲဘၣ် ဆူအအိၣ်ဘၣ်. 17 ကနၣ် ယတၢ်ကတိၤ လီၤတံၢ်လီၤဆဲး, ဒီးယစံးဘၣ်တဲဘၣ်တၢ်န့ၣ်, လၢသုနၢ် တက့ၢ်. 18 ကွၢ်ကွၢ်, ယကတဲာ်ကတီၤ ယတၢ်စံၣ်ညီၣ်လီၤ. ယ သ့ၣ်ညါ လၢတၢ်ကပာ်ယၤ လၢပှၤတီပှၤလိၤလီၤ. 19 မ့ၢ်မတၤ ကလိာ်ကွီၢ် ဒီးယၤ တဂၤလဲၣ်. အဂ့ၢ်ဒ်အံၤ, မ့မ့ၢ်ဒ်န့ၣ်ဒီး ယကအိၣ်ဘှီၣ်ကလာ်, ဒီးယသး ကဟးထီၣ်ကွံာ်ဝဲလီၤ. 20 ထဲခံမံၤန့ၣ် မၤယၤ လၢအီၤ တဂ့ၤ. တုၤနုၤတစု ယတပာ်ခူသူၣ်ဘၣ်ယသး လၢနမဲာ်ညါဘၣ်. 21 ထုးက့ၤ နစု လၢယလိၤ တက့ၢ်. ဒီးမ်နတၢ်မၤပျံၤအလီၢ် အသုတမၤပျံၤယၤ တဂ့ၤ. 22 တုၤနုၤတစု ကိးထီၣ် တက့ၢ်, ဒီးယကစံးဆၢတၢ်လီၤ. မ့တမ့ၢ်ဘၣ် ဒ်န့ၣ်ဒီး, ယကကတိၤတၢ် ဒီး စံးဆၢလၢ် ယၤ တက့ၢ်. 23 ယတၢ်အၢတၢ်သီ ဒီးယတၢ်ဒဲးတူာ်တၢ်ဒဲးဘးန့ၣ်မ့ၢ် ဆံးအါလဲၣ်. ဘိးဘၣ်သ့ၣ်ညါယၤ လၢယတၢ်ကမၣ် ဒီးယတၢ်ဒဲးဘး တက့ၢ်. 24 နပာ်ခူသူၣ် နမဲာ်, ဒီးပာ်ယၤ လၢနဒုၣ်နဒါ မ့ၢ်အဘၣ်မနုၤလဲၣ်. 25 သ့ၣ်လၣ်အူ လၢတၢ်ဟီဝ့ၤဝီၤ အီၤ တဘ့ၣ်န့ၣ် နကမၤပျံၤအီၤ စ့ၢ်ကီးဧါ. ဒီးနကလူၤ လီၢ်ဧိၤဒံးဧိၤ အဃ့ စ့ၢ်ကီးဧါ. 26 အဂ့ၢ်ဒ်အံၤ, နကွဲးနီၣ်ထီဒါယၤ လၢတၢ်ကိၢ်တၢ်ဂီၤတဖၣ်, ဒီးဒုးန့ၢ်ဘၣ်သါယၤ လၢယဖိၣ်သၣ်ခွါထီၣ် အတၢ်ဒဲးဘးလီၤ. 27 နကျိၤဃာ်ယခီၣ် လၢသိးဧိၤကျိၤဧိၤ အပူၤ, ဒီးပၢၤ ယကျဲဧိၤကပူၤဧိၤ ခဲလၢာ်လီၤ. နမၤပနီၣ် ယခီၣ်ညါသးလီၤ. 28 ဒီးပှၤကညီ လၢာ်ဝဲ ဒ်တၢ်အုၣ်တၢ်ကျၣ် အသိးန့ၣ်, ဒ်တၢ်အကူအသိး လၢတၢ်ဃၢ်အီၣ်ကွံာ်အီၤ အသိးန့ၣ်လီၤ

1 ပှၤကညီ လၢအအိၣ်ဖျဲၣ်ဝဲ လၢပိာ်မုၣ်န့ၣ် အိၣ်ဝဲ စှၤနံၤ စှၤသီ, ဒီးပှဲၤဝဲ ဒီးတၢ်ကိၢ်တၢ်ဂီၤလီၤ. 2 ဟဲထီၣ်ဝဲ ဒ်ဖီတဖိး အသိးန့ၣ်, ဒီးတၢ်ပဲာ်ကွံာ်အီၤလီၤ. ဒီးဃ့ၢ်ဝဲ ဒ်တၢ်အကဒု အသိး, ဒီးတအိၣ်ကတီၢ်ဘၣ်. 3 ဒီးနအိးထီၣ်မး နမဲာ် လၢပှၤဒ်န့ၣ်သိး တဂၤ အလိၤ စ့ၢ်ကီးဧါ. ဒီးနဒုးဟဲနုာ်ယၤဆူ တၢ်စံၣ်ညီၣ်အပူၤ ဒီးနၤ စ့ၢ်ကီးဧါ. 4 မ့ၢ်မတၤ ကဒုးဟဲထီၣ် တၢ်ကဆှီ လၢတၢ်တကဆှီဘၣ် အပူၤ တဂၤလဲၣ်. တအိၣ်ဘၣ် နီတဂၤဘၣ်. 5 မ့ၢ် လၢတၢ်စံၣ်ညီၣ်ပာ် အမုၢ်နံၤတဖၣ်, ဒီးအလါ အတၢ်ဂံၢ် အိၣ်ဝဲဒီးနၤ, ဒီးနမၤလိာ်ပာ်တၢ် လၢအခီဂာ် တသ့ဘၣ် သတးဒီး, 6 ဃၣ်ကွံာ် လၢအအိၣ်ဒ်သိး အကအိၣ်ဒၣ် အတၢ် တုၤအမုာ်လၤတၢ် လၢအမုၢ်တနံၤအပူၤ, ဒ်ပှၤဒိးလဲဖိ အသိးန့ၣ် တက့ၢ်. 7 အဂ့ၢ်ဒ်အံၤ, သ့ၣ်တထံးမ့ၢ်ဘၣ် တၢ်ကူာ်ကွံာ်အီၤ ဒီး, ကမဲထီၣ် ကဒီး, ဒီးအသ့ၣ်ပဒၢ ကဒိၣ်ထီၣ်န့ၣ် မုၢ်လၢ်တၢ် အလီၢ်အိၣ်ဝဲလီၤ. 8 အဂံၢ် မ့ၢ်လီၢ်လံၤဝဲ လၢဟီၣ်ခိၣ်လာ်, ဒီးအခိၣ်ဆၢၣ် မ့ၢ်သံ လၢဟီၣ်ခိၣ် အလိၤ ဘၣ်ဆၣ်ဒီး, 9 မ့ၢ်အအီထံ ကစၢ်ကစၢ် သတးဒီး, ကဒိးထီၣ်, ဒီးအဒ့ ကထီၣ် ဒ်သ့ၣ်ဖိ အသိးန့ၣ်လီၤ. 10 မ့မ့ၢ် ပှၤကညီ သံဝဲ, ဒီးဟးဂီၤကွံာ်, ဒီးပှၤကညီအသး ဟးထီၣ်ကွံာ်, ဒီးမ့ၢ်အအိၣ်ဖဲလဲၣ်. 11 ဒ်ထံဧိၤနိဧိၤ ဟါမၢ် လၢနိၣ်ပူၤ, ဒီးထံကျိအထံ လၢာ်ဝဲ, ဒီးလီၤသံးကွံာ် အသိးန့ၣ်, 12 ပှၤကညီ မံလီၤ, ဒီးတဂဲၤဆၢထၢၣ်ဘၣ်, တဖုသံနီၣ်ဘၣ်, ဒီးတၢ်တမၤဖုသံနီၣ် ဘၣ်အီၤ လၢအတၢ်မံအပူၤ တုၤလီၤ လၢမူခိၣ် တအိၣ်လၢၤဘၣ်လီၤ. 13 အိ, မ်နပာ်တဒၢယၤ လၢပျူၤပူၤ, မ်နပာ်ခူသူၣ်ယၤ တုၤနသးထီၣ် လဲၤပူၤကွံာ် တက့ၢ်. မ်နသ့ၣ်ဆၢဖးကတီၢ် လၢယဂီၢ်, ဒီးသ့ၣ်နီၣ်ထီၣ်က့ၤ ယၤတက့ၢ်. 14 ပှၤကညီ မ့ၢ်သံဒီး, ကမူထီၣ်ဒံး စ့ၢ်ကီးဧါ. ယကအိၣ် ခိး လၢကယဲၢ် ယဒုးတၢ်အမုၢ်နံၤ ခဲလၢာ် အတီၢ်ပူၤ တုၤလၢတၢ်လဲလိာ်ယၤလီၤ. 15 ကိးထီၣ် တက့ၢ်, ဒီးယစံးဆၢနၤလီၤ. မ်နသးအိၣ်တၢ် လၢနစုတ့အီၤ တက့ၢ်. 16 အဂ့ၢ်ဒ်အံၤ, ခဲကနံၣ်အံၤ နဂံၢ် ယခါတၢ် အဘျီတဖၣ် လီၤ. နခိးကွၢ် ယတၢ်ဒဲးဘး, တမ့ၢ်ဘၣ်ဧါ. 17 ယတၢ်ကမၣ်ဘၣ် စဲဃာ်ပနီၣ် လၢထၢၣ်အပူၤ, ဒီးန ဆးဃာ်ထီၣ် ယတၢ်အၢတၢ်သီလီၤ. 18 ကစၢၢ်ကလိ လီၤပှီၢ်ကွံာ်, ဒီးဟါမၢ် သပှၢ်တၢၢ်, ဒီး လၢၢ်ဧိၤလ့ဧိၤ သုးကွံာ် အလီၢ်လီၤ. 19 ထံဧိၤနိဧိၤ ဆဲးဂူာ် လၢၢ်ဧိၤလ့ဧိၤ, အထံ ဆူစိာ်ကွံာ် ဟီၣ်ခိၣ် အကမူၣ်လီၤ. ဒ်န့ၣ်အသိး, နမၤဟးဂီၤကွံာ် ပှၤကညီ အတၢ်မုၢ်လၢ်လီၤ. 20 နမၤနၢၤအီၤ လီၤထူလီၤယိာ်, ဒီးအဝဲဒၣ် ဟါမၢ်ကွံာ်လီၤ. နလဲလိာ် အမဲာ် အက့ၢ်အဂီၤ, ဒီးပျၢ်ကွံာ်အီၤလီၤ. 21 အဖိခွါတဖၣ် ဒိး တၢ်လၤကပီၤ, ဒီးအဝဲဒၣ် တသ့ၣ်ညါဘၣ်ဝဲဘၣ်, ဒီးဘၣ် တၢ်ဆီၣ်လီၤအီၤ, ဒီးတပးကဲဘၣ်ဝဲဘၣ်. 22 မ့ၢ်ထဲ အညၣ် လၢအလိၤဒၣ်ဝဲ ကဘၣ် တၢ်ကိၢ်တၢ်ဂီၤ, ဒီးအသး လၢအပူၤ ကအုးဝဲလီၤ.

1 ဒီးပှၤတ့ၤမၣ်ဖိ စီၤအလံဖးစး စံးဆၢတၢ် ဒီးစံးဝဲဒၣ်, 2 ပှၤကူၣ်တၢ်သ့ ကစံးဆၢ တၢ်သ့ၣ်ညါကလံၤ, ဒီးမၤပှဲၤ အဟၢဖၢပူၤ ဒီးမုၢ်ထီၣ်ကလံၤ စ့ၢ်ကီးဧါ. 3 ကဂ့ၢ်လိာ်ဘှီလိာ် လၢတၢ်ကတိၤ တဂိာ်တသီၣ်ဘၣ်, ဒီး လၢတၢ်စံးတၢ်ကတိၤ လၢအဂ့ၢ် တအိၣ်ဘၣ် စ့ၢ်ကီးဧါ. 4 မ့ၢ်မး နပာ်ကွံာ် တၢ်ပျံၤ, ဒီးနတြီ တၢ်ထုကဖၣ် လၢယွၤအမဲာ်ညါလီၤ. 5 အဂ့ၢ်ဒ်အံၤ, နထးခိၣ်ထီၣ်ဖျဲး နတၢ်အၢ ဒီးနဃုထၢ ပှၤလီတၢ် အပျ့ၤလီၤ. 6 နထးခိၣ်ဒၣ်နဲပာ် တၢ်ဒဲးဘး လၢနလိၤ, ဒီးတမ့ၢ်ဘၣ် ယၤဘၣ်. ဒီးနပျူၤဒၣ်နဲ အုၣ်အသးထီဒါနၤလီၤ. 7 နမ့ၢ် ပှၤကညီ လၢအအိၣ်ဖျဲၣ်ဆိ တဂၤဧါ, တၢ်တ့လီၤ ဆိနၤ လၢကစၢၢ်ကလိ အမဲာ်ညါ စ့ၢ်ကီးဧါ. 8 နနၢ်ဟူ ယွၤ အတၢ်ကူၣ်ခူသူၣ်န့ၣ် ဧါ, ဒီးနပာ် တၢ်ကူၣ်သ့ ထဲလၢနဂီၢ်ဒၣ်နဲ စ့ၢ်ကီးဧါ. 9 တၢ် လၢပတသ့ၣ်ညါဘၣ်န့ၣ် နသ့ၣ်ညါမနုၤလဲၣ်. တၢ် လၢအတအိၣ်ဘၣ်ဒီးပှၤန့ၣ် နနၢ်ပၢၢ်မနုၤလဲၣ်. 10 ပှၤလၢအခိၣ်ဝါ, ဒီးပှၤ လၢအသးပှၢ်တ့ၢ် လၢအသူၣ်ကၢအသးခိး ဒိၣ်န့ၢ် နပၢ် တက့ၢ်န့ၣ် အိၣ်ဝဲဒီးပှၤလီၤ. 11 ယွၤအတၢ်မၤမုာ်ထီၣ်က့ၤနၤန့ၣ်, ဒီးတၢ်ကတိၤမုာ် လၢအအိၣ်ဒီးနၤန့ၣ်မ့ၢ် နပာ် လၢတၢ်အဆံးကဲၣ်ဆိး စ့ၢ်ကီးဧါ. 12 နသး ဟံးထီၣ်ကွံာ်နၤန့ၣ်မ့ၢ် အဘၣ်မနုၤလဲၣ်. နပာ် နမဲာ်ထီၣ်ထီ မ့ၢ်အဘၣ်မနုၤလဲၣ်. 13 အဂ့ၢ်ဒ်အံၤ, နသး ဃၣ်အသး ထီဒါယွၤ, ဒီးနဒုးထီၣ်ဖျဲး တၢ်ကတိၤကီ လၢနထးခိၣ်လီၤ. 14 ပှၤကညီ လၢအကစီကဆှံ, ဒီးပှၤ လၢအအိၣ်ဖျဲၣ် လၢပိာ်မုၣ် လၢအကတီကလိၤန့ၣ်မ့ၢ် မနုၤလဲၣ်. 15 ကွၢ်ကွၢ်, တသန့ၤဘၣ်အသး လၢအပှၤစီဆှံတဖၣ်ဘၣ်, ဒီးမူခိၣ် တကဆှီဘၣ် လၢအမဲာ်ညါဘၣ်. 16 ပှၤကညီ လၢအအီ တၢ်အၢ ဒ်ထံ အသိးန့ၣ်မ့ၢ် အဘၣ် တၢ်သးဘၣ်အၢ, ဒီးတၢ်တကဆှီဘၣ် နးန့ၢ်အန့ၣ် တက့ၢ် ဆံးဒိၣ်လဲၣ်. 17 ယကဒုးနဲၣ်နၤ, ကနၣ် ယကလုၢ် တက့ၢ်, ဒီးတၢ် လၢယထံၣ်တ့ၢ်န့ၣ် ယကစံၣ်တဲၤတဲလီၤလီၤ. 18 တၢ် လၢပှၤကူၣ်သ့ တပာ်ခူသူၣ်ဘၣ်, ဒီးစံၣ်ဃဲၤဝဲ လၢအမိၢ်အပၢ် အဖံအဖုလံၤလံၤန့ၣ်, 19 ပှၤ လၢတၢ်ဟ့ၣ်လီၤအီၤ လၢထံဧိၤကီၢ်ဧိၤ, ဒီးပှၤတခီဘီမုၢ်ဖိ တလဲၤတၢ် လၢအကျါဘၣ်. 20 ပှၤတတီတလိၤဘၣ်န့ၣ် ဘၣ် တၢ်ဆိးကဲး လၢအမုၢ်နံၤမုၢ်နၤ ခဲလၢာ်, ပှၤမၤအၢမၤသီန့ၣ် လၢအနံၣ်အလါ အတၢ်ဂံၢ် အတီၢ်ပူၤန့ၣ်လီၤ. 21 တၢ်မၤပျံၤမၤဖုး တၢ်အသီၣ် အိၣ်ဝဲ လၢအနၢ်ပူၤလီၤ. လၢအအိၣ်ဃူအိၣ်ဖိး အဖၢမုၢ်န့ၣ် တၢ်မၤဟးဂီၤ တၢ်ကဟဲဘၣ်အီၤလီၤ. 22 တနာ်ဘၣ် လၢအကဟဲက့ၤ လၢတၢ်ခံးကျါဘၣ်, ဒီးနးဧိၤဘီဧိၤ ပၢၤ အီၤလီၤ. 23 လဲၤဝ့ၤဝီၤတၢ် လၢတၢ်အီၣ် အဂီၢ်, မ့ၢ်အအိၣ်ဝဲ ဖဲလဲၣ်, သ့ၣ်ညါဝဲ လၢတၢ်ခံး အမုၢ်တနံၤ အိၣ်ကတဲာ်ကတီၤ အသး လၢအဃၢၤန့ၣ်လီၤ. 24 တၢ်နးတၢ်ဖှီၣ်, ဒီး တၢ်ကိၢ်တၢ်ဂီၤ မၤပျံၤအီၤလီၤ. မၤနၢၤအီၤ ဒ်စီၤပၤ ကတဲာ်ကတီၤအသး လၢဒုးသုး အဂီၢ် အသိးန့ၣ်လီၤ. 25 အဂ့ၢ်ဒ်အံၤ, ယူာ်ထီၣ် အစုထီဒါယွၤ, ဒီးပာ်ဆူၣ်ထီၣ်အသးထီဒါ တၢ်သ့တၢ်လၢာ်လီၤ. 26 ဃ့ၢ်သဖှိတၢ်, စူၣ်အကိာ် ဆူအအိၣ်, ဆူအကတီၤတီၣ်အချၢ အဖီခိၣ်လီၤ. 27 အဂ့ၢ်ဒ်အံၤ, မၤကျၢၢ်ဘၢ အမဲာ် လၢသိ, ဒီးပာ်သိ တလိၣ်တလိၣ် လၢအယီၢ်ဒ့ အလိၤလီၤ. 28 မၤသးဒ်န့ၣ်ဒီး ကအိၣ်ကဆိး လၢဝ့ၢ် အိၣ်သယုၢ် အပူၤ, လၢဟံၣ် လၢပှၤကညီ တအိၣ်တဆိးဘၣ် လၢအပူၤ လၢအကကဲထီၣ် တ့ၢ်တၢ်ပူလီၤ, 29 တထူးထီၣ် တတီၤထီၣ်ဘၣ်, ဒီးအတၢ်ဖိတၢ်လံၤ တအိၣ်ဂၢၢ်ဆိးကျၢၤဘၣ်, ဒီးတမၤအါထီၣ်ဘၣ် အစုလီၢ်အခီၣ်ခိၣ် လၢထံဧိၤကီၢ်ဧိၤ အပူၤဘၣ်. 30 တဟးထီၣ်ဘၣ် လၢတၢ်ခံးကျါဘၣ် မ့ၣ်အူလၣ် ကဒုးလီၤညွံးကွံာ် အဒ့အဖီ, မ့ၢ်ယွၤအထးခိၣ်အသါ သတးဒီး, ကက့ၤက့ၤဝဲလီၤ. 31 မ်အသု တသန့ၤအသး လၢတၢ်ကလီကလီ တဂ့ၤ, ကဘၣ် တၢ်လီန့ၢ်အီၤလီၤ. အဂ့ၢ်ဒ်အံၤ, တၢ်ကလီကလီန့ၣ် ကကဲထီၣ် အဘူးအလဲလီၤ. 32 အမုၢ်နံၤ တချုးဘၣ်ဒံးဘၣ်ဒီး, ကလၢာ်ကွံာ်လီၤ. ဒီးအဒ့အဖီ တအိၣ်တဆိး သံကစဲာ်ဘၣ်, 33 ကတြူၤလီၤကွံာ် အစပံးသၣ် လၢအတမံဒံးဘၣ် ဒ်စပံးမုၢ် အသိး, ဒီးအဆှိးကလီၤဘီ ဒ်သ့ၣ်စၤယံး အဆှိး အသိးန့ၣ်လီၤ. 34 အဂ့ၢ်ဒ်အံၤ, ပှၤလီတၢ်ဖိ အတၢ်အိၣ်ဖှိၣ် ကအိၣ်သယုၢ်, ဒီးမ့ၣ်အူ ကအီၣ်ကွံာ် ပှၤအီၣ်ခိၣ်ဖးတဖၣ် အဒဲလီၤ. 35 ဒၢထီၣ်ဝဲ လၢတၢ်အၢ, ဒီးဆံးစၢ်န့ၢ် တၢ်ကလီကလီ, ဒီးအဟၢဖၢ ကတဲာ်ကတီၤလီတၢ်လီၤ.

1 ဒီးစီၤယိၤဘး စံးဆၢတၢ် ဒီးစံးဝဲဒၣ်, 2 တၢ် ဒ်တၢ်တဖၣ်န့ၣ် အသိး ယနၢ်ဟူလံ အါမံၤလံ. သုမ့ၢ် ပှၤမၤမုာ်တၢ်ဖိ မၤဘှံးပသး ဒိၣ်မး ခဲလၢာ်လီၤ. 3 တၢ်ကတိၤကလံၤ ကလၢာ် စ့ၢ်ကီးဧါ. တၢ်ဒုးကိၢ်နသး ဒ်သိး နကစံးဆၢတၢ်န့ၣ်မ့ၢ် မနုၤလဲၣ်. 4 ယကတိၤတၢ် ဒ်သုအသိးသ့ စ့ၢ်ကီး လီၤ. သုသးမ့ၢ် အိၣ်လၢယသး အလီၢ်ဒီး, ယပာ်ဖှိၣ် တၢ်ကတိၤထီဒါ သု, ဒီးကျၢၢ်ကျာ် ယခိၣ် လၢသုလိၤသ့လီၤ. 5 မ့မ့ၢ် ယကမၤဆူၣ်ထီၣ်သု လၢယထးခိၣ်, ဒီးယပျုၤ အတၢ်ကတိၤမုာ် ကမၤစၢၤသုလီၤ. 6 ယမ့ၢ်ကတိၤတၢ် ဒီး, ယသူၣ်အုးယသးအုး တလီၤစၢ်ဘၣ်. ဒီးယမ့ၢ်အိၣ်ဘှီၣ်ဒီး, ယအိၣ်မုာ်ထီၣ်က့ၤဒ်လဲၣ်. 7 မ့ၢ်မး ခဲကနံၣ်အံၤ ယွၤ ဒုးဘှံးယသး, နဒုးအိၣ်သယုၢ် ယဟံၣ် ခဲလၢာ်လီၤ. 8 နဖီၣ်ဃာ်ယၤ, ဒီးအဝဲန့ၣ် ကဲထီၣ် တၢ်အုၣ်အသးထီဒါယၤ, ဒီးယဃဲၤလီၤန့ၣ် ဂဲၤဆၢထၢၣ် အုၣ်အသး လၢယမဲာ်ညါထီဒါယၤလီၤ. 9 အတၢ်သးထီၣ် အ့ၣ်ဖှီယၤ, ဒီးမၤအၢမၤသီယၤ, ဒီး အ့ၣ်သဃံး အမဲ လၢယလိၤ, ယဒုၣ်ယဒါ ကျ့ အမဲာ် လၢယလိၤလီၤ. 10 ပှၤအဲးထီၣ် အထးခိၣ် လၢယလိၤ, ဒဲယဘိး လၢအတၢ်ဒုၣ်ဒွဲၣ်, အိၣ်ဖှိၣ်ထီဒါယၤလီၤ. 11 ယွၤဟ့ၣ်လီၤကွံာ်ယၤ လၢပှၤအၢ, ဒီးတ့ၢ်လီၤကွံာ်ယၤ ဆူပှၤတတီတလိၤဘၣ် အစုပူၤလီၤ. 12 ယအိၣ်မုာ်, ဒီးအဝဲဒၣ် မၤကၢ်ကွံာ်ယၤ, ဒီးဟံးဃာ်ယၤ လၢယကိာ်, ဒီးတ့ၢ်လီၤကလဲကွံာ်ယၤ, ဒီးပာ် ယၤ လၢအပနီၣ် အဂီၢ်လီၤ. 13 ပှၤခးတၢ်ဖိ အိၣ်ဝးတရံးယၤ, မၤသ့ၣ်ဖး ယယီၢ်ဒ့, ဒီး တသးလီဘၣ်ဝဲ, ဒီးလူလီၤ ယသဒံ လၢဟီၣ်ခိၣ်လီၤ. 14 မၤလီၤကလဲယၤ လၢတၢ်မၤလီၤကလဲ အဖီခိၣ်, ဃ့ၢ်သဖှိ လၢယလိၤ ဒ်ပှၤအဆူၣ် အသိးန့ၣ်လီၤ. 15 ယဆးထၢၣ် အတၢ်ကံးညာ် လၢယဖံးလိၤ, ဒီးမၤဘၣ်အၢ ယနၢၤ လၢဟီၣ်ခိၣ် အကမူၣ်ကျါလီၤ. 16 ယမဲာ်ဂီၤ ထီၣ်ဝဲ လၢယမဲာ်ထံလီၤ အဃိ, ဒီးတၢ်သံ အကဒုအိၣ်ဝဲ လၢယမဲာ်ဖံး အဖီခိၣ်လီၤ. 17 မ့မ့ၢ် တၢ်တတီတလိၤ တအိၣ်ဘၣ် လၢယစုပူၤဘၣ်, ဒီးယတၢ်ထုကဖၣ်န့ၣ်မ့ၢ် အစီလီၤ. 18 ဟီၣ်ခိၣ်ဧၢ, မၤကျၢၢ်ဘၢ ယသွံၣ် တဂ့ၤ, ဒီးယကိးပသူထီၣ်န့ၣ် မ်အသုတအိၣ် ဒီးတၢ်အိၣ်ဘှံးအလီၢ် တဂ့ၤ. 19 ခဲကနံၣ်အံၤ စ့ၢ်ကီး, ကွၢ်ကွၢ်, တၢ်အုၣ်အသး လၢယဂီၢ်အိၣ်ဝဲ လၢမူခိၣ်, ဒီးယပှၤအုၣ်အသး အိၣ်ဝဲ လၢတၢ်ထီၣ်ထီလီၤ. 20 ယတံၤယသကိး မၤတရီတပါယၤလီၤ. ယမဲာ်လူလီၤ မဲာ်ထံ လၢယွၤအမဲာ်ညါလီၤ. 21 မ် လၢတၢ်ကဟ့ၣ် ပှၤကညီ လိာ်ကွီၢ် ဒီးယွၤ, ဒ်ပှၤကညီ လိာ်ကွီၢ် ဒီးပှၤ လၢအဃၢၤ အသိးန့ၣ် တက့ၢ်. 22 တုၤစှၤနံၣ်စှၤလါ ပူၤကွံာ်ဒီး, ယကလဲၤကျဲ ဖဲယတဟဲက့ၤဘၣ်န့ၣ်လီၤ.

1 ယသါ လၢာ်တ့ၢ်လံ, ယမုၢ်နံၤမုၢ်နၤ တအိၣ်လၢၤဘၣ်, တၢ်သွၣ်ခိၣ် အိၣ်ခိးဝဲ လၢယဂီၢ်လီၤ. 2 ပှၤမၤတၢ်တရီတပါတဖၣ် အိၣ်ဝဲ ဒီးယၤ တမ့ၢ်ဘၣ်ဧါ. ဒီးယမဲာ်အိၣ်ဝဲဆိးဝဲ လၢအတၢ်မၤကိၢ်မၤဂီၤ အပူၤ တမ့ၢ်ဘၣ်ဧါ. 3 ပာ်လီၤလၢ်တၢ် တက့ၢ်. ဟ့ၣ်ကီၤတၢ် တက့ၢ်. မ့ၢ်မတၤ ကဟံးစု လၢယၤ တဂၤလဲၣ်. 4 အဂ့ၢ်ဒ်အံၤ, နဒုးအိၣ်တဒၢအသး ဒီးတၢ်ကူၣ်သ့လီၤ. မၤသးဒ်န့ၣ်ဒီး နတပာ်ထီၣ်ထီဘၣ် အီၤဘၣ်. 5 ပှၤလၢအဟ့ၣ်လီၤကွံာ် အတံၤအသကိး ဆူပှၤဂုာ်န့ၢ် တၢ်န့ၣ်, အဖိအလံၤအမဲာ် ဒၣ်လဲာ် ကလၢာ်လီၤ. 6 ယွၤပာ်ယၤ လၢတၢ်ကတိၤဒိ လၢပှၤဂီၢ်မုၢ် အဂီၢ်, ဒီးယ ကဲထီၣ် ပှၤ လၢအဘၣ် တၢ်ထူးပှဲာ်အမဲာ်လီၤ. 7 ယမဲာ်ယုာ် လၢတၢ်နးတၢ်ဖှီၣ် အဃိ ဒီးယက့ၢ်ယဂီၤ ခဲလၢာ် မ့ၢ်တၢ်အကဒုလီၤ. 8 ပှၤအတီအလိၤ ကကမၢကမၣ် လၢတၢ်အံၤ အဃိ, ဒီးပှၤ လၢအတၢ်ဒဲးဘး တအိၣ်ဘၣ်, ကထိၣ်ဂဲၤ အသးထီဒါ ပှၤလီတၢ်ဖိလီၤ. 9 ဒီးပှၤအတီအလိၤ ကဟံးဃာ် အကျဲ, ဒီးပှၤ လၢအစု ကဆှီန့ၣ် အဂံၢ်အဘါဒံးယံာ် ကဒံးဆူၣ်ထီၣ်လီၤ. 10 မ့မ့ၢ်သုဝဲ ခဲလၢာ်န့ၣ် ဟဲက့ၤလၢ် တက့ၢ်. ဒီးပှၤကူၣ် တၢ်သ့န့ၣ် ယတထံၣ်ဘၣ် လၢသုကျါ နီတဂၤဘၣ်. 11 ယမုၢ်နံၤ|တဖၣ် ပူၤကွံာ်လံ, ယတိာ်တၢ် ဒီးယသးဆိကမိၣ်တၢ်န့ၣ် ဘၣ် တၢ်ဒီၣ်တဲာ်ကွံာ်လံ. 12 မုၢ်နၤ ကဲထီၣ် မုၢ်ဆါ လၢယဂီၢ်, တၢ်ကပီၤ အိၣ်ဘူးဒီး တၢ်ခံးလီၤ. 13 မ့ၢ်မး ယကွၢ်လၢ် ပျူၤပူၤ အကျဲ လၢယဟံၣ် အဂီၢ်လီၤ. ယဒါလီၤ ယလီၢ်မံ လၢတၢ်ခံးကျါလီၤ. 14 ယစံး တၢ်သွၣ်ခိၣ်, နမ့ၢ်ယပၢ်, လၢၣ်ဧိၤဆှးဧိၤန့ၣ်, နမ့ၢ်ယမိၢ်, ဒီးယဒီပုၢ်ဝဲၢ်မုၣ်လီၤ. 15 ဒီးခဲကနံၣ်အံၤ ယတၢ်မုၢ်လၢ် အိၣ်ဖဲလဲၣ်. ဒီးယတၢ်မုၢ်လၢ်န့ၣ်မ့ၢ် မတၤ ကထံၣ် တဂၤလဲၣ်. 16 ကလဲၤလီၤဝဲဆူ ပျူၤပူၤ အနီၣ်ဘိတဖၣ်, ဖဲပကအိၣ်ဘှံး လၢဟီၣ်ခိၣ် အကမူၣ်န့ၣ်လီၤ.

1 ဒီးပှၤၡူၤဃးဖိ စီၤဘံးလဒး စံးဆၢတၢ် ဒီးစံးဝဲဒၣ်, 2 ဆံးယံာ် သုကမၤလၢာ် တၢ်ကတိၤအံၤလဲၣ်. နၢ်ပၢၢ်တၢ် ဝံၤဒီး မ်ပကကတိၤတၢ် လၢခံ တက့ၢ်. 3 တၢ်ပာ်ပှၤ ဒ်ဆၣ်ဖိကီၢ်ဖိ အသိးန့ၣ် ဒီးပတကဆှီဘၣ် လၢနမဲာ်ညါ, မ့ၢ်အဘၣ်မနုၤလဲၣ်. 4 ပှၤလၢအအ့ၣ်ဖှီလီၤအသး လၢအသးထီၣ် အဃိနဲဒၣ် တဂၤဧၢ, တၢ်ကလဲၤသဒၣ် ဟီၣ်ခိၣ် လၢနဃိ စ့ၢ်ကီးဧါ. ဒီး လၢၢ်ဧိၤလ့ဧိၤ ကဟး အလီၢ်စ့ၢ်ကီးဧါ. 5 မ့ၢ်မး ပှၤတတီတလိၤဘၣ် အတၢ်ကပီၤန့ၣ် တၢ်ကမၤလီၤပံာ်အီၤ, ဒီးအမ့ၣ်အူလၣ် တကဲၤကပီၤဘၣ်. 6 တၢ်ကပီၤ ကခံးလီၤ လၢအဒဲပူၤ, ဒီးအမ့ၣ်အူဒၢ ကလီၤပံာ် ဒီးအီၤလီၤ. 7 ခါဝဲ ဖးလဲၢ်န့ၣ် ကအံၣ်လီၤဝဲ, ဒီး အတၢ်ကူၣ်လီၤ အသးဒၣ်ဝဲန့ၣ် ကတ့ၢ်လီၤကွံာ်အီၤလီၤ. 8 အဂ့ၢ်ဒ်အံၤ, အခီၣ်ဒၣ်ဝဲ ဆှၢအီၤ ဆူစၤပူၤ, ဒီးလဲၤတၢ် လၢမၢသလၢၣ် အဖီခိၣ်လီၤ. 9 ပျံၤသကွီၤန့ၣ် မၤန့ၢ်အီၤ လၢအခီၣ်နၢၣ်ခံ, ဒီးပျံၤသကွီၤ ကဟံးဃာ်အီၤလီၤ. 10 ပျံၤသကွီၤ ပာ်အသး လၢအဂီၢ် လၢဟီၣ်ခိၣ်လာ်, ဒီးဝၣ်ခီ လၢအဂီၢ် လၢအကျဲပူၤလီၤ. 11 တၢ်မၤပျံၤတဖၣ် မၤပျံၤတၢ် ဝးတရံးအီၤ, ဒီးလူၤ အခီၣ်အခါတၢ်န့ၣ်လီၤ. 12 အဂံၢ်အဘါ ကလၢာ်ဝဲ လၢတၢ်သၣ်ဝံၣ်လီၤဒိ, ဒီးတၢ်ဟးဂီၤ အိၣ်ကတီၤအသး လၢအကပၤလီၤ. 13 ကအီၣ်ကွံာ် အဃံအကွဲ ဒီးတၢ်သံအဝဲၢ်ကိ ကအီၣ်ကွံာ် အဂံၢ်အဘါ လီၤ. 14 တၢ်ကထဲးကွံာ်အီၤ လၢအဒဲ လၢအသန့ၤအသး လၢအပူၤ, ဒီးမိၤထီၣ်အီၤ ဆူတၢ်ပျံၤတၢ်ဖုး အစီၤပၤ အအိၣ်လီၤ. 15 ပှၤလၢအတမ့ၢ်ဘၣ် အတၢ် ကအိၣ်ကဆိးဝဲ လၢအဒဲပူၤ, ဒီးတၢ်ကဖှံလီၤကး လၢအအိၣ်အဆိး အလီၢ် အဖီခိၣ်လီၤ. 16 အဂံၢ် ကဃ့ထီၣ်ကွံာ် လၢအဖီလာ်, ဒီးအဒ့အဖီ လၢအဖီခိၣ် ကဘၣ် တၢ်ဖဲးလီၤကွံာ်အီၤလီၤ. 17 တၢ်သ့ၣ်နီၣ်ထီၣ်က့ၤ အီၤ ကဟါမၢ် လၢဟီၣ်ခိၣ်ချၢ, ဒီးအမံၤ တအိၣ်ဘၣ် လၢကျဲဧိၤကပူၤဧိၤဘၣ်. 18 တၢ်ကဟီထီၣ်ကွံာ်အီၤ လၢတၢ်ကပီၤ ဆူတၢ်ခံး, တၢ် ကဟီထီၣ်ကွံာ်အီၤ လၢဟီၣ်ခိၣ်ချၢလီၤ. 19 အဖိခွါဂ့ၤ, အဖိဒိၣ်ဂ့ၤ, တအိၣ်ဘၣ် လၢအပှၤဂီၢ်မုၢ် အကျါဘၣ်. ဒီးပှၤတအိၣ်လီၤတဲာ်ဘၣ် လၢအအိၣ် အဆိးအလီၢ်ဘၣ်. 20 ပှၤအိၣ်ထီၣ် လၢခံ ကကမၢကမၣ် လၢအမုၢ်တနံၤ အဃိ, ဒ်ပှၤအိၣ်လၢညါ ပျံၤတၢ် အသိးလီၤ. 21 မ့ၢ်မး ပှၤအၢ အအိၣ်အဆိးအလီၢ် မ့ၢ် ဒ်န့ၣ် အသိးလီၤ. ဒီးအဝဲန့ၣ်မ့ၢ် ပှၤလၢအတသ့ၣ်ညါဘၣ် ယွၤ အလီၢ်အိၣ်လီၢ်ဆိးန့ၣ်လီၤ.

1 ဒီးစီၤယိၤဘး စံးဆၢတၢ် ဒီးစံးဝဲဒၣ်, 2 သုကမၤဆါ ယသး, ဒီးမၤလီၤကလဲယၤ လၢတၢ်ကတိၤန့ၣ် ဆံးယံာ်လဲၣ်. 3 ဆံဆဲၣ်ဘျီအံၤ သုဒုၣ်ဒွဲၣ်ယၤ, သုဒုးဘၣ်ယၤ လၢတၢ်ကီန့ၣ် သုမဲာ်တဆှးဘၣ်ဧါ. 4 ယမၤကမၣ်တၢ်န့ၣ် ကမ့ၢ်ဒၣ်ဝဲ, ယတၢ်ကမၣ် အိၣ်ဝဲ လၢယလိၤဒၣ်ယဲလီၤ. 5 သုမ့ၢ်ပာ်ဒိၣ်ထီၣ် သုသးထီဒါယၤ, ဒီးပာ် ယတၢ်ဒုၣ်ဒွဲၣ်အလီၢ် လၢယလိၤဒီး, 6 သ့ၣ်ညါခဲကနံၣ်အံၤ လၢယွၤ မၤကဒါယၤ ဒီးဒုးဘၣ်ယၤ လၢအစၤပူၤလီၤ. 7 ကွၢ်ကွၢ်, ယကိးထီၣ် လၢတၢ်မၤဆူၣ် အဃိ, ဒီးတၢ် တကနၣ်ဘၣ် ယကလုၢ်ဘၣ်. ယကိးပသူထီၣ်, ဒီး တၢ်စံၣ်ညီၣ် တအိၣ်ဘၣ်. 8 တြီဃာ် ယကျဲ, ဒီးယလဲၤ တသ့ဘၣ်. ပာ် တၢ်ခံး လၢယကျဲ အဖီခိၣ်လီၤ. 9 ဘ့ၣ်ကွံာ် ယလၤကပီၤ, ဒီးဟံးထီၣ်ကွံာ် ခိၣ်သလုး လၢယခိၣ်လီၤ. 10 တံၢ်သဘှံးယၤ ဝးတရံး, ဒီးယဟးဂီၤလံ, ဒီးထဲးကွံာ် ယတၢ်မုၢ်လၢ် ဒ်သ့ၣ်တထံး အသိးန့ၣ်လီၤ. 11 ဒီးအသးထီၣ် ကဲၤထီၣ်ဘၣ်ယၤ, ဒီးပာ်ယၤ လၢအဒုၣ်အဒါ တဂၤလီၤ. 12 အပှၤသုးဖိအဖု ဟဲတပူၤဃီ, ဒီးမၤထီၣ် အကျဲ ဆူယအိၣ်, ဒီးသူၣ်ဒဲ ဝးတရံး ယဒဲလီၤ. 13 ပာ် ယဒီပုၢ်ဝဲၢ်ယံၤ ဒီးယၤ, ဒီးပှၤသ့ၣ်ညါယၤတဖၣ် ပာ်အသး လၢပှၤတခီဘီမုၢ်ဖိ ဒီးယၤလီၤ. 14 ယဘူးယတံၢ် ဆၢထၢၣ် လၢအယံၤ, ဒီးပှၤသ့ၣ်ညါ ယၤတဖၣ်န့ၣ် သးပ့ၤနီၣ်လံ ယၤလံ. 15 ပှၤတမှံၤ လၢယဟံၣ်ပူၤ, ဒီးယခ့ယပှၤ ပိာ်မုၣ်န့ၣ် ပာ်ယၤ လၢပှၤတခီဘီမုၢ်ဖိလီၤ. ယမ့ၢ် ပှၤတခီဘီမုၢ်ဖိ လၢအမဲာ်လီၤ. 16 ယ ကိးန့ၢ် ယခ့ယပှၤ, ဒီးတစံးဆၢဘၣ် ယၤဘၣ်. ယ ဃ့ကညးအီၤ လၢယထးခိၣ်လီၤ. 17 ယတၢ်သါမ့ၢ် တၢ်သးဘၣ်အၢ လၢယမါ, ဒီးယနီၢ်ခိ အဖိတဖၣ် သးဘၣ်အၢယၤလီၤ. 18 ဖိဒံဖိသၣ် ဒၣ်လဲာ် မၤတရီတပါယၤ, ယဂဲၤဆၢထၢၣ် ဒီးအဝဲသ့ၣ် ကတိၤထီၣ်တၢ် ထီဒါယၤလီၤ. 19 ပှၤလၢအအိၣ်ညီနုၢ် ဒီးယၤတဖၣ် သးဘၣ်အၢယၤ, ဒီးပှၤ လၢယအဲၣ်အီၤန့ၣ် မၤထီဒါအသး လၢယၤလီၤ. 20 ယဖံး ဒီးယညၣ် စဲဘူး ဒီးယဃံ, ဒီးယပူၤဖျဲး ထဲယမဲ အဖံးဧိၤန့ၣ်လီၤ. 21 သူၣ်ကညီၤသးကညီၤယၤ, သူၣ်ကညီၤသးကညီၤ ယၤ, ယတံၤယသကိး သုဝဲသ့ၣ်ဧၢ, အဂ့ၢ်ဒ်အံၤ, ယွၤ အစု ထိးဘၣ်ယၤလီၤ. 22 သုမၤအၢမၤနးယၤ ဒ်ယွၤအသိး, ဒီးတသးမံဘၣ် လၢ, ယဖံးယညၣ်, မ့ၢ်အဘၣ်မနုၤလဲၣ်. 23 မ်ယတၢ်ကတိၤ ကွဲးအသး တက့ၢ်. မ်အကွဲးအသး လၢလံာ်ပူၤ တက့ၢ်. 24 မ်အကွဲးအသး လၢထိၣ်ဒံးထး, ဒီး လၢပှာ် လၢလၢၢ်လိၤ လီၤထူလီၤယိာ် တက့ၢ်. 25 အဂ့ၢ်ဒ်အံၤ, ယသ့ၣ်ညါ လၢယ ပှၤပှ့ၤက့ၤယၤ တဂၤ, မူဝဲ, ဒီး လၢခံက့ၤန့ၣ် ကဂဲၤဆၢထၢၣ် လၢဟီၣ်ခိၣ်ချၢ, 26 ဒီး လၢယဖံး အလီၢ်ခံန့ၣ် တၢ်မၤဟးဂီၤ ယညၣ်အံၤ ဘၣ်ဆၣ်ဒီး, ယကထံၣ်ဘၣ် ယွၤ လၢယဖံးယညၣ်လီၤ. 27 ယကလ့ၢ်တဖၣ် လၢာ်ဝဲ လၢယသအိပူၤ ဘၣ်ဆၣ်ဒီး, ယကထံၣ်ဘၣ်အီၤ လၢယဂီၢ်ဒၣ်ယဲ, ဒီးယမဲာ် ကထံၣ်ဘၣ် အီၤ, ဒီးတမ့ၢ်ဘၣ် ပှၤဂၤဘၣ်. 28 သုမ့ၢ်စံး, မ့ၢ်မး ပကမၤအၢအီၤ ဒီး, မ့ၢ်တၢ်ထံၣ်န့ၢ် တၢ်ဂ့ၤအဂံၢ် လၢယပူၤဒီး, 29 ပျံၤ နးဧိၤဘီဧိၤ တက့ၢ်. အဂ့ၢ်ဒ်အံၤ, နးဧိၤဘီဧိၤ အတၢ်မၤအၢန့ၣ် အိၣ်ဝဲ လၢပှၤသူၣ်ထီၣ်သးထီၣ် အဂီၢ် ဒ်သိး သုကသ့ၣ်ညါ လၢတၢ်စံၣ်ညီၣ်တီ အိၣ်ဝဲလီၤ.

1 ဒီးပှၤနၤမးဖိ စီၤစိဖၢ် စံးဆၢတၢ် ဒီးစံးဝဲဒၣ်, 2 မၤသးဒ်န့ၣ်ဒီး ယသး ဆိကမိၣ်တၢ်န့ၣ် ထိၣ်ဂဲၤယၤ, ဒ်သိး ယကစံးဆၢတၢ် ဒီး, ယမၤချ့ချ့လီၤ. 3 တၢ်သိၣ်ဃီၣ် ဒုးမဲာ်ဆှး ယၤန့ၣ် ယနၢ်ဟူလံ ဒီးယသးဆူၣ် ဒုးစံးဆၢယၤလီၤ. 4-5 ပှၤတတီတလိၤဘၣ် သူၣ်ဖှံသးညီတၢ် တယံာ်ဘၣ်, 4-5 ဒီးပှၤလီတၢ်ဖိ သူၣ်ခုသးခု တစိၢ်ဖိဧိၤန့ၣ် လၢပျၢၤ လံၤလံၤ လၢတၢ်ပာ်ပှၤကညီ လၢဟီၣ်ခိၣ်ချၢ လံၤလံၤန့ၣ်, နတသ့ၣ်ညါဘၣ်ဧါ. 6 အလၤကပီၤ မ့ၢ်ထီၣ်ဘး မူခိၣ်, ဒီးအခိၣ်န့ၣ်မ့ၢ် ထိး တၢ်အၢၣ် ဘၣ်ဆၣ်ဒီး, 7 ကဟးဂီၤဝဲ လီၤထူလီၤယိာ် ဒ်အတၢ်အ့ၣ်ဒၣ်ဝဲ အသိးန့ၣ်, ပှၤလၢအထံၣ်တ့ၢ်အီၤတဖၣ် ကစံးဝဲ, မ့ၢ်အအိၣ်ဖဲလဲၣ်. 8 ကဟါမၢ်ကွံာ် ဒ်တၢ်မံမီၢ် အသိးန့ၣ်, ဒီးတၢ်တထံၣ်န့ၢ်ဘၣ် အီၤဘၣ်, ဒီးကဟါမူၤဟါမၢ် ဒ်တၢ်ထံၣ် လၢညါခီ လၢမုၢ်နၤ အသိးန့ၣ်လီၤ. 9 ပှၤအမဲာ် လၢအထံၣ်အီၤန့ၣ် တထံၣ်လၢၤ အီၤဘၣ်, ဒီးအလီၢ် တကွၢ်လၢၤဘၣ် အီၤဘၣ်. 10 အဖိအလံၤ ကမၤဝဲ ဒ်သိး အကဘၣ် ပှၤဖှီၣ်ဖိယာ်ဖိအသး, ဒီးအစု ကဟ့ၣ်က့ၤ အစုလီၢ်အခီၣ်ခိၣ်လီၤ. 11 အဃံအကွဲပှဲၤဝဲ ဒီးအဖိၣ်သၣ်ခွါထီၣ် အတဟီၣ် ဘၣ်ဆၣ်ဒီး, ကမံလီၤ ဒီးအီၤ လၢဟီၣ်ခိၣ် အကမူၣ်လီၤ. 12 တၢ်အၢ မ့ၢ်ဆၢဝဲ လၢအကိာ်ပူၤ, မ့ၢ်ပာ်ခူသူၣ် လၢအပျ့ၤ ဖီလာ်, 13 မ့ၢ်သးလီဝဲ, ဒီးတဒုးလဲၤသဒၣ်ဘၣ် အီၤဘၣ်, ဒီးမ့ၢ်ပာ်ဒံးဝဲ လၢအကိာ် အသးကံၢ်ပူၤ ဘၣ်ဆၣ်ဒီး, 14 အတၢ်အီၣ် လၢအဟၢဖၢပူၤ ကလဲက့ၤအသး, ဂုၢ်သီ အသဒံ လၢအပူၤလီၤ. 15 ယူၢ်လီၤကွံာ် တၢ်အစုလီၢ်အခီၣ်ခိၣ်, ဒီးကဘှိးထီၣ်ကွံာ်အီၤလီၤ. ယွၤ ကဒုးဟးထီၣ်ကွံာ်အီၤ လၢအဟၢဖၢပူၤလီၤ. 16 ကစူၢ်ထီၣ် ဂုၢ်သီအစုၣ်, ဂုၢ်ပွ့ အပျ့ၤ ကမၤသံ အီၤလီၤ. 17 တထံၣ်ဘၣ် ထံကျိတဖၣ်, ဒီးထံကျိ လၢအယွၤလီၤဝဲ လၢကနဲစီ ဒီးတၢ်နုၢ်ထံန့ၣ်ဘၣ်. 18 တၢ် လၢအမၤဝဲ လၢအဂီၢ်န့ၣ် ဘၣ်ဟ့ၣ်က့ၤဝဲ, ဒီးတယူၢ်လီၤဘၣ်ဝဲဘၣ်. ဒ်တၢ် လၢအန့ၢ်ဘၣ်ဝဲ အသိးန့ၣ်, တသးခုဘၣ်ဝဲဘၣ်. 19 အဂ့ၢ်ဒ်အံၤ, မၤအၢမၤသီ, ဒီးလဲၤသဒၣ် ပှၤဖှီၣ်ဖိယာ်ဖိ, ဟံးန့ၢ်ဆူၣ် ဟံၣ်တဖျၢၣ် လၢအတသူၣ်ဘၣ်ဝဲဘၣ်. 20 မ့ၢ်အတသ့ၣ်ညါဘၣ် တၢ်အမုာ် လၢအသးကံၢ်ပူၤ ဘၣ်ဒီး, တအုၣ်က့ၤခီၣ်က့ၤတၢ် လၢအဘၣ်အသးဘၣ်. 21 အတၢ်အီၣ် တအိၣ်လီၤတဲာ်ဘၣ် နီတစဲးဘၣ်. မၤသးဒ်န့ၣ်ဒီး အတၢ်ဘီၣ်တၢ်ညီ တအိၣ်ဂၢၢ်ဆိးကျၢၤဘၣ်. 22 လၢအတၢ်အါ အတၢ်လၢတၢ်ပှဲၤ အပူၤန့ၣ် ကဘၣ် တၢ်ကိၢ်တၢ်ဂီၤ, ပှၤအၢပှၤသီ ခဲလၢာ် အစု ကဘၣ် အလိၤ လီၤ. 23 ဖဲအကမၤပှဲၤ အဟၢဖၢပူၤန့ၣ်, ယွၤကပျၢ်လီၤ အတၢ်သးထီၣ်ဆူၣ် လၢအလိၤ, ဒီးလူလီၤဝဲ လၢအလိၤ, လၢအအီၣ်တၢ် အဖၢမုၢ်န့ၣ်လီၤ. 24 ကဃ့ၢ်ကွံာ် လၢစုကဝဲၤထး အအိၣ်, ဒီးချံၣ်တိၢ်အပျၢ် ကဆဲးဖျိထီၣ်အီၤလီၤ. 25 ဒီးတၢ်ထုးထီၣ်ဝဲ, ဒီးအတၢ်ဟဲ ဖျိထီၣ်ဝဲ လၢအသအိပူၤ, ဒီးနးကပြုၢ်ကပြီၤတဘ့ၣ် ဟဲထီၣ် လၢအသဒံပူၤလီၤ. တၢ်မၤပျံၤမၤဖုး အိၣ်ဝဲ လၢအလိၤလီၤ. 26 ကယဲၢ် တၢ်ခံး ဘၣ် တၢ်ပာ်ဖှိၣ်အသး လၢအဂီၢ် လၢအလီၢ်တဒၢ, မ့ၣ်အူ လၢပှၤတဆိၣ်ကဲၤဘၣ် ကအီၣ်ကွံာ် အီၤ, တၢ်အိၣ်လီၤတဲာ် လၢအဒဲပူၤန့ၣ် ကဘၣ် တၢ်အၢ လီၤ. 27 မူခိၣ် ကလီၣ်ဖျါထီၣ် အတၢ်အၢ, ဒီးဟီၣ်ခိၣ် ကဂဲၤဆၢထၢၣ်ထီဒါအီၤလီၤ. 28 အဟံၣ် အတၢ်အါထီၣ်န့ၣ် ကဟးထီၣ်ကွံာ်, ဒီးကယွၤလီၤကွံာ် လၢအတၢ်သးထီၣ် အမုၢ်နံၤန့ၣ်လီၤ. 29 အဝဲန့ၣ်မ့ၢ် ပှၤတတီတလိၤဘၣ် အဂီၢ် လၢယွၤ, ဒီးအတၢ်န့ၢ်သါ လၢယွၤပာ်န့ၢ်အီၤ လၢအဂီၢ်လီၤ.


လံာ်စီၤယိၤဘး Job 21

1 ဒီးစီၤယိၤဘး စံးဆၢတၢ်, ဒီးစံးဝဲဒၣ်, 2 ကနၣ် ဒီးဒိကနၣ် တက့ၢ်. ဒီးမ်တၢ်န့ၣ် ကဲထီၣ်သု တၢ်မၤမုာ်ထီၣ်က့ၤ သုသး တက့ၢ်. 3 ပျဲကတိၤယၤ တက့ၢ်. ဒီးယကတိၤတၢ် အလီၢ်ခံန့ၣ် ဒုၣ်ဒွဲၣ်ဒၣ်သုဝဲကၢ်နဲာ်. 4 ယဲဒၣ်အံၤ ယဂ့ၢ်လိာ်ဘှီလိာ် ဒီးပှၤကညီ စ့ၢ်ကီးဧါ. ယသး တကြၢးကိၢ်ဘၣ်န့ၣ်မ့ၢ် အဘၣ်မနုၤလဲၣ်. 5 ကွၢ်ယၤ, ဒီး ကမၢကမၣ်, ဒီးပာ်သုစု လၢသုထးခိၣ် အလိၤ တက့ၢ်. 6 အဂ့ၢ်ဒ်အံၤ, ယမ့ၢ်သ့ၣ်နီၣ်ထီၣ်က့ၤတၢ် ဒီး, ယပျံၤတၢ်, ဒီးတၢ်ကနိးကစုာ် ဟံးဃာ် ယညၣ်လီၤ. 7 ပှၤတတီတလိၤ မူဝဲ, သးပှၢ်ဝဲ, ဒီးထူးထီၣ်တီၤထီၣ်ဝဲ အါအါကလဲာ်န့ၣ်မ့ၢ် အဘၣ်မနုၤလဲၣ်. 8 အချံအသၣ် အိၣ်ဂၢၢ်ဆိးကျၢၤဝဲ အိၣ်ဖျါဒီးအီၤ, ဒီးအစၢၤအသွဲၣ်န့ၣ် လၢအမဲာ်ညါန့ၣ်လီၤ. 9 အဟံၣ်အဃီန့ၣ် ပူၤဖျဲး ဒီးတၢ်ပျံၤ, ဒီးယွၤအနီၣ်တီၢ် တအိၣ်ဘၣ် လၢအလိၤဘၣ်. 10 အဂီၤဖံး ဒၢထီၣ်တၢ်, ဒီးတလီၤလူးဘၣ်. အဂီၤဖံးမိၢ် ဖှံလီၤ, ဒီးအဟုး တဟးဂီၤဘၣ်. 11 ပျၢ်အဖိဆံး ဒ်သိတဖု အသိး, ဒီးအဖိဒံဖိသၣ် ဂဲၤကလံၣ်လီၤ. 12 သးဝံၣ်တၢ် လၢဒၢဖိ, ဒီးတနၢ်, ဒီးသးခု လၢပံအသီၣ် အဃိလီၤ. 13 မၤလၢာ် အမုၢ်နံၤမုၢ်နၤ လၢတၢ်ဘီၣ်တၢ်ညီ, ဒီးလဲၤလီၤ ဆူတၢ်သွၣ်ခိၣ် လၢတစိၢ်ဖိန့ၣ်လီၤ. 14 ဒီးစံးဘၣ်ယွၤ, ဟးထီၣ်ကွံာ် လၢပအိၣ် တက့ၢ်. ဒီး တၢ်သ့ၣ်ညါ နကျဲဧိၤကပူၤဧိၤန့ၣ် တဘၣ်ဘၣ် ပသးဘၣ်. 15 ဒ်သိး ပကမၤ အတၢ်န့ၣ် တၢ်သ့တၢ်လၢာ် မ့ၢ်မတၤတဂၤလဲၣ်. ဒီပမ့ၢ်ဘါထုကဖၣ်အီၤ ဒီးမ့ၢ်အဂိာ် မနုၤလဲၣ်. 16 ကွၢ်ကွၢ်, အတၢ်ဘီၣ်တၢ်ညီ တအိၣ်ဘၣ် လၢအစုပူၤဘၣ်. မ်ပှၤတတီတလိၤ အတၢ်ကူၣ်န့ၣ် ယံၤဝဲ ဒီးယၤ တက့ၢ်. 17 ဘၣ်ဆၣ်ဒီး တၢ်မၤလီၤပံာ် ပှၤတတီတလိၤ အမ့ၣ်အူ ဒၢပှံၤဘျီလဲၣ်. တၢ်ဟဲ မၤဟးဂီၤအီၤ ပှံၤစုလဲၣ်. ယွၤနီၤဖး ဟ့ၣ် တၢ်ကိၢ်တၢ်ဂီၤ လၢအသးထီၣ်န့ၣ်လီၤ. 18 မၤသးဒ် လီၢ်ဧိၤဒံးဧိၤ လၢကလံၤ အမဲာ်ညါ အသိး, ဒီးမၤသး ဒ်ဖ့ဧိၤဃာ်ဧိၤ လၢကလံၤမုၢ် အူထီၣ်ကွံာ် အသိးန့ၣ်လီၤ. 19 လၢအဖိအလံၤ အဂီၢ်န့ၣ် ယွၤပာ်ဖှိၣ် အတၢ်မၤအၢ, ဟ့ၣ်ကၣ်တၢ်, ဒီး အကစၢ် ကသ့ၣ်ညါဝဲလီၤ. 20 အမဲာ် ကထံၣ်ဘၣ် အတၢ်ဟးဂီၤဒၣ်ဝဲ, ဒီးကဘၣ်အီ တၢ်သ့တၢ်လၢာ် အတၢ်သးထီၣ်လီၤ. 21 အဂ့ၢ်ဒ်အံၤ, တုၤအလါ အတၢ်ဂံၢ် လၢာ်ဝဲဒီး, တၢ်အမုာ်အလၤ လၢအလီၢ်ခံ လၢအဟံၣ်ပူၤ ကမ့ၢ် မနုၤ တမံၤလဲၣ်. 22 ပှၤကသိၣ်လိယွၤ လၢတၢ်သ့ၣ်ညါ စ့ၢ်ကီးဧါ. မ့ၢ်အဝဲဒၣ် လၢအစံၣ်ညီၣ်တၢ်ထီၣ်ထီလီၤ. 23 ပှၤတဂၤ သံဝဲ လၢအဂံၢ်အဘါ လၢလၢပှဲၤပှဲၤ အပူၤ, ဒီး အိၣ်မုာ်, ဒီးအိၣ်ဘှံးဝဲ မံသူၣ်မံသးလီၤ. 24 အသးနါပှၢ်ပှဲၤဝဲ ဒီးနုၢ်ထံ, ဒီးအဃံအကွဲ ဘၣ်စီၣ်ဝဲဒီး ဃံကံၢ်အသိလီၤ. 25 ပှၤအဂၤတဂၤဒၣ် သံဝဲ လၢအသး အတၢ်ကိၢ်တၢ်ဂီၤ အပူၤ, ဒီးတအီၣ်ဘၣ် တၢ်မုာ် နီတဘျီဘၣ်. 26 အဝဲသ့ၣ် မံလီၤ ဒ်သိးသိး လၢဟီၣ်ခိၣ် အကမူၣ်, ဒီး လၢၣ်ဧိၤဆှးဧိၤ ကဘၣ် အလိၤလီၤ. 27 ကွၢ်ကွၢ်, ယသ့ၣ်ညါသု တၢ်ဆိကမိၣ်, ဒီးတၢ် လၢသုကူၣ်ထီၣ် တတီတလိၤ ထီဒါယၤလီၤ. 28 အဂ့ၢ်ဒ်အံၤ, သုစံး, ပဒိၣ်ဖးဒိၣ် အဟံၣ်န့ၣ်မ့ၢ် အအိၣ်ဖဲလဲၣ်. ဒီးပှၤတတီတလိၤဘၣ် အအိၣ်အလီၢ်န့ၣ်မ့ၢ် အအိၣ်ဖဲလဲၣ်. 29 သုသံကွၢ်တ့ၢ် ပှၤလၢအလဲၤတၢ် လၢကျဲ တမ့ၢ်ဘၣ်ဧါ. ဒီးသုတကွၢ်ဘၣ် အပနီၣ်ဘၣ်ဧါ. 30 တၢ်ပာ် ပှၤတတီတလိၤဘၣ် လၢတၢ်မၤဟးဂီၤ အမုၢ်တနံၤ အဂီၢ်, တမ့ၢ်ဘၣ်ဧါ. တၢ်ကမိၤထီၣ်အီၤ လၢတၢ်သးထီၣ် အမုၢ်တနံၤန့ၣ်လီၤ. 31 မ့ၢ်မတၤ ကစံးဘၣ်အီၤ လၢအမၤ တၢ်အဂ့ၢ်အကျိၤ လၢအမဲာ်ညါ တဂၤလဲၣ်. ဒီးမ့ၢ်မတၤ ကဟ့ၣ်ဆၢတၢ် လၢအမၤတၢ် အဃိ တဂၤလဲၣ်. 32 ဘၣ်ဆၣ်ဒီး တၢ်ကဆှၢအီၤ ဆူတၢ်သွၣ်ခိၣ် အပူၤ, ဒီးပှၤကပၢၤ အသွၣ်ခိၣ် အပနီၣ်လီၤ. 33 ကစၢၢ်ကဆူး အဟီၣ်ခိၣ် အကိၢ်လိၣ်တဖၣ် ကဆၢဝဲ လၢအဂီၢ်, ဒီးကထုးထီၣ် ပှၤကညီခဲလၢာ် လၢအလီၢ်ခံ ဒ်ပှၤအိၣ်ဝဲ လၢအမဲာ်ညါန့ၣ် ပဂံၢ် တသ့ဘၣ် အသိးန့ၣ်လီၤ. 34 ဒီးသုမၤမုာ်ထီၣ်က့ၤယၤ ကလီကလီ မ့ၢ်အဘၣ်မနုၤလဲၣ်. ဒီးတၢ်ကဘျံးကဘျၣ် အိၣ်ဝဲ လၢသုစံးဆၢတၢ် အပူၤလီၤ.

1 ဒီးပှၤတ့ၤမၣ်ဖိ စီၤအလံဖးစး စံးဆၢတၢ် ဒီးစံးဝဲဒၣ် 2 ပှၤကညီ မၤဘျုးမၤဖှိၣ် ယွၤ ဒ်ပှၤ လၢအကူၣ်တၢ်သ့ မၤဘျုးမၤဖှိၣ် အကစၢ်ဒၣ်ဝဲ အသိးန့ၣ် ကသ့စ့ၢ်ကီးဧါ. 3 လၢနမ့ၢ် ပှၤတီပှၤလိၤန့ၣ်မ့ၢ် အမၤမုာ် တၢ်သ့တၢ်လၢာ်အသး တမံၤမံၤဧါ. ဒီး လၢနမၤ လၢထီၣ်ပှဲၤထီၣ် နကျဲန့ၣ်မ့ၢ် အဝဲဒၣ် ဘၣ်ဘျုးစ့ၢ်ကီးဧါ. 4 မ့ၢ်အပျံၤနၤ အဃိဒီး, ကသိၣ်ဃီၣ်နၤ စ့ၢ်ကီးဧါ. ကလဲၤ ဒီးနၤ ဆူတၢ်စံၣ်ညီၣ်ကွီၢ် အပူၤ စ့ၢ်ကီးဧါ. 5 နတၢ်ဒဲးဘးဒိၣ်, တမ့ၢ်ဘၣ်ဧါ. ဒီးနတၢ်အၢတၢ်သီန့ၣ် အကတၢၢ် တအိၣ်ဘၣ်ဝဲဘၣ်. 6 အဂ့ၢ်ဒ်အံၤ, နဟံးကီၤတၢ် လၢနဒီပုၢ်ဝဲၢ် ကလီကလီ, ဒီးဘ့ၣ်ကွံာ် ပှၤအိၣ်ဘ့ၣ်ဆ့ အကူအသိးလီၤ. 7 ပှၤ လၢတၢ်ဘှံးအသးန့ၣ် နတဟ့ၣ်အီထံ လၢအီၤဘၣ်, ဒီးနတဒုးအီၣ်ဘၣ်ပှၤ လၢတၢ်သၣ်ဝံၤအသးဘၣ်. 8 မ့မ့ၢ် ပှၤအိၣ်ဒီးအစုဆူၣ် အိၣ်ဝဲ ဒီးဟီၣ်ခိၣ်, ဒီးပှၤ လၢတၢ်ကွၢ်အမဲာ် အိၣ်ဝဲဆိးဝဲ လၢအပူၤလီၤ. 9 နဒုးဟးမုၣ်ကမဲ အိၣ်ကလီ, ဒီးပှၤဖိၣ်ဃဲ အစုကၢ်အသးလီၤ. 10 မၤသးဒ်န့ၣ်ဒီး ပျံၤသကွီၤ အိၣ်ဝးတရံးနၤ, ဒီးတၢ်မၤပျံၤသတူၢ်ကလာ် မၤကိၢ်မၤဂီၤနၤလီၤ. 11 ဒီးတၢ်ခံးလီၤ တုၤနထံၣ်တၢ် တသ့ဘၣ်, ဒီးထံအါ လုၣ်ဘၢ နၤလီၤ. 12 ယွၤအိၣ်ဝဲ လၢမူခိၣ်တၢ်ထီၣ်ထီ, တမ့ၢ်ဘၣ်ဧါ. ဒီးကွၢ် ဆၣ်ဧိၤဖီဧိၤ မ့ၢ်အအိၣ်ထီၣ်ထီ ဆံးဒိၣ်လဲၣ်န့ၣ် တက့ၢ်. 13 ဒီးနစံး, ယွၤသ့ၣ်ညါဝဲ ဒ်လဲၣ်, ကစံၣ်ညီၣ်ဖျိ တၢ်အၢၣ်သူ စ့ၢ်ကီးဧါ. 14 တၢ်အၢၣ်တီၣ်ကျၢၢ်ဘၢအီၤ, ဒီးတထံၣ်ဘၣ်ဝဲဘၣ်, ဒီးလဲၤတၢ် လၢမူကပိာ်လိၤလီၤ. 15 ကျဲဧိၤကပူၤဧိၤ လၢပျၢၤ လၢပှၤအၢဖိ ပိာ်ဝဲန့ၣ် နကပိာ် စ့ၢ်ကီးဧါ. 16 ပှၤ လၢတၢ်မၤဟးဂီၤအီၤ သတူၢ်ကလာ်, လၢထံလုၣ်ဘၢကွံာ်အီၤ, 17 ပှၤလၢအစံးဘၣ်ယွၤ, ဟးထီၣ်ကွံာ် လၢပအိၣ် တက့ၢ်, ဒီးတၢ်သ့တၢ်လၢာ် တဂၤ ကမၤတၢ် လၢပဂီၢ် လၢမနုၤတမံၤလဲၣ်. 18 ဘၣ်ဆၣ်ဒီး ယွၤ မၤပှဲၤ အဟံၣ် ဒီးတၢ်ဂ့ၤလီၤ. နာ်သက့ ဒီးပှၤတတီတလိၤ အတၢ်ကူၣ်န့ၣ် မ်အအိၣ်ယံၤ ဒီးယၤ တက့ၢ်. 19 ပှၤတီပှၤလိၤ ထံၣ်ဘၣ်ဝဲ, ဒီးသူၣ်ခုသးခု, ဒီးပှၤ လၢအတၢ်ဒဲးဘး တအိၣ်ဘၣ်န့ၣ် နံၤဘၣ်ဖၣ်လဲအီၤလီၤ. 20 စံးဝဲ, မ့ၢ်မး ပှၤလၢအဂဲၤဆၢထၢၣ်ထီဒါ ပှၤဘၣ် တၢ်ဒီၣ်တဲာ်ကွံာ်, ဒီးအတၢ်အိၣ်လီၤတဲာ်န့ၣ် မ့ၣ်အူ အီၣ်ကွံာ်လံဝဲလံ. 21 ရ့လိာ် နသး ဒီးယွၤ တက့ၢ်, ဒီးနကအိၣ်မုာ်လီၤ. အန့ၣ် သတးဒီး တၢ်ဂ့ၤ ကဘၣ်နၤလီၤ. 22 ဒိးန့ၢ်လၢ် တၢ်သိၣ်တၢ်သီ လၢအထးခိၣ်, ဒီးပာ်ဖှိၣ် အကလုၢ်အကထါ လၢနသးကံၢ်ပူၤ တက့ၢ်. 23 နမ့ၢ်ဟဲက့ၤဆူတၢ်သ့တၢ်လၢာ် အအိၣ်ဒီး နကဘီၣ်ထီၣ်ညီထီၣ်လီၤ. ဒီးနမ့ၢ်ညိကွံာ် တၢ်အၢယံၤ ဒီးနဒဲ, 24 ဒီး တ့ၢ်လီၤ နထူ ဆူဟီၣ်ခိၣ် အကမူၣ်ကျါ, အိဖ့ၢ် အထူန့ၣ် ဆူထံကျိဖိ အလၢၢ်ကျါန့ၣ် ဒီး, 25 တၢ်သ့တၢ်လၢာ် ကကဲထီၣ် နထူ, ဒီးတၢ်ပာ်ဖှိၣ် စ့အလီၢ် လၢနဂီၢ်လီၤ. 26 အဂ့ၢ်ဒ်အံၤ, အန့ၣ်တဘျီ နကမုာ်လၤတၢ် လၢယွၤအပူၤ, ဒီးနကမိာ်ထီၣ် နခိၣ် ဆူ ယွၤအအိၣ်လီၤ. 27 နကဘါထုကဖၣ်အီၤ, ဒီးကဒိကနၣ် နကလုၢ်, နကမၤဘူၣ်တၢ် ဘၣ်ဃးဒီး နဆိၣ်တၢ်လီၤ. 28 နကဟ့ၣ်လီၤ နကလုၢ်, ဒီးကအိၣ်ဂၢၢ်ဆိးကျၢၤ လၢနဂီၢ်, ဒီးတၢ်ကကဲၤကပီၤဘၣ် နကျဲလီၤ. 29 တုၤပှၤဘၣ် တၢ်ဆီၣ်လီၤန့ၣ် နကစံး, တၢ်ပာ်ထီၣ်ထီ အလီၢ်အိၣ်ဝဲလီၤ. ဒီးအဝဲ ကအုၣ်က့ၤခီၣ်က့ၤ ပှၤ လၢအသးလီၤဘှါလီၤ. 30 ဒီးအဝဲ ကအုၣ်က့ၤခီၣ်က့ၤ ပှၤ လၢအတၢ်ဒဲးဘး အိၣ်ဒၣ်လဲာ်, ဒီးကပူၤဖျဲးဝဲ လၢနစုစီနခီၣ်စီ အဃိန့ၣ်လီၤ.

1 ဒီးစီၤယိၤဘး စံးဆၢတၢ် ဒီးစံးဝဲဒၣ်, 2 တၢ် လၢမုၢ်မဆါ တနံၤအံၤ ဒၣ်လဲာ်, ယတၢ်ဆိကမိၣ် မ့ၢ် ယတၢ်ကိၢ်တၢ်ဂီၤလီၤ. တၢ်အစု အိၣ်လၢယလိၤအံၤ ဃၢန့ၣ် ယကအုကစွါ တက့ၢ်လီၤ. 3 အိ, မ်ယသ့ၣ်ညါ ဖဲယကထံၣ်န့ၢ်ဘၣ် အီၤ, ဒ်သိး ယကဟဲ ဆူအလီၢ်ပစိာ် တက့ၢ်. 4 ယကတဲာ်ကတီၤ ယကွီၢ် လၢအမဲာ်ညါ, ယကမၤပှဲၤ ယထးခိၣ် ဒီးတၢ်အဂ့ၢ်အကျိၤ အတၢ်ကတိၤန့ၣ်လီၤ. 5 ယကသ့ၣ်ညါ အတၢ်ကတိၤ လၢအကစံးဆၢယၤ, ဒီးတၢ် လၢအကစံးဘၣ်ယၤ, ယနၢ်ကပၢၢ်လီၤ. 6 ကဂ့ၢ်လိာ် ဒီးယၤ လၢအစိဒိၣ် အကမီၤထီ စ့ၢ်ကီးဧါ. တမ့ၢ်ဘၣ်, မ့ၢ်အကဒုးဆူၣ်ထီၣ်ယၤလီၤ. 7 ဖဲန့ၣ် ပှၤတီပှၤလိၤ ကလိာ်ကွီၢ် ဒီးအီၤ, ဒီးယကပူၤဖျဲး ဒီးပှၤစံၣ်ညီၣ်ယၤ လီၤထူလီၤယိာ်လီၤ. 8 ကွၢ်ကွၢ်, ယလဲၤဆူ မုၢ်ထီၣ်တခီ, ဒီးတအိၣ်ဘၣ်, ဒီး ဆူမုၢ်နုာ်တခီ, ဒီးယတထံၣ်ဘၣ် အီၤဘၣ်. 9 ဆူကလံၤစိးတခီ ဖဲအမၤတၢ်, ဒီးယထံၣ်အီၤ တသ့ဘၣ်. ပာ်တဒၢ အသး လၢကလံၤထံးတခီ, ဒီးယတထံၣ်ဘၣ် အီၤဘၣ်. 10 ဘၣ်ဆၣ်ဒီး သ့ၣ်ညါ ကျဲ လၢယပိာ်လီၤ. တုၤအမၤကွၢ် ယၤ ဝံၤဒီး, ယကဟဲထီၣ် ဒ်ထူဧိၤလွဲဧိၤ အသိးန့ၣ်လီၤ. 11 ယခီၣ် ဟံးဃာ် အခီၣ်လီၢ်, ယကွၢ် အကျဲ, ဒီးယတလဲၤ ကပၤကပၤဘၣ်. 12 ယတဂုၤက့ၤဘၣ် လၢအပျူၤ အတၢ်မၤလိာ်ဘၣ်. ယပာ် အထးခိၣ် အတၢ်ကတိၤ ဂ့ၤန့ၢ် ယတိာ်တၢ်ဒၣ်ယဲ တက့ၢ်လီၤ. 13 မ့မ့ၢ် အဝဲဒၣ် အိၣ်ဒၣ် အတၢ် တဂၤဃီလီၤ. ဒီးမ့ၢ်မတၤ မၤကဒံကဒါအီၤ သ့တဂၤလဲၣ်. ဒီးတၢ် လၢအဘၣ်အသးန့ၣ် ကမၤဝဲလီၤ. 14 အဂ့ၢ်ဒ်အံၤ, တၢ် လၢတၢ်တိာ်ပာ် လၢယဂီၢ်န့ၣ် မၤဝဲလီၤ. ဒီးတၢ်အါမံၤ ဒ်န့ၣ်သိး အိၣ်ဝဲ ဒီးအီၤလီၤ. 15 မၤသးဒ်န့ၣ်ဒီး ယသးကိၢ် လၢအမဲာ်ညါ, တုၤ ယဆိကမိၣ်တၢ် ဒီး, ယပျံၤအီၤလီၤ. 16 ဒီးယွၤ ဒုးလီၤဘှါ ယသး, ဒီးတၢ်သ့တၢ်လၢာ် မၤကိၢ်မၤဂီၤယၤလီၤ. 17 အဂ့ၢ်ဒ်အံၤ, တၢ်တချုး ခံးဒံးဘၣ်ဒီး, တၢ်တဒီၣ်တဲာ်ကွံာ်ဘၣ် ယၤဘၣ်. ဒီးတပာ်ခူသူၣ်ဘၣ် တၢ်ခံးသူ လၢယမဲာ်ညါဘၣ်.

1 မ့ၢ်တၢ်အဆၢအကတီၢ်တဖၣ် တအိၣ်ခူသူၣ် လၢတၢ်သ့တၢ်လၢာ် ဘၣ်ဒီး, ပှၤလၢအသ့ၣ်ညါအီၤန့ၣ် တထံၣ်ဘၣ် အမုၢ်နံၤ, မ့ၢ်အဘၣ်မနုၤလဲၣ်. 2 ပှၤသုးဟီၣ်ခိၣ် အပနီၣ်, ဟံးန့ၢ်ဆူၣ် သိ ဒီးမဲာ်တဲးလဲး အဖုတဖၣ်, ဒီးဒုးအီၣ် အဆၣ်လီၤ. 3 ဟီထီၣ်ကွံာ် ပှၤဖိၣ်ဃဲ အကသ့ၣ်ယီၤ, ဟံးကီၤ ပှၤမုၣ်ကမဲ အဂီၤဖံး 4 ဟီထီၣ်ကွံာ် ပှၤဖှီၣ်ဖိယာ်ဖိ လၢကျဲဧိၤကပူၤဧိၤလီၤ. ပှၤဘၣ်နးဘၣ်ဖှီၣ် လၢဟီၣ်ခိၣ်ချၢ ပာ်တဒၢ အသး တပူၤဃီလီၤ. 5 ကွၢ်ကွၢ်, ဒ်ကသ့ၣ်ယီၤမံၤ လၢပှၢ်မုၢ်ကနၢ အသိးန့ၣ် အဝဲသ့ၣ် ဂဲၤဆၢထၢၣ် ဂီၤဂီၤ လၢအကဂုာ်န့ၢ်တၢ်, ဒီးလဲၤ မၤတၢ်န့ၣ်လီၤ. ပှၢ်မုၢ်ကနၢ အိၣ်ဝဲ ဒီးတၢ်အီၣ် လၢအဂီၢ် ဒီး လၢအဖိ အဂီၢ်လီၤ. 6 ကူး ဘုဧိၤဟုဧိၤ လၢဟီၣ်ခိၣ် အကဝီၤပူၤ, ဒီးထၢဖှိၣ် ပှၤမၤအၢမၤသီ အစပံးသၣ်လီၤ. 7 မံ သီတနၤကျၢၤ အိၣ်ဘ့ၣ်ဆ့ ဒီးအကူအသိး တအိၣ်ဘၣ်, ဒီးတၢ်လုးဘၢအီၤ လၢတၢ်ဂိၢ် အကတီၢ်န့ၣ် တအိၣ်ဘၣ်, 8 ဘၣ်စီၣ်ဝဲ လၢတၢ်သဖှံၣ်လီၤ လၢကစၢၢ်ကလိ, ဒီးဖိး လၢၢ်ဧိၤလ့ဧိၤ လၢတၢ်ခိၣ်ဒုးထီၣ်အသး တအိၣ်ဘၣ် အဃိလီၤ. 9 ထုးထီၣ်ကွံာ် ပှၤဖိၣ်ဃဲ လၢပှၤအနုၢ်, ဒီးဟံးကီၤတၢ် လၢပှၤဖှီၣ်ဖိယာ်ဖိလီၤ. 10 လဲၤတၢ် အိၣ်ဘ့ၣ်ဆ့, အကူအသိး တအိၣ်ဘၣ်, ဒီးစိာ် ဘုကဒိၣ် လၢတၢ်သၣ်ဝံၤအသး အဖၢမုၢ်လီၤ. 11 မၤ သိ လၢအကရၢ အပူၤ, ယီၢ်အနီၣ်စံၢ် စပံးသၣ်, ဒီးတၢ်သူအသး လၢထံလီၤ. 12 ပှၤကညီ ကအုကစွါထီၣ် လၢဝ့ၢ်ပူၤ, ဒီးပှၤ လၢအဘၣ်ဆဲး ကိးပသူထီၣ် ဘၣ်ဆၣ်ဒီး, ယွၤ တပးကဲဘၣ် အဝဲသ့ၣ် အတၢ်အၢဘၣ်. 13 အဝဲသ့ၣ် ဘၣ်ဃးဒီး ပှၤ လၢအပူထီၣ် တၢ်ကပီၤ, တသ့ၣ်ညါဘၣ် အကျဲန့ၣ်, ဒီးတအိၣ်တဆိးဘၣ် လၢအကျဲဘၣ်. 14 ပှၤမၤသံပှၤကညီ ဂဲၤဆၢထၢၣ် ဖဲတၢ်ကပီၤ, ဒီးမၤသံ ပှၤဖှီၣ်ဖိယာ်ဖိ, ဒီးပှၤဘၣ်နးဘၣ်ဖှီၣ်, ဒီး လၢမုၢ်နၤန့ၣ် မၤသး ဒ်ပှၤဟုၣ်တၢ်ဘျၣ် အသိးန့ၣ်လီၤ. 15 ပှၤမၤကမၣ် ပဖိပမါ ကွၢ်လၢ် မုၢ်ဟါလီၤ အကျဲ ဒီးစံးဝဲဒၣ်, ပှၤအမဲာ် တထံၣ်ဘၣ် ယၤဘၣ်, ဒီးကျၢၢ်ဘၢ အမဲာ်လီၤ. 16 လၢတၢ်ခံးန့ၣ် ဘၢၣ်ဖျိ ဟံၣ်, လၢမုၢ်ဆါခီန့ၣ် အိၣ်ကးတံာ်ဃာ်အခံ, တသ့ၣ်ညါဘၣ် တၢ်ကပီၤဘၣ်. 17 အဂ့ၢ်ဒ်အံၤ, မုၢ်ဂီၤန့ၣ် မၤသး ဒ်တၢ်သံကဒု လၢအဝဲသ့ၣ် ခဲလၢာ် အဂီၢ်လီၤ. အဂ့ၢ်ဒ်အံၤ, သ့ၣ်ညါ တၢ်ပျံၤတၢ်ဖုး ဘၣ်ဃးဒီး တၢ်သံ အကဒုလီၤ. 18 မၤချ့ချ့ ဒ်တၢ်အဖှံ တမံၤ လၢထံဖံးခိၣ် အသိးန့ၣ်လီၤ. အဂီၢ် ဘၣ် တၢ်ဆိၣ်အၢ လၢဟီၣ်ခိၣ်ချၢ, တကွၢ်ဘၣ် စပံးသၣ် အလီၢ်အကျဲဘၣ်. 19 တၢ်ဃ့ထီ, ဒီးတၢ်ကိၢ် မၤလၢာ်ကွံာ် မူခိၣ်ဖီ အထံလီၤ. ဒ်န့ၣ်အသိး ပျုၤပူၤ မၤလၢာ်ကွံာ် ပှၤ လၢအမၤ တၢ်ဒဲးဘး လီၤ. 20 အမိၢ် ကသးပ့ၤနီၣ်အီၤ, လၢၣ်ဧိၤဆှးဧိၤ ကအီၣ်တၢ်ဝံၣ် လၢအီၤ, ပှၤတသ့ၣ်နီၣ်ထီၣ်လၢၤဘၣ် အီၤဘၣ်. ဒီးပှၤအၢ ကၢ်လီၤ ဒ်သ့ၣ်တထံး အသိးန့ၣ်လီၤ. 21 မၤအၢ ပှၤတူာ်ဖိ, လၢအတဆံးစၢ်ဘၣ် တၢ်ဘၣ်, ဒီး တမၤဂ့ၤဘၣ် ပှၤမုၣ်ကမဲဘၣ်, 22 သုးထီၣ်ကွံာ် ပှၤအဆူၣ် လၢအစိအကမီၤ, ဂဲၤဆၢထၢၣ်ဆူၣ်ဝဲ, ဒီးပှၤအသးသမူ တကျၢၤဘၣ်ဝဲဘၣ်. 23 ယွၤ ဟ့ၣ် အအိၣ်ခၢၣ်သနၢၢ် ဒီးအဝဲသ့ၣ် သန့ၤအသး လၢတၢ်န့ၣ်, ဒီးအမဲာ်အိၣ်ဝဲ လၢအဝဲသ့ၣ် အကျဲလီၤ. 24 ကဲ လၢတၢ်ထီၣ်ထီ တစိၢ်ဖိ, ဒီး တအိၣ်လၢၤဘၣ်ဝဲဘၣ်. ဒီးဘၣ် တၢ်ဆီၣ်လီၤအီၤ, ဒီးတၢ်ပာ်ဖှိၣ်အီၤ ဒ်ပှၤခဲလၢာ် အသိးန့ၣ်, ဒီးဘၣ် တၢ်ဖဲးတဲာ်အီၤ ဒ်ဘုဧိၤဟုဧိၤ အစဲၤ အသိးန့ၣ်လီၤ. 25 ဒီးမ့တမ့ၢ်ဘၣ် ဒ်န့ၣ်ဒီး မ့ၢ်မတၤ ကဒုးနဲၣ်ယၤ လၢယမ့ၢ် ပှၤကတိၤ တၢ်ကဘျံးကဘျၣ်, ဒီးယတၢ်ကတိၤန့ၣ် လၢအတဂိာ်တသီၣ်ဘၣ် တဂၤလဲၣ်.

1 ဒီးပှၤၡူဃးဖိ စီၤဘံးလဒး စံးဆၢတၢ်, ဒီးစံးဝဲဒၣ်, 2 ယွၤ ပၢတၢ်, ဒီးမၤပျံၤတၢ်, မၤဃူတၢ် မၤဖိးတၢ် လၢအလီၢ်ထီၣ်ထီတဖၣ်လီၤ. 3 အသုးမုၢ်တဖၣ် အတၢ်ဂံၢ် အိၣ်စ့ၢ်ကီးဧါ. ဒီးပှၤ လၢအတၢ်ကပီၤ တဆဲးဘၣ် အလိၤန့ၣ်မ့ၢ် မတၤတဂၤလဲၣ်. 4 မၤသးဒ်န့ၣ်ဒီး ပှၤကညီ ကတီကလိၤ ဒီးယွၤဒ်လဲၣ်, ဒီးပှၤ လၢအအိၣ်ဖျဲၣ် လၢပိာ်မုၣ်န့ၣ် ကစီဆှံဝဲ ဒ်လဲၣ်. 5 ကွၢ်ကွၢ်, လါန့ၣ် တကပီၤဘၣ်, ဒီးဆၣ်ဧိၤဖီဧိၤ တကပီၤဘၣ် လၢအမဲာ်ညါဘၣ်. 6 ပှၤကညီ လၢအမ့ၢ် လၢၣ်ဧိၤဆှးဧိၤ, ပှၤကညီဖိ လၢအမ့ၢ် တၢ်အဃိၤအဃၢ်န့ၣ် နးန့ၢ်အန့ၣ် တက့ၢ် ဆံးဒိၣ်လဲၣ်.

1 ဒီးစီၤယိၤဘး စံးဆၢတၢ် ဒီးစံးဝဲဒၣ်, 2 နမၤစၢၤ ပှၤလၢအစိအကမီၤ တအိၣ်ဘၣ် ဒ်လဲၣ်. နအုၣ်က့ၤခီၣ်က့ၤ ပှၤလၢအစု အဂံၢ်အဘါ တအိၣ်ဘၣ် တဂၤ ဒ်လဲၣ်, 3 ပှၤ လၢတၢ်ကူၣ်သ့ တအိၣ်ဘၣ်န့ၣ် နဒုးကူၣ်ဘၣ်အီၤ ဒ်လဲၣ်. နဒုးသ့ၣ်ညါ တၢ်မ့ၢ်တၢ်တီ အါအါကလဲာ် ဒ်လဲၣ်. 4 နကတိၤတၢ် ဒီး မတၤတဂၤလဲၣ်. ဒီးမ့ၢ်မတၤအသး ဟဲ လၢနအိၣ် တဂၤလဲၣ်. 5 ပှၤပျူၤဖိ ကနိးကစုာ် လၢထံတဖၣ် ဒီးပှၤအိၣ်ဝဲဆိးဝဲ လၢအပူၤ အဖီလာ်န့ၣ်လီၤ. 6 ပျူၤပူၤ အိၣ်လၢအမဲာ်ညါ, လရာ်န့ၣ် အတၢ်ကျၢၢ်ဘၢ တအိၣ်ဘၣ်. 7 ထုးထီၣ် ကလံၤစိးတခီ လၢတၢ်အိၣ်ကလီ အလီၢ် အဖီခိၣ်, ဒီးစဲၤလီၤ ဟီၣ်ခိၣ် လၢတၢ်တမ့ၢ်ဘၣ် တၢ်ဘၣ် အလိၤလီၤ. 8 ဘိၣ်ထီၣ် ထံ လၢအတၢ်အၢၣ်တီၣ် အပူၤ, ဒီးတၢ်အၢၣ်န့ၣ် တယာ်ဘၣ် လၢအဖီလာ်ဘၣ်. 9 ကးဘၢ အလီၢ်ပစိာ် အမဲာ်, ဒီးသလၣ်ထီၣ် အတၢ်အၢၣ် လၢအဖီခိၣ်လီၤ. 10 တိၤကဝီၤတၢ် လၢထံဖံးခိၣ် ဖဲတၢ်ကပီၤ ကတၢၢ် လၢတၢ်ခံးန့ၣ်လီၤ. 11 မူခိၣ် အထူၣ်တဖၣ် ဟူးဝးဝဲ, ဒီး ကမၢကမၣ် လၢအသိၣ်ဃီၣ်တၢ် အဃိန့ၣ်လီၤ. 12 ထိၣ်ဂဲၤ ပီၣ်လဲၣ် လၢအစိအကမီၤ, ဒီးကျီဖျိ ပှၤပာ်ထီၣ်ထီအသး လၢအတၢ်ကူၣ်တၢ်ဆးန့ၣ်လီၤ. 13 မၤဃံမၤလၤ မူခိၣ် လၢအသး, အစုတ့ဆၣ် ဂုၢ်ဃ့ၢ်တၢ် လီၤ. 14 ကွၢ်ကွၢ်, အဝဲန့ၣ်မ့ၢ် အကျဲတနီၤ, ဒီးထဲအတၢ်ကတိၤ ကသွံဒံ လၢပှၤနၢ်ဟူဝဲလီၤ. မ့မ့ၢ် အစိအကမီၤ အလီသီၣ်န့ၣ်မ့ၢ် မတၤ နၢ်ပၢၢ် သ့တဂၤလဲၣ်.

1 ဒီးစီၤယိၤဘး ကတိၤဒံးတၢ် ဒီးစံးဝဲဒၣ်, 2 ယွၤမူဝဲ လၢအဟံးထီၣ်ကွံာ် ယတၢ်စံၣ်ညီၣ်, ဒီးတၢ်သ့တၢ်လၢာ် လၢအမၤကိၢ် ယသး, 3 ဖဲဒၣ် ယသါ အိၣ်ဝဲ လၢယပူၤ, ဒီး ယွၤအသးအိၣ်ဒံး လၢယနါဒ့ပူၤ အဖၢမုၢ်ဒီး, 4 ယထးခိၣ် တကတိၤဘၣ် တၢ်အၢ, ဒီးယပျ့ၤ တထီၣ်ဖျဲးလီတၢ်ဘၣ်. 5 မ်ယသုတပာ်တီ သုတဂ့ၤ. ယတချုး သံဒံးဘၣ်ဒီး, ယတသုးကွံာ်ဘၣ် ယတၢ်လၢတၢ်ပှဲၤ လၢယအိၣ်ဘၣ်. 6 ယဟံးဃာ် ယတၢ်တီတၢ်လိၤ, ဒီးယတပျၢ်ဘၣ် အီၤဘၣ်. ယသး တသိၣ်ဃီၣ်ဘၣ်ယၤ တစိၤဒၣ်ယၤဘၣ်. 7 မ်ယဒုၣ်ယဒါ မၤသး ဒ်ပှၤတတီတလိၤ အသိးန့ၣ်, ဒီးပှၤ လၢအဂဲၤဆၢထၢၣ်ထီဒါယၤ ဒ်ပှၤအၢ အသိးန့ၣ် တက့ၢ်. 8 အဂ့ၢ်ဒ်အံၤ, ပှၤလီတၢ်ဖိ မ့ၢ်န့ၢ်ဘၣ် တၢ်ဘၣ်ဆၣ်ဒီး, တုၤ ယွၤဟံးန့ၢ် အသးဒီး, အမုၢ်လၢ်တၢ် မ့ၢ်မနုၤတမံၤလဲၣ်. 9 တုၤအဘၣ် တၢ်ကိၢ်တၢ်ဂီၤဒီး, ယွၤ ကဒိကနၣ် အဃ့တၢ် စ့ၢ်ကီးဧါ. 10 ကသးခုမုာ်လၤတၢ် လၢတၢ်သ့တၢ်လၢာ် အပူၤ စ့ၢ်ကီးဧါ. ကကိးထီၣ် ယွၤ ကိးဆၢ ကတီၢ်ဒဲး ဧါ. 11 ယကသိၣ်လိသု လၢယွၤအစု အဂ့ၢ်, တၢ် လၢအအိၣ်ဒီး တၢ်သ့တၢ်လၢာ် တဂၤ ယတပာ်ခူသူၣ်ဘၣ်. 12 ကွၢ်ကွၢ်, သုထံၣ်ဘၣ်လံ ခဲလၢာ်လံ. ဒီးသု မ့ၢ်တၢ်ကလီကလီနီၢ်နီၢ် မ့ၢ်အဘၣ်မနုၤလဲၣ်. 13 အအံၤ မ့ၢ် ပှၤတတီတလိၤဘၣ် အဂီၢ် လၢအန့ၢ် လၢယွၤ, ဒီးပှၤမၤအၢတၢ် အတၢ်န့ၢ်သါ လၢအဒိးန့ၢ် လၢတၢ်သ့တၢ်လၢာ် အစုပူၤလီၤ. 14 အဖိအလံၤ မ့ၢ်အါထီၣ်ဒီး, မ့ၢ် လၢနးဧိၤဘီဧိၤ အဂီၢ် လီၤ. ဒီးအစၢၤအသွဲၣ် တဘျဲးအီၣ်ဘၣ် လၢတၢ်အီၣ်ဘၣ်. 15 ပှၤလၢအအိၣ်လီၤတဲာ်န့ၣ် တၢ်ကခူၣ်လီၤကွံာ် အီၤ လၢတၢ်သံ, ဒီးအမုၣ်ကမဲတဖၣ် တဟီၣ်ဘၣ်ဝဲဘၣ်. 16 မ့ၢ်ပာ်ဖှိၣ်စ့ ဒ်ဟီၣ်ခိၣ် အကမူၣ် အသိးန့ၣ်, ဒီးကတဲာ်ကတီၤ အကူအသိး ဒ်ကပံာ် အသိး, 17 ကကတဲာ်ကတီၤဝဲ ဘၣ်ဆၣ်ဒီး, ပှၤတီပှၤလိၤ ကကူကသိးအီၤ, ဒီးပှၤ လၢအတၢ်ဒဲးဘး တအိၣ်ဘၣ် ကနီၤဖး အစ့န့ၣ်လီၤ. 18 မၤ အဟံၣ်အဃီ ဒ်တၢ်အဃိၤအဃၢ် အသိး, ဒီးဒ်ဒဲတဖျၢၣ် လၢပှၤပၢၤတၢ်ဖိ မၤဝဲ အသိးန့ၣ်လီၤ. 19 ပှၤထူးပှၤတီၤ မံလီၤ ဘၣ်ဆၣ်ဒီး, တၢ်တပာ်ဖှိၣ်ဘၣ် အီၤဘၣ်. စီၣ်ထီၣ် အမဲာ် ဒီးတအိၣ်လၢၤဘၣ်. 20 တၢ်မၤပျံၤမၤဖုး ဟံးဃာ်အီၤ ဒ်ထံလုၣ်ဘၢတၢ် အသိးန့ၣ်, ကလံၤမုၢ် ဟုၣ်အူထီၣ်ကွံာ်အီၤ လၢမုၢ်နၤလီၤ. 21 ကလံၤ လၢမုၢ်ထီၣ် စိာ်ထီၣ်ကွံာ်အီၤ, ဒီးဟးထီၣ်ဝဲ, ဒီးကလံၤမုၢ် ဟီထီၣ်ကွံာ် အီၤ လၢအလီၢ်န့ၣ်လီၤ. 22 ဒီးယွၤ ကတဲာ်ကတီၤအီၤ လၢတၢ်, ဒီးတသးလီဘၣ်အီၤဘၣ်. မ့ၢ်သ့ဒီး, မိၣ်ဃ့ၢ်ထီၣ်ကွံာ် လၢအစုပူၤလီၤ. 23 ပှၤကညီဒဲ အစု လၢအီၤ, ဒီးဃါဃ့ၢ်ကွံာ်အီၤ လၢအလီၢ်န့ၣ်လီၤ.

1 မ့ၢ်မး အလီၢ် ဖဲစ့အိၣ်ဝဲ, ဒီးအလီၢ် လၢထူအဂီၢ် ဖဲပှၤသိ အီၤန့ၣ် အိၣ်ဝဲလီၤ. 2 ပှၤမၤန့ၢ်ထး လၢဟီၣ်ခိၣ် အကမူၣ်ကျါ, ဒီးပှၤပှံၢ်ကွံာ် တိၢ် လၢလၢၢ် အပူၤလီၤ. 3 ပှၤပာ် တၢ်ခံး အကတၢၢ်, ဒီးဃုတၢ် တုၤအလၢာ်, တၢ်ခံးတၢ်နၤ ဒီးတၢ်သံ အကဒု အလၢၢ်ဧိၤလ့ဧိၤလီၤ. 4 ဖဲပှၤကညီ တအိၣ်တဆိးဘၣ်န့ၣ် ပှၤဘၢၣ်ဖျိတၢ်, ခူၣ် တၢ်ပူၤလီၤ. ဖဲခီၣ်ယီၢ် တအိၣ်ဘၣ် လီၤစဲၤဝဲ, ဝးမျိၢ်မျီၤဝဲ ယံၤ ဒီးပှၤကညီလီၤ. 5 တၢ် လၢဟီၣ်ခိၣ်န့ၣ် တၢ်အီၣ် ဟဲထီၣ် လၢအပူၤ, ဒီးတုၤ ပှၤမၤကဒါတၢ် လၢဟီၣ်ခိၣ်လာ်ဒီး, မၤသးဒ် လၢမ့ၣ်အူ အသိးန့ၣ်လီၤ. 6 အလၢၢ်အလ့န့ၣ်မ့ၢ် တၢ်မျၢ်နံၤလါ အလီၢ်, ဒီးထူအကမူၣ် အိၣ်ဝဲဒီးအီၤလီၤ. 7 အကျဲတဘိ ထိၣ်ဧိၤလံၣ်ဧိၤ တသ့ၣ်ညါဘၣ် နီတဘ့ၣ်ဘၣ်, ဒီးလံာ်ဧိၤတြၤဧိၤ အမဲာ် တထံၣ်ဘၣ်ဝဲဘၣ်. 8 ခ့ယုၢ်ဖိ တယီၢ်ဘၣ် အီၤဘၣ်, ဒီးခ့ယုၢ်ဃး တလဲၤဘၣ်ဝဲဘၣ်. 9 ပှၤယူာ်ထီၣ် အစု ဆူလၢၢ် အလိၤ, ဒီးမၤလီၤပှီၢ် ကစၢၢ်ကလိ လၢအဂံၢ်န့ၣ်, 10 မၤ ထံကျိ လၢလၢၢ်ကျါ, ဒီးအမဲာ်ထံၣ် ကယဲၢ် တၢ်လုၢ်ဒိၣ်ပှ့ၤဒိၣ် ကိးမံၤဒဲးလီၤ. 11 တြီဃာ် ထံကျိ ဒ်သိးအထံ အသု တလီၤစီၤ တဂ့ၤ, ဒီးတၢ် လၢအအိၣ်ခူသူၣ်န့ၣ် ဟဲစိာ်ထီၣ်ဝဲဆူ တၢ်ကပီၤ အကျါလီၤ. 12 ဘၣ်ဆၣ်ဒီး ပှၤကထံၣ်န့ၢ် တၢ်ကူၣ်သ့ ဖဲလဲၣ်ခီလဲၣ်. ဒီး တၢ်ကူၣ်တၢ်ဆး အလီၢ်န့ၣ်မ့ၢ် အအိၣ် ဖဲလဲၣ်ပူၤလဲၣ်. 13 ပှၤတသ့ၣ်ညါဘၣ် အပှ့ၤဘၣ်. ဒီးပှၤတထံၣ်န့ၢ်ဘၣ် လၢပှၤမူ အကီၢ်ပူၤဘၣ်. 14 တၢ်ယိာ်ပူၤ စံးဝဲဒၣ်, တအိၣ်ဘၣ် လၢယပူၤဘၣ်. ဒီးပီၣ်လဲၣ် စံးဝဲဒၣ်, တအိၣ်ဒီးယၤဘၣ်. 15 ပှၤတဟ့ၣ်ဘၣ်ထူစီ လၢအဂီၢ်ဘၣ်, ဒီးပှၤတစီၤဘၣ် စ့ လၢအပှ့ၤ အဂီၢ်ဘၣ်. 16 အိဖ့ၢ်အထူ မ့ၢ်ဂ့ၤ, တၢ်မျၢ်မဟူယၤ လၢအပှ့ၤဒိၣ် မ့ၢ်ဂ့ၤ, တၢ်မျၢ်နံၤလါ မ့ၢ်ဂ့ၤ, တပှ့ၤဘၣ်အီၤဘၣ်. 17 ထူဧိၤလွဲဧိၤ ဒီး လၢၢ်ပီကျီ တဒ်သိးဘၣ် ဒီးအီၤဘၣ်. ဒီးပှၤပှ့ၤအီၤ လၢတၢ်အဃၢၤအဃိၢ်ထူ တသ့ဘၣ်. 18 ပှၤတပးကဲဘၣ် လၢၢ်နၢၤ, ဒီး လၢၢ်ဖျါကလၤဘၣ်. အဂ့ၢ်ဒ်အံၤ, တၢ်ကူၣ်သ့အပှ့ၤ ဒိၣ်န့ၢ် တၢ်မျၢ်ပလဲ တက့ၢ်လီၤ. 19 ကူၤၡး အတၢ်မျၢ်ဘီအူးသပၤယၤ တဒ်သိးဘၣ် ဒီးအီၤဘၣ်. ဒီးပှၤတကွၢ်သတြီၤဘၣ်အီၤ ဒီးထူစီဘၣ်. 20 မ့မ့ၢ်ဒ်န့ၣ်ဒီး တၢ်ကူၣ်သ့န့ၣ်မ့ၢ် အဟဲ လၢလဲၣ်. ဒီးတၢ်ကူၣ်တၢ်ဆး အလီၢ်န့ၣ်မ့ၢ် အအိၣ်ဖဲလဲၣ်. 21 မ့ၢ်အအိၣ်တဒၢ ဒီးပှၤ လၢအမူဝဲ ခဲလၢာ်အမဲာ်, ဒီး အိၣ်ခူသူၣ် လၢထိၣ်ဧိၤလံၣ်ဧိၤ လၢမူကပိာ်လိၤ အမဲာ်ညါ လီၤ. 22 လရာ် ဒီးတၢ်သံ စံးဝဲ, ပနၢ်ဟူ အကစီၣ် လၢပနၢ်လီၤ. 23 ယွၤ သ့ၣ်ညါ အကျဲ, ဒီးသ့ၣ်ညါ အအိၣ် အလီၢ်န့ၣ်လီၤ. 24 အဂ့ၢ်ဒ်အံၤ, ကွၢ်ဝဲ ပၢၢ်လၢဟီၣ်ခိၣ် အကတၢၢ်, ဒီး ထံၣ်ဘၣ် ကယဲၢ် တၢ် လၢမူခိၣ် အဖီလာ်လီၤ. 25 တုၤအစီၤကလံၤ, ဒီးဃီၣ် ထံဧိၤနိဧိၤ လၢနီၣ်ဃီၣ်န့ၣ် ဒီး, 26 တုၤအပာ် တၢ်မၤလိာ် လၢတၢ်ဟဲစူၤ အဂီၢ်, ဒီးကျဲ လၢလီဝၢ် အဒံး အဂီၢ်ဒီး, 27 ထံၣ်ဝဲ, စံၣ်တဲၤတဲလီၤဝဲ, ဒီးကတဲာ်ကတီၤဝဲ, ဒီးဃုဝဲ အဂ့ၢ်အကျိၤလီၤ. 28 ဒီးစံးဘၣ် ပှၤကညီ, ကွၢ်ကွၢ်, တၢ်ပျံၤယွၤန့ၣ်မ့ၢ် တၢ်ကူၣ်သ့, ဒီးတၢ်ဟးထီၣ်ကွံာ် လၢတၢ်အၢန့ၣ်မ့ၢ် တၢ်ကူၣ်တၢ်ဆးလီၤ.

1 ဒီးစီၤယိၤဘး ကတိၤဒံးတၢ်, ဒီးစံးဝဲဒၣ်, 2 မ်တၢ်မၤအသး ဒီးယၤ, ဒ် လၢလါပူၤကွံာ်တဖၣ် အသိး, မုၢ်နံၤ လၢယွၤ အံးလီၤကွၢ်လီၤယၤ တက့ၢ်. 3 အကတီၢ်ဖဲန့ၣ် အမ့ၣ်အူဒၢ ကပီၤဘၣ် ယခိၣ်, ယလဲၤတၢ် လၢတၢ်ခံးကျါ လၢအတၢ်ကပီၤလီၤ. 4 မ်တၢ်မၤအသး ဒီးယၤ ဒ် လၢယဒိၣ်တုာ်ခိၣ်ပှဲၤ အမုၢ်နံၤ အသိးန့ၣ် တက့ၢ်. အဆၢအကတီၢ် ဖဲယွၤ ရ့လိာ် ဒီးယၤ လၢယဒဲပူၤ, 5 ဖဲတၢ်သ့တၢ်လၢာ် အိၣ်ဒံးဝဲ ဒီးယၤ, ဒီးယဖိယလံၤ အိၣ်ဝးတရံးယၤ, 6 ဖဲယလဲၤတၢ် လၢတၢ်နုၢ်ထံ လီၤသကၤ အကျါ, ဒီး လၢၢ်ဧိၤလ့ဧိၤ လူလီၤန့ၢ်ယၤ လၢသိ အကျိ, 7 ဖဲယလဲၤထီၣ် လၢဝ့ၢ်ပူၤ ဆူဝ့ၢ်အပဲတရီ, ဒီးယ ကတဲာ်ကတီၤ ယလီၢ်ဆ့ၣ်နီၤ လၢအကျဲန့ၣ်လီၤ. 8 ပှၤဖိၣ်သၣ်ခွါ ထံၣ်ယၤ ဒီးပာ်တဒၢအသး, ဒီးပှၤသးပှၢ် ဂဲၤဝဲ, ဒီးဆၢထၢၣ်လီၤ. 9 ပဒိၣ်ဖးဒိၣ်တဖၣ် တကတိၤလၢၤဘၣ်, ဒီးပာ်အစု လၢအထးခိၣ်လိၤ, 10 ပှၤအခိၣ် အိၣ်ဘှီၣ်ကလာ်, ဒီးအပျ့ၤစဲဘူး ဒီးအခၣ်ခိၣ်လီၤ. 11 တုၤပှၤအနၢ်န့ၣ် နၢ်ဟူ ယကလုၢ်ဒီး, ဆိၣ်ဂ့ၤယၤ, ဒီးတုၤ ပှၤအမဲာ်ထံၣ်ယၤ ဒီးအုၣ်အသး လၢယဂီၢ်လီၤ. 12 အဂ့ၢ်ဒ်အံၤ, ယမၤပူၤမၤဖျဲး ပှၤဘၣ်ဖှီၣ်ဘၣ်နး လၢအကိးထီၣ်န့ၣ်, ဒီးပှၤဖိၣ်ဃဲ လၢတၢ်မၤစၢၤအီၤ တအိၣ်ဘၣ် လီၤ. 13 ပှၤလၢအအိၣ်ဘူး ဒီးတၢ်ဟးဂီၤတဂၤ အတၢ်ဆိၣ်ဂ့ၤဘၣ်ယၤ, ဒီးယဒုးသူၣ်ဖှံသးညီ ပှၤမုၣ်ကမဲအသးလီၤ. 14 ယကူထီၣ်သိးထီၣ် တၢ်တီတၢ်လိၤ, ဒီးအဝဲန့ၣ် ကဲထီၣ် ယကူယသိးလီၤ. ယစံၣ်ညီၣ်တၢ်တီန့ၣ်မ့ၢ် ဆ့ထီ တဘ့ၣ် ဒီးခိၣ်ဖၢၣ် တဘ့ၣ်လီၤ. 15 လၢပှၤမဲာ်ဘျီၣ် အဂီၢ်န့ၣ် ယမ့ၢ် ယမဲာ်, ဒီး လၢပှၤအခီၣ်ဟးဂီၤ အဂီၢ်န့ၣ် ယမ့ၢ် အခီၣ်လီၤ. 16 လၢပှၤဖိယာ်ဖိ အဂီၢ်န့ၣ် ယမ့ၢ် အပၢ်, ဒီးပှၤ လၢယတသ့ၣ်ညါဘၣ်အီၤ အကွီၢ်န့ၣ် ယဃု အဂ့ၢ်အကျိၤလီၤ. 17 ဒီးယမၤကၢ် ပှၤအၢ အမဲထွံၣ်, ဒီးယထုးထီၣ်ကွံာ် တၢ်ဂုာ်န့ၢ် အိၣ်လၢအမဲလိၤလီၤ. 18 ဒီးယစံး, ယကသံ လၢယသွံပူၤ ဒီးယကမၤအါထီၣ် ယနံၤယသီ ဒ်မဲးဧိၤဟီၣ်ဧိၤ အသိးန့ၣ်လီၤ. 19 ယဂံၢ်သလၣ်ထီၣ် လၢထံနံၤ, ဒီးပစီၤထံ အိၣ်ဝဲ လၢယဒ့လိၤ သီတနၤကျၢၤလီၤ. 20 ယလၤကပီၤ သီထီၣ် လၢယလိၤ, ဒီးယချံၣ် ဆူၣ်ထီၣ် လၢယစုပူၤလီၤ. 21 ပှၤကညီ ဒိကနၣ် ယကလုၢ်, ဒီးအိၣ်ခိး, ဒီးအိၣ်ဘှီၣ်ကလာ် လၢယဒုးကူၣ်တၢ် အဃိလီၤ. 22 လၢယကတိၤတၢ် အလီၢ်ခံန့ၣ် တကတိၤလၢၤဘၣ်ဝဲဘၣ်. ဒီးယကလုၢ်န့ၣ် လီၤစီၤ လၢအလိၤလီၤ. 23 ဒီးကွၢ်လၢ်ယကျဲ ဒ် လၢတၢ်ဟဲစူၤ အသိးန့ၣ်, ဒီးအဲးလဲၢ် အထးခိၣ် ဒ် လၢတၢ်ဟဲစူၤ လၢခံတဘျီ အဂီၢ် အသိးန့ၣ်လီၤ. 24 ယမ့ၢ်နံၤဘၣ်အီၤ ဒီး, တနာ်ဘၣ်ဝဲဘၣ်. ဒီးတဒုး ပိာ်လီၤ ယမဲာ် အလၤကပီၤန့ၣ်ဘၣ်. 25 ယဃုပာ် အကျဲ, ဒီးဆ့ၣ်နီၤ ပှၤအခိၣ်, ဒီးအိၣ်ဝဲဆိးဝဲ ဒ်စီၤပၤ လၢပှၤသုးမုၢ် အကျါ အသိး, ဒီးဒ်ပှၤ လၢအမၤမုာ်ထီၣ်က့ၤ ပှၤသူၣ်အုးသးအုး အသိးန့ၣ်လီၤ.

1 မ့မ့ၢ်ခဲကနံၣ်အံၤ ပှၤ လၢအသးစၢ်န့ၢ်ယၤတဖၣ် နံၤဘၣ် ဖၣ်လဲယၤလီၤ. အဝဲသ့ၣ် အပၢ်တဖၣ် ယတပးကဲဘၣ် တုၤယကပာ်အီၤ လၢယသိ ဒီးမဲာ်တဲးလဲး အထွံၣ် အကျါဘၣ်. 2 မ့ၢ်လံ, အဝဲသ့ၣ် အစု အဂံၢ်အဘါ, ပှၤလၢအဂံၢ်အဘါ လၢာ်လံန့ၣ် ကဂိာ် ဒီးယၤ မနုၤလဲၣ်. 3 အဝဲသ့ၣ် ဖှီၣ်န့ၢ်ယာ်ကဲ ဒီးတၢ်သၣ်ဝံၤလီၤဒိ အဃိန့ၣ် ဃဲၤသူဃဲၤလါဝဲ, ဒီးအ့ၣ်အီၣ်တၢ် လၢပှၢ်မုၢ်ကနၢ, တၢ်အလီၢ် အိၣ်ကလီ, ဒီးအိၣ်သယုၢ် လၢပျၢၤ, 4 မၤန့ၢ် တၢ်ဒိးတၢ်လၣ် လၢသဃာ်ကျါ, ဒီးပထိး သ့ၣ်ရီသ့ၣ် အဂံၢ် လၢအတၢ်အီၣ် အဂီၢ်လီၤ. 5 ပှၤဟီထီၣ်ကွံာ်အီၤ လၢပှၤကညီ အကျါ, ကိးထီၣ် ထွဲအခံ ဒ်တၢ်ဟုၣ်တၢ်ဘျၣ် အသိးန့ၣ်, 6 အိၣ်ဝဲဆိးဝဲ လၢကစၢၢ်ကဆူး မၤပျံၤတၢ် လၢဟီၣ်ခိၣ် အအိပူၤ, ဒီး လၢလၢၢ်ဧိၤလ့ဧိၤ အအိပူၤလီၤ. 7 ကိးထီၣ်ဝဲ ဒ်ကသ့ၣ်ယီၤ အသိး လၢသဃာ်ကျါ, အိၣ်ဖှိၣ်ရိဖှိၣ် လၢတၤဆှုၣ်တၤမဲ အဖီလာ်လီာ်. 8 မ့ၢ် ပှၤဟးဂီၤဖိအဖိ, ပှၤလၢအမံၤ တအိၣ်ဘၣ် အဖိ, မ့ၢ် ပှၤ လၢတၢ်ဟီထီၣ်ကွံာ်အီၤ လၢကီၢ်ပူၤန့ၣ်လီၤ. 9 ဒီးခဲကနံၣ်အံၤ ယကဲထီၣ်ယဲ အဝဲသ့ၣ် မၤထါ အလီၢ်န့ၣ်, ဒီးယမ့ၢ် အတၢ်ကတိၤဒိ အလီၢ်န့ၣ်လီၤ. 10 ပာ်ယၤ လၢအတၢ်သးဘၣ်အၢ, ဟးဆှဲးယၤ, ဒီး ထူးပှဲာ် ယမဲာ်လီၤ. 11 မ့ၢ်အဝဲဒၣ် ဃ့ၣ်လီၤ အပျံၤ, ဒီးမၤနးမၤဖှီၣ်ယၤဒီး, ပှၤတဖၣ်န့ၣ် ကွံာ်တ့ၢ်ကွံာ် အထးခိၣ်ပျံၤ လၢယမဲာ်ညါလိၤ. 12 ပှၤတဖု ဂဲၤဆၢထၢၣ် လၢယစုထွဲတခီ ဆီၣ်သနံးကွံာ် ယခီၣ်, ဒီးမၤထီၣ် အကျဲ ဒ်သိး အကမၤဟးဂီၤယၤ လီၤ. 13 မၤဟးဂီၤ ယကျဲ, မၤနးထီၣ် ယတၢ်နးတၢ်ဖှီၣ်လီၤ. မ့ၢ် ပှၤ လၢတၢ်မၤစၢၤအီၤ တအိၣ်ဘၣ်. 14 ဟဲဝဲ ဒ်တၢ်ဘၢၣ်ဖျိ ဖးလဲၢ် အသိးန့ၣ်, ဟဲတလ့ၣ်အသး ဒီးတၢ်လီၤပှီၢ်န့ၣ်လီၤ. 15 တၢ်မၤပျံၤမၤဖုး ဃၣ်အသး ဆူယအိၣ်, လူၤ ယသးဂ့ၤ ဒ်ကလံၤ အသိး ဒီးယတၢ်မုာ်တၢ်ခုၣ် ဒံကွံာ်ဝဲ ဒ်တၢ်အၢၣ် အသိးန့ၣ်လီၤ. 16 ဒီးခဲကနံၣ်အံၤ ယသး လူလီၤအသး လၢယပူၤ, တၢ်နးတၢ်ဖှီၣ် အမုၢ်နံၤတဖၣ် ဟံးဃာ်ယၤလီၤ. 17 တၢ်ဆဲး ယဃံ လၢမုၢ်နၤ, ယဆိးကံၢ်ဆိးကဲး တအိၣ်ဘှံးဘၣ်. 18 လၢအစိဒိၣ် အကမီၤအါ သတးဒီး, ယတၢ်ဆူးတၢ်ဆါ မၤဟးဂီၤ ယကူယသိး အက့ၢ်အဂီၤ, ဘိၣ်ဃာ် ယၤ ဒ်ယဆ့အကိာ် အသိးန့ၣ်လီၤ. 19 အဝဲဒၣ် တ့ၢ်လီၤကွံာ်ယၤ ဆူကပံာ်ကျါ, ဒီးယကဲထီၣ် ဒ်ဟီၣ်ခိၣ် အကမူၣ်, ဒီးဖၣ်ဆါ အသိးန့ၣ်လီၤ. 20 ယကိးထီၣ်နၤ, ဒီးနတစံးဆၢဘၣ် ယၤဘၣ်. ယဆၢထၢၣ်, ဒီးနတပးကဲဘၣ် ယၤဘၣ်. 21 နလဲလိာ်နသးဒီး နမၤကီမၤခဲယၤ, နထီဒါယၤ လၢနစုဆူၣ်လီၤ. 22 နယူာ်ထီၣ်ယၤ ဆူကလံၤန့ၣ်, နဒုးဒိးယၤ, နမၤပှံၢ်ကွံာ် ယတၢ်ကူၣ်သ့, နမၤပျံၤမၤဖုးယၤလီၤ. 23 အဂ့ၢ်ဒ်အံၤ, ယသ့ၣ်ညါ လၢနကဆှၢယၤ ဆူတၢ်သံ အအိၣ်, ဒီးဆူဟံၣ် လၢတၢ်ပာ်ဝဲ လၢပှၤမူခဲလၢာ် အဂီၢ်န့ၣ်လီၤ. 24 ဘၣ်ဆၣ်ဒီး တုၤအမၤဟးဂီၤတၢ် ဒီးတၢ်ဃ့ကညးမ့ၢ် အိၣ်လၢအကျါ နာ်သက့, တယူာ်ထီၣ်ဘၣ် အစု လၢတၢ်လီၤပှီၢ်ကွံာ် အဖီခိၣ်ဘၣ်. 25 ပှၤလၢအဘၣ်ကီဘၣ်ခဲန့ၣ် ယမဲာ်ထံလီၤ လၢအဃိ, တမ့ၢ်ဘၣ်ဧါ. ယသးအုး လၢပှၤဘၣ်နးဘၣ်ဖှီၣ် အဃိ, တမ့ၢ်ဘၣ်ဧါ. 26 တုၤယကွၢ်လၢ် တၢ်ဂ့ၤ အကျဲဒီး, တၢ်အၢ ဟဲဘၣ်ယၤ, ဒီးတုၤယမုၢ်လၢ် တၢ်ကပီၤ ဒီး, တၢ်ခံး န့ၢ်ယၤလီၤ. 27 ယသူၣ်ကိၢ် ယသးဂီၤ တထံၣ်ဃီ, တၢ်နးတၢ်ဖှီၣ် အမုၢ်နံၤ မုၢ်နၤ ချုးန့ၢ်ယၤလီၤ. 28 မုၢ်တဆဲး ဘၣ်ဆၣ်ဒီး ယဖံး ဃးဝဲ, ယဆၢထၢၣ်, ဒီးယဟီၣ် လၢပှၤအိၣ်ဖှိၣ် အကျါ လီၤ. 29 ယဒီပုၢ်ဒီဝဲၢ် ဒီးထွံၣ်ဟီၣ်ခိၣ်, ဒီးယဒီတံၤဒီသကိး ဒီးထိၣ်ကီၤလၤအူးလီၤ. 30 ယဖံးသူဝဲ လၢယလိၤ, ဒီးယဃံ ကိၢ်ဃိာ် လၢတၢ်ကိၢ် လီၤ, 31 ယတနၢ်အသီၣ် ကဲထီၣ် တၢ်ဟီၣ်တၢ်ယၢၤ ဒီးယပံ အသီၣ်န့ၣ် လၢပှၤ လၢအမဲာ်ထံလီၤတဖၣ် အသီၣ်လီၤ.


လံာ်စီၤယိၤဘး Job 31

1 ယမၤ တၢ်အၢၣ်လီၤအီလီၤ ဒီးယမဲာ်ဒီး ယကကွၢ် ပှၤမုၣ်လိၣ်ဘိ ကသ့ဒ်လဲၣ်. 2 အဂ့ၢ်ဒ်အံၤ, ယကန့ၢ်ဘၣ် ယဂီၢ် လၢယွၤ လၢထးန့ၣ် လၢမနုၤလဲၣ်. ဒီးယကန့ၢ်သါတၢ် လၢတၢ်သ့တၢ်လၢာ် အိၣ်လၢတၢ်ထီၣ်ထီန့ၣ် လၢမနုၤတမံၤလဲၣ်. 3 တၢ်မၤဟးဂီၤ အိၣ်ဝဲ လၢပှၤအၢ အဂီၢ်, တမ့ၢ်ဘၣ်ဧါ. ဒီးတၢ်ဖှီၣ်လီၤဆီဒၣ် တၢ်တမံၤ လၢပှၤမၤအၢ အဂီၢ်, တမ့ၢ်ဘၣ်ဧါ. 4 ထံၣ်ဝဲ လၢယကျဲ ဒီးဂံၢ် ယခါတၢ် ကိးဘျီဒဲး, တမ့ၢ်ဘၣ်ဧါ. 5 ယမ့ၢ်လဲၤတၢ် ဒီးတၢ်ကလီကလီ, ဒီးယခီၣ်မ့ၢ် လဲၤချ့ချ့ ဆူလီတၢ်ဒီး, 6 မ်အစီၤ ယၤ လၢစီၤပီၢ်တီ အပူၤ တက့ၢ်, ဒီးယွၤ ကသ့ၣ်ညါ ယတၢ်လၢတၢ်ပှဲၤလီၤ. 7 ယခီၣ် မ့ၢ်လဲၤ ကပၤကပၤ လၢကျဲ, ဒီးယသးမ့ၢ်ပိာ် ယမဲာ်အခံ, ဒီးတၢ်ဘၣ်အၢ မ့ၢ်စဲဘူး လၢယစု တမံၤမံၤ ဒီး 8 မ်ယဖှံတၢ်, ဒီးပှၤဂၤအီၣ် ယတၢ် တက့ၢ်. မ်ယ တၢ်သူၣ်လီၤဖျးလီၤ ဘၣ် တၢ်ထဲးထီၣ်ကွံာ်အီၤ တက့ၢ်. 9 ပိာ်မုၣ် မ့ၢ်လီန့ၢ်ယသး, ဒီးယ မ့ၢ်ခိးခူသူၣ် လၢပှၤ လၢယဃၢၤ အတြဲၤဒီး, 10 မ်ယမါ ဂူာ်ဆၢၣ် ဂူာ် လၢပှၤဂၤ အဂီၢ်, ဒီးပှၤဂၤ ကိာ်လီၤ လၢအဖီခိၣ် တက့ၢ်. 11 အဂ့ၢ်ဒ်အံၤ, အဝဲန့ၣ်မ့ၢ် တၢ်ဒဲးဘးဖးဒိၣ်, ဒီးတၢ်မၤအၢ ဘၣ်ဃးဒီး ပှၤစံၣ်ညီၣ်ကွီၢ်လီၤ. 12 အဂ့ၢ်ဒ်အံၤ, မ့ၢ်ဝဲ လၢမ့ၣ်အူ လၢအကအီၣ်တၢ် တုၤ လၢလရာ်, ဒီးကထဲးထီၣ်ကွံာ် ယတၢ်အါထီၣ် ခဲလၢာ် လီၤ. 13 ယကုၢ်ပိာ်မုၣ် မ့ၢ်ဂ့ၤ, ယကုၢ်ပိာ်ခွါ မ့ၢ်ဂ့ၤ, တုၤအလိာ်ကွီၢ် ဒီးယၤဒီး, ယမ့ၢ်မၤတရီတပါ အကွီၢ် ဒီး 14 တုၤ ယွၤ ဂဲၤဆၢထၢၣ်ဒီး, ယကမၤ ဒ်လဲၣ်. ဒီးတုၤအအိၣ် သကိးတၢ်ဒီး, ယကစံးဆၢအီၤ လၢမနုၤလဲၣ်. 15 ပှၤလၢအတ့ယၤ လၢဒၢလီၢ် အပူၤန့ၣ် တ့စ့ၢ်ကီး အီၤ, တမ့ၢ်ဘၣ်ဧါ. ဒီးပှၤ တဂၤဃီန့ၣ် ကတဲာ်ကတီၤ ပှၤ လၢဒၢလီၢ်အပူၤ, တမ့ၢ်ဘၣ်ဧါ. 16 ယမ့ၢ်တြီ ပှၤဖှီၣ်ဖိယာ်ဖိ လၢတၢ် လၢအဆၢန့ၢ်ဝဲ, ဒီး ယမ့ၢ်မၤဟါမၢ်တၢ် လၢပှၤမုၣ်ကမဲ ကွၢ်လၢ် အကျဲ, 17 ဒီး ယမ့ၢ်အီၣ် ယတၢ်အီၣ်တလိၣ် တဂၤဃီ, ဒီးပှၤဖိၣ်ဃဲ တအီၣ်ဘၣ်ဝဲ လၢအီၤ ဘၣ်ဒီး, 18 (အဂ့ၢ်ဒ်အံၤ, ဒိၣ်ထီၣ်ဝဲ ဒီးယၤ လၢယဖိၣ်သၣ်ခွါထီၣ် လံၤလံၤ ဒ် လၢအပၢ် အသိးန့ၣ်, ဒီးယဆှၢ ပှၤမုၣ်ကမဲန့ၣ် လၢယမိၢ် အဒၢလီၢ် လံၤလံၤန့ၣ်လီၤ.) 19 ယမ့ၢ်ထံၣ် ပှၤဟးဂီၤ လၢအကူအသိး တအိၣ်ဘၣ် အဃိ, ဒီးပှၤဖှီၣ်ဖိယာ်ဖိ လၢတၢ်လုးဘၢ အီၤ တအိၣ်ဘၣ်, 20 ဒီးအယီၢ်ဒ့ မ့ၢ်တဆိၣ်ဂ့ၤဘၣ်ယၤ, ဒီး မ့ၢ်တလၢၤဘၣ်ဝဲ လၢယသိ အဆူၣ်ဘၣ်, 21 ဒီး လၢယ ထံၣ်ဘၣ် တၢ်မၤစၢၤယၤ လၢပဲတရီ အပူၤ အဃိန့ၣ် ယမ့ၢ် ယူာ်ထီၣ် ယစု ထီဒါ ပှၤဖိၣ်ဃဲဒီး, 22 မ်ယစု လီၤတဲာ် လၢယဖံဘၣ်ခိၣ်, ဒီးယစု ဒုၣ်လီၤတဲာ် လၢယစုဆၢန့ၣ် တက့ၢ်. 23 အဂ့ၢ်ဒ်အံၤ, ယွၤ အတၢ်မၤဟးဂီၤန့ၣ် မၤပျံၤယၤ, ဒီး လၢအကဟုဒိၣ် အကညီၢ်ထီ အဃိန့ၣ် ယမၤ တဘူၣ်ဘၣ်. 24 ယမ့ၢ်ပာ် ထူဧိၤလွဲဧိၤ လၢယတၢ်မုၢ်လၢ်, ဒီးယမ့ၢ် စံး လၢထူစီ, နမ့ၢ် ယတၢ်သန့ၤယသး, 25 ဒီးယမ့ၢ်သးခု လၢယစုလီၢ် ယခီၣ်ခိၣ်အါ အဃိ, ဒီး လၢအစုမၤန့ၢ်တ့ၢ် တၢ်အါ အဃိ, 26 ဒီးတုၤ မုၢ်ကပီၤ ထီၣ်န့ၣ် ယမ့ၢ်ကွၢ် တၢ်ကပီၤ, ဒီးလါ ဖဲအဟး လၢအတၢ်ကပြုၢ်ကပြီၤ အပူၤ, 27 ဒီးယသး ဘၣ် တၢ်ကလံာ်ခူသူၣ်အီၤ, ဒီးယထးခိၣ် မ့ၢ်နၢမူ ယစု ဒီး, 28 အဝဲန့ၣ်မ့ၢ် စ့ၢ်ကီး တၢ်အၢ ဘၣ်ဃးဒီး ပှၤစံၣ်ညီၣ်ကွီၢ်လီၤ. အဂ့ၢ်ဒ်အံၤ, မ့မ့ၢ်ဒ်န့ၣ်ဒီး, ယကသမၢ ယွၤ လၢထးန့ၣ်လီၤ. 29 ဖဲဒၣ် ပှၤလၢအသးဟ့ယၤ တဂၤဂၤ, တုၤအတုၤ လၢတၢ်ဟးဂီၤန့ၣ် ယမ့ၢ်သးခု, ဒီးဖဲအဘၣ် တၢ်အၢန့ၣ် ယ မ့ၢ်သူၣ်ဖှံသးညီ 30 (မ့ၢ်လံ, ယတဟ့ၣ် ယထးခိၣ် မၤ တၢ်ဒဲးဘး ဒ်သိး ယကဃ့ တၢ်ဆိၣ်အၢ ကဘၣ် အဝဲဒၣ် အသးသမူန့ၣ်ဘၣ်,) 31 ပှၤလၢယဒဲပူၤ မ့ၢ်တစံး, မ့ၢ်မတၤ ကဒုးနဲၣ်ပှၤ လၢပတဘျဲးအီၣ်ဘၣ် တဘျီဘျီ လၢအတၢ်ညၣ် တဂၤလဲၣ်န့ၣ် ဘၣ်ဒီး, 32 (ပှၤတမှံၤ တမံဘၣ် လၢကျဲပူၤဘၣ်, ယအိးထီၣ် ယတြဲၤ လၢပှၤလဲၤတၢ်ဖိ အဂီၢ်လီၤ.) 33 ယမ့ၢ်ကျၢၢ်ဘၢ ယတၢ်ဒဲးဘး ဒ်စီၤအၤဒၣ် အသိး, ယမ့ၢ်ပာ်ခူသူၣ် ယတၢ်ကမၣ် လၢယသးနါပှၢ် အပူၤန့ၣ် ဒီး, 34 မ့ၢ် လၢယပျံၤ ပှၤဂီၢ်မုၢ် ဒီး လၢပှၤအဒူၣ်တဖၣ် အတၢ်မၤတရီတပါယၤ အဃိ တုၤယအိၣ်ဘှီၣ်ကလာ်, ဒီးတဟးထီၣ် လၢတြဲၤန့ၣ်ဘၣ်ဧါ. 35 အိ, မ်ယွၤ ဒိကနၣ် ယကလုၢ် တက့ၢ်, ကွၢ်ကွၢ်, ယလံာ်ဆှိးကတိၤလီၤ. မ်တၢ်သ့တၢ်လၢာ် စံးဆၢယၤ တက့ၢ်. မ်ပှၤလိာ်ကွီၢ် ဒီးယၤ ကွဲး လံာ်တဘ့ၣ် တက့ၢ်. 36 မ့ၢ်မး ယကစိာ်အီၤ လၢယဖံဘၣ်ခိၣ်, ယကဖၢၣ် ယခိၣ် လၢအီၤ ဒ်ခိၣ်သလုး အသိးန့ၣ်လီၤ. 37 ယကစံၣ်တဲၤတဲလီၤ အီၤ လၢယခါတၢ် အဘျီ အတၢ်ဂံၢ်, ဒ်ပဒိၣ်ဖးဒိၣ် အသိးန့ၣ် ယကသုးဘူး ယသး ဆူအအိၣ်လီၤ. 38 ယဟီၣ်ခိၣ် အကဝီၤ မ့ၢ်ကိးထီၣ်ထီဒါယၤ, ဒီးအထဲၣ် ကျိၤ အမဲာ်ထံမ့ၢ်လီၤ, 39 ဒီးယမ့ၢ် တဟ့ၣ်စ့ဘၣ် လၢယအီၣ် အတၤသၣ်, ဒီးယမ့ၢ်ဒုးသံကွံာ် အကစၢ်တဖၣ်ဒီး, 40 မ်တၤဆှုၣ်တၤမဲ မဲထီၣ် လၢဘုကၠူၣ် အလီၢ်, ဒီးနီၣ်ဧိၤမံၤဧိၤ လၢဘုမုယီၤ အလီၢ်န့ၣ် တက့ၢ်. စီၤယိၤဘး အတၢ်ကတိၤ လၢာ်လံ.

1 ဒီးအဝဲသ့ၣ် သၢဂၤန့ၣ် စံးဆၢ စီၤယိၤဘးန့ၣ် တုာ်ဝဲလီၤ. အဂ့ၢ်ဒ်အံၤ, အဝဲဒၣ် တီဝဲလိၤဝဲ လၢအမဲာ်ဒၣ်ဝဲန့ၣ်လီၤ. 2 ဒီးပှၤဘူစးဖိ စီၤဘၤရက့လး အဖိခွါ, ဘၣ်ဃးဒီး စီၤရၣ် အဟံၣ် စီၤအလံဟူၤ တဂၤ အသးထီၣ် ကဲၤထီၣ်ဝဲလီၤ. အသးထီၣ် ကဲၤထီၣ်ဘၣ် စီၤယိၤဘး လၢအပာ်တီပာ်လိၤအသး ဒိၣ်န့ၢ် ယွၤ တက့ၢ် အဃိလီၤ. 3 ဒီးအသးထီၣ် ကဲၤထီၣ်ဘၣ် အတံၤအသကိး သၢဂၤ လၢအတထံၣ်န့ၢ်ဘၣ် တၢ်စံးဆၢ စီၤယိၤဘး နာ်သက့ဒီး, ပာ် တၢ်ကမၣ် လၢစီၤယိၤဘး အလိၤ အဃိန့ၣ်လီၤ. 4 ဒီးစီၤအလံဟူၤ အိၣ်ခိး တုၤ စီၤယိၤဘး ကတိၤတၢ် လီၤ. အဂ့ၢ်ဒ်အံၤ, အဝဲသ့ၣ်တဖၣ်န့ၣ် အသးပှၢ်န့ၢ်အီၤ တက့ၢ်လီၤ. 5 ဒီးတုၤ စီၤအလံဟူၤ ထံၣ် လၢတၢ်စံးဆၢ တအိၣ်ဘၣ် လၢပှၤသၢဂၤ အထးခိၣ်ဒီး, အသးထီၣ် ကဲၤထီၣ်ဝဲ လီၤ. 6 ဒီးပှၤဘူစးဖိ စီၤဘၤရက့လး အဖိခွါ, စီၤအလံဟူၤ ကတိၤထီၣ်တၢ် ဒီးစံးဝဲဒၣ်, ယဲဒၣ်အံၤ ယသးစၢ်ဒံး, ဒီးသုဝဲသ့ၣ် သုသးပှၢ်တ့ၢ်လံ. မၤသးဒ်န့ၣ်ဒီး ယပျံၤတၢ်, ဒီးယဒုးနဲၣ်သု လၢယတၢ်သ့ၣ်ညါ တဘူၣ်ဘၣ်. 7 ယစံး, မုၢ်နံၤတဖၣ် ကတိၤတၢ်, ဒီးနံၣ်အါလါအါ ကဘိးဘၣ်သ့ၣ်ညါ တၢ်ကူၣ်သ့လီၤ. 8 ဘၣ်ဆၣ်ဒီး တၢ်အသး အိၣ်ဝဲ လၢပှၤကညီ အပူၤ, ဒီး တၢ်သ့တၢ်လၢာ်အသါန့ၣ် ဟ့ၣ်ဝဲ အသူၣ်ဆးအသးဆးလီၤ. 9 ပှၤအဒိၣ်န့ၣ် ကူၣ်တၢ်သ့ တမ့ၢ်ဘၣ်, ဒီးပှၤသူၣ်က့သးပှၢ် အနၢ်ပၢၢ် တၢ်စံၣ်ညီၣ် တမ့ၢ်ဘၣ်. 10 မၤသးဒ်န့ၣ်ဒီး ယစံး, ကနၣ် ယကလုၢ် တက့ၢ်. ယကဒုးနဲၣ် ယတၢ်သ့ၣ်ညါယဲ စ့ၢ်ကီး လီၤ. 11 ကွၢ်ကွၢ်, ယကွၢ်လၢ် သုတၢ်ကတိၤ အကျဲ, ဖဲသုဃု တၢ်ကတိၤန့ၣ် ယဒိကနၣ်လံ သုတၢ်လီၤ. 12 ဒီးယဒိကနၣ် သုတၢ်ကတိၤလံ. ဒီးကွၢ်ကွၢ်, ပှၤစံးဆၢ စီၤယိၤဘး အတၢ်ကတိၤ မ့ၢ်ဂ့ၤ, ဒုးအၢၣ်လီၤအီလီၤ မ့ၢ်ဂ့ၤ, တအိၣ်ဘၣ် လၢသုကျါ နီတဂၤဘၣ်, 13 မ့မ့ၢ်ဒ်န့ၣ်ဒီး သုကစံး ဘၣ်ဖုး, ပထံၣ်န့ၢ် တၢ်ကူၣ်သ့န့ၣ်လီၤ. ယွၤ ဆီၣ်လီၤ အီၤ, တမ့ၢ်ဘၣ် ပှၤကညီဘၣ်. 14 အဝဲဒၣ် တကတဲာ်ကတီၤဘၣ် အတၢ်ကတိၤထီဒါ ယၤဘၣ်. ဒီးယတစံးဆၢဘၣ်အီၤ လၢသုတၢ်ကတိၤဘၣ်. 15 အဝဲသ့ၣ်တဖၣ်န့ၣ် အသးကတုၤ, တစံးဆၢလၢၤဘၣ်. တၢ်ကတိၤ လီၤတူာ်ကွံာ် လၢအအိၣ်လီၤ. 16 ယကွၢ်လၢ် အဝဲသ့ၣ် အကျဲလီၤ. အဂ့ၢ်ဒ်အံၤ, တကတိၤဘၣ်တၢ်ဘၣ်. ဆၢထၢၣ်ဝဲ, ဒီးတစံးဆၢလၢၤဘၣ်တၢ်ဘၣ်. 17 ယကစံးဆၢတၢ် လၢယဂီၢ်ဒၣ်ယဲ စ့ၢ်ကီး, ယကဒုးနဲၣ် ယတၢ်သ့ၣ်ညါယဲ စ့ၢ်ကီး လီၤ. 18 အဂ့ၢ်ဒ်အံၤ, ယပှဲၤဒီး တၢ်ကတိၤလီၤ. ယသး လၢယဟၢဖၢပူၤ ထိၣ်ဂဲၤယၤ လီၤ. 19 ကွၢ်ကွၢ်, ယဟၢဖၢ မၤသး ဒ်စပံးထံ ထၢၣ် တၢ်ဖံး လၢအခိၣ်ထိး တအိၣ်ဘၣ်, ဘူး ဒီးအကသ့ၣ် ဖးဝဲ ဒ်ထၢၣ် တၢ်ဖံး အသီ အသိးန့ၣ်လီၤ. 20 ယကကတိၤတၢ် ဒ်သိး ယကသါထီၣ်, ယကအဲးထီၣ် ယထးခိၣ်, ဒီးစံးဆၢတၢ်လီၤ. 21 မ်ယသုတကွၢ်မဲာ် ပှၤကညီ နီတဂၤ တဂ့ၤ. မ်ယသု တလွဲန့ၢ် ပှၤနီတဂၤ တဂ့ၤ. 22 အဂ့ၢ်ဒ်အံၤ, ယကလွဲတၢ် ဒ်လဲၣ်ဒ်လဲၣ်န့ၣ် ယတသ့ၣ်ညါဘၣ်. ပှၤတ့လီၤယၤ ကစိာ်ထီၣ်ကွံာ် ဘၣ်ဖုး ယၤ ချ့သဒံးလီၤ.

1 မ်ဒ်န့ၣ်ဒီး, စီၤယိၤဘးဧၢ, ကနၣ် လၢယစံးတၢ်, ဒီး ဒိကနၣ်လၢ် ယတၢ်ကတိၤ ခဲလၢာ် တက့ၢ်. 2 ကွၢ်ကွၢ်, ယအဲးထီၣ်လံ ယထးခိၣ်လံ, ယပျ့ၤ ကတိၤလံတၢ် လၢယကိာ်ပူၤလံ. 3 ယတၢ်ကတိၤ ကပာ်ဖျါ ယသး အတၢ်တီတၢ်လိၤ, ဒီးယပျ့ၤ ကထီၣ်ဖျဲး တၢ်သ့ၣ်ညါ လီၤတံၢ်လီၤဆဲးလီၤ. 4 ယွၤအသး တ့လီၤယၤ, ဒီးတၢ်သ့တၢ်လၢာ်အသါန့ၣ် ဒုးမူထီၣ်ယၤလီၤ. 5 နစံးဆၢတၢ် မ့ၢ်သ့ဒီး, ကတဲာ်ကတီၤတၢ် လၢယမဲာ်ညါ, ပာ်ဆၢထၢၣ် နသး တက့ၢ်. 6 ကွၢ်ကွၢ်, ယမ့ၢ်နထးခိၣ် လၢယွၤ အဂီၢ်လီၤ. ဘၣ်ဆၣ်ဒီး တၢ်တ့ စ့ၢ်ကီး ယၤ လၢကပံာ်လီၤ. 7 ကွၢ်ကွၢ်, ယမၤပျံၤတၢ်န့ၣ် တမၤပျံၤဘၣ် နၤဘၣ်, ဒီး ယစုတဃၢဘၣ် လၢနလိၤဘၣ်. 8 မ့ၢ်မး နကတိၤတၢ် လၢယနၢ်ပူၤ, ဒီးယနၢ်ဟူ နတၢ်ကတိၤ အသီၣ်, 9 နစံး, ယကဆှီယဲ, ယတၢ်ကမၣ် တအိၣ်ဘၣ်, ယစီယဲ, တၢ်အၢ တအိၣ်ဘၣ် လၢယပူၤဘၣ်. 10 ကွၢ်ကွၢ်, တၢ်ဃုန့ၢ် အလီၢ်ထီဒါယၤ, ပာ်ယၤ လၢအဒုၣ်အဒါလီၤ. 11 ကျိၤဃာ် ယခီၣ် လၢသိးပူၤ, ပၢၤ ယကျဲ ခဲလၢာ်လီၤ. 12 ကွၢ်ကွၢ်, နတတီဘၣ် လၢတၢ်န့ၣ် အဂ့ၢ်ဘၣ်. ယကစံးဆၢနၤလီၤ. အဂ့ၢ်ဒ်အံၤ, ယွၤ ဒိၣ်န့ၢ် ပှၤကညီ တက့ၢ် လီၤ. 13 နဂ့ၢ်လိာ်ဘှီလိာ် ဒီးအီၤ မ့ၢ်အဘၣ်မနုၤလဲၣ်. အဂ့ၢ်ဒ်အံၤ, တစံးဆၢဘၣ် လၢအတၢ် အဂ့ၢ်အကျိၤ နီတမံၤဘၣ်. 14 အဂ့ၢ်ဒ်အံၤ, ယွၤ ကတိၤတၢ် တဘျီ ဒီးခံဘျီတဘျီ ဘၣ်ဆၣ်ဒီး, ပှၤကညီ တတိၢ်န့ၢ်ဘၣ်. 15 လၢတၢ်မံမီၢ် အပူၤ, လၢတၢ်ထံၣ်တၢ်လၢညါခီ လၢမုၢ်နၤ, ဖဲတၢ်မံသပ့ၤ လီၤဘၣ် ပှၤကညီ, ဖဲအမံခ့ လၢအလီၢ်မံ အဖီခိၣ်န့ၣ်, 16 လီၣ်ဖျါထီၣ်တၢ် လၢပှၤကညီ အနၢ်ပူၤ, ဒီးစဲဃာ်ပနီၣ် အတၢ်သိၣ်လိအီၤန့ၣ်, 17 ဒ်သိး အကဘိးဃၣ်ကွံာ် ပှၤကညီ လၢအတိာ်တၢ်, ဒီးပာ်တဒၢ တၢ်သးထီၣ်ထီအိၣ် ဒီးပှၤကညီလီၤ. 18 တြီကွံာ်အီၤ လၢတၢ်ပူၤ, ဒီးတတြီ အသးသမူ ဒ်သိး အသု တဟးဂီၤ လၢနး တဂ့ၤလီၤ. 19 သိၣ်ဃီၣ်အီၤ လၢတၢ်ဆိးကဲး လၢအလီၢ်မံပူၤ, ဒီးအဃံအါ အကွဲအါ လၢတၢ်ဆါ နးမးလီၤ. 20 ဒီးအသးသမူန့ၣ် သးဘၣ်အၢ ကိၣ်, ဒီးအသးန့ၣ် တၢ်အီၣ်ဝံၣ်လီၤ. 21 အဖံးအညၣ် လၢာ်ဝဲ, ဒီးတအိၣ်ဖျါဘၣ်. ဒီးအဃံ လၢအတအိၣ်ဖျါတ့ၢ်ဘၣ်န့ၣ် ထဲးထီၣ်ဝဲလီၤ. 22 ဒီးအသး သုးဘူးအသး ဆူတၢ်ပူၤ, ဒီးအသးသမူန့ၣ် ဆူတၢ်မၤသံတၢ်တဖၣ် အအိၣ်လီၤ. 23 တၢ်အကလူးမ့ၢ် အိၣ်ဒီးအီၤ, ဒီးပှၤကတိၤကျိးတၢ်, ပှၤတဂၤ လၢပှၤတကထိ အကျါ, လၢအကဒုးနဲၣ် ပှၤကညီ လၢအတၢ်တီတၢ်လိၤန့ၣ် ဒီး, 24 တၢ်သးကညီၤအီၤ ဒီးကစံး, မၤပူၤမၤဖျဲးအီၤ ဒ်သိး အသု တလဲၤလီၤ ဆူတၢ်ပူၤ တဂ့ၤ. ယထံၣ်န့ၢ်လံ တၢ်မၤပူၤဖျဲးတၢ်လံ. 25 အဖံးအညၣ် ကဂ့ၤန့ၢ် ဖိသၣ် အဖံးအညၣ် တက့ၢ်, ကလီၤက့ၤဆူ အဖိၣ်သၣ်ခွါထီၣ် အမုၢ်နံၤတဖၣ်န့ၣ်လီၤ. 26 ဘါထုကဖၣ် ယွၤ, ဒီးတၢ်သးကညီၤအီၤ, ဒီးထံၣ်ဘၣ် ယွၤအမဲာ် လၢအသူၣ်ဖှံအသးညီလီၤ. အဂ့ၢ်ဒ်အံၤ, ဟ့ၣ် ပှၤကညီ လၢအတၢ်တီတၢ်လိၤလီၤ. 27 အုၣ်ထီၣ်တၢ် လၢပှၤကညီ အမဲာ်ညါ, ဒီးစံး, ယမၤလံ တၢ်ဒဲးဘးလံ ဒီးယဘိးက့ၣ်တၢ်လိၤ, ဒီးတဂိာ်တသီၣ်ဘၣ်တၢ် ဒီးယၤဘၣ်. 28 အဝဲဒၣ် မၤပူၤမၤဖျဲးဝဲ ယသး လၢတၢ်ပူၤ, ဒီးယသးသမူ ကထံၣ်ဘၣ် တၢ်ကပီၤလီၤ. 29 ကွၢ်ကွၢ်, တၢ်ခဲလၢာ်န့ၣ် ယွၤမၤဝဲ ခံဘျီ, သၢဘျီ ဒီးပှၤကညီ, 30 ဒ်သိး အကဒုးဟဲက့ၤအီၤ လၢတၢ်ပူၤ, ဒ်သိး အကဒုးကပီၤဘၣ်အီၤ လၢတၢ်မူ အတၢ်ကပီၤလီၤ. 31 တိၢ်န့ၢ် တက့ၢ်, စီၤယိၤဘးဧၢ, ကနၣ် ယကလုၢ် တက့ၢ်. အိၣ်ဘှီၣ်ကလာ် တက့ၢ်, ဒီးယကကတိၤတၢ်လီၤ. 32 နကတိၤတၢ် အလီၢ်မ့ၢ် အိၣ်ဒီး, စံးဆၢယၤ, ကတိၤတၢ် တက့ၢ်. အဂ့ၢ်ဒ်အံၤ, ဘၣ်ယသး လၢနကဖျါတီဖျါလိၤလီၤ. 33 မ့တမ့ၢ်ဘၣ်ဒီး ကနၣ် ယကလုၢ်, အိၣ်ဘှီၣ်ကလာ် တက့ၢ်. ဒီးယကသိၣ်လိနၤ လၢတၢ်ကူၣ်သ့လီၤ.

1 ဒီးစီၤအလံဟူၤ ကတိၤဒံးတၢ် ဒီးစံးဝဲဒၣ်, 2 ပှၤလၢအကူၣ်တၢ်သ့သ့ၣ်ဧၢ, ကနၣ် ယတၢ်ကတိၤ တက့ၢ်. ဒီးပှၤ လၢအသ့ၣ်ညါတၢ်သ့ၣ်ဧၢ, ဒိကနၣ် ယကလုၢ်ကထါ တက့ၢ်. 3 အဂ့ၢ်ဒ်အံၤ, နၢ်န့ၣ် မၤကွၢ် တၢ်ကတိၤ ဒ်ကိာ်ပူၤ အီၣ်ကွၢ် တၢ်အီၣ် အသိးန့ၣ်လီၤ. 4 ဃုထၢသကိး တၢ်တီ, သ့ၣ်ညါသကိး တၢ်ဂ့ၤ လၢပကျါဒၣ်ပဝဲ တက့ၢ်. 5 အဂ့ၢ်ဒ်အံၤ, စီၤယိၤဘး စံးဝဲဒၣ်, ယမ့ၢ် ပှၤတီပှၤလိၤ, ဒီးယွၤ ထုးထီၣ်ကွံာ် ယကွီၢ်လီၤ. 6 လၢယကွီၢ် အဂ့ၢ်န့ၣ် တၢ်ပာ်ယၤ လၢပှၤကတိၤ ကဘျံးကဘျၣ်လီၤ. ယတၢ်ကမၣ် တအိၣ်ဘၣ်. ဘၣ်ဆၣ်ဒီး, ပျၢ်တဘ့ၣ်န့ၣ် မၤဆါ ယၤ နးမးလီၤ. 7 ပှၤကညီ လၢအလီၤဂာ် စီၤယိၤဘး မ့ၢ်မတၤတဂၤလဲၣ်, လၢအအီ တၢ်တရီတပါ ဒ်ထံအသိး, 8 ဒီးပိာ်ကျဲ ဒီတံၤဒီသကိး ဒီးပှၤမၤတၢ်အၢ, ဒီးလဲၤဝဲ ဒီးပှၤကညီတတီတလိၤန့ၣ်လီၤ. 9 အဂ့ၢ်ဒ်အံၤ, စံးဝဲဒၣ်, တုၤ ပှၤမုာ်လၤဝဲ လၢယွၤ အပူၤန့ၣ် ဒီး, တဘၣ်ဘျုးဘၣ်ဖှိၣ်ဘၣ် နီတမံၤဘၣ်. 10 မၤသးဒ်န့ၣ်ဒီး ပှၤအိၣ်ဝဲ ဒီးအသူၣ်ဆးအသးဆးသ့ၣ်ဧၢ, ကနၣ် ယကလုၢ် တက့ၢ်. မ်တၢ်တတီတလိၤ အိၣ်ယံၤ ဒီးယွၤ တက့ၢ်, ဒီးမ်တၢ်အၢတၢ်သီ အိၣ်ယံၤ ဒီးတၢ်သ့တၢ်လၢာ် တက့ၢ်. 11 အဂ့ၢ်ဒ်အံၤ, ကဟ့ၣ်ကၣ် ပှၤကညီ ဒ်အမၤတၢ် အသိး, ဒီးပှၤကညီ ကထံၣ်န့ၢ်တၢ် ဒ်အကျဲအကပူၤ အသိးလီၤ. 12 မ့ၢ်မး ယွၤ တမၤဘၣ် တၢ်တတီတလိၤဘၣ်, ဒီးတၢ်သ့တၢ်လၢာ် တစံၣ်ညီၣ်ကမၣ်ဘၣ်. 13 မ့ၢ်မတၤ ဒုးပၢအီၤ လၢဟီၣ်ခိၣ် တဂၤလဲၣ်, မ့ၢ်မတၤ ပာ်လီၤ တၢ်ခဲလၢာ် တဂၤလဲၣ်. 14 ယွၤ မ့ၢ်ပာ်ဆိကမိၣ်အသး လၢပှၤကညီ ဒီးထၢဖှိၣ်က့ၤ အသး ဒီးအသါ လၢအဂီၢ်ဒၣ်ဝဲန့ၣ် ဒီး, 15 ကယဲၢ် တၢ်ဖံးတၢ်ညၣ် ကသံ တပူၤဃီ, ဒီးပှၤကညီ ကကဲက့ၤ ဟီၣ်ခိၣ် အကမူၣ်လီၤ. 16 နသူၣ်ဆးသးဆး မ့ၢ်အိၣ်ဒီး, ကနၣ် တၢ်အံၤ, ဒိကနၣ် ယတၢ်ကတိၤ အသီၣ် တက့ၢ်. 17 ပှၤလၢအသးဟ့ တၢ်စံၣ်ညီၣ်တီန့ၣ် ကပၢတၢ် စ့ၢ်ကီး ဧါ. ဒီးပှၤအတီတုာ်အလိၤတုာ်န့ၣ် နကပာ် တၢ်ကမၣ် လၢအလိၤ စ့ၢ်ကီးဧါ. 18 ပှၤဂ့ၤ စံးဘၣ် စီၤပၤ လၢအမ့ၢ် ပှၤအၢ, ပဒိၣ်ဖးဒိၣ်တဖၣ် လၢအမ့ၢ် ပှၤတတီတလိၤန့ၣ် စ့ၢ်ကီးဧါ. 19 ပှၤလၢအတကွၢ်မဲာ်ဘၣ် ပဒိၣ်ဖးဒိၣ်, ဒီးတပာ်ဘၣ် ပှၤထူးပှၤတီၤ ဂ့ၤန့ၢ် ပှၤဖှီၣ်ဖိယာ်ဖိဘၣ် တဂၤန့ၣ် အါန့ၢ် အန့ၣ် တက့ၢ် လီၤ. (အဂ့ၢ်ဒ်အံၤ, ပှၤခဲလၢာ်န့ၣ်မ့ၢ် တၢ်မၤ လၢအစုလီၤ.). 20 အဝဲသ့ၣ် သံဝဲ လၢတၢ်တစိၢ်ဖိ အတီၢ်ပူၤန့ၣ်, ဒီးပှၤဂီၢ်မုၢ် ဘၣ်တၢ်ကိၢ်တၢ်ဂီၤ လၢဖးဖီမုၢ်, ဒီးပူၤကွံာ်လီၤ. ဒီးစု တအိၣ်ဘၣ်ဒီး, တၢ်စိာ်ထီၣ်ကွံာ် ပှၤအဆူၣ်လီၤ. 21 အဂ့ၢ်ဒ်အံၤ, ယွၤအမဲာ် အိၣ်ဝဲ လၢပှၤကညီ အကျဲ အဖီခိၣ်, ဒီး ကယဲၢ် အလဲၤတၢ်န့ၣ် ထံၣ်ဝဲလီၤ. 22 တၢ်ခံးမ့ၢ်ဂ့ၤ, တၢ်သံအကဒု မ့ၢ်ဂ့ၤ, ဖဲပှၤမၤတၢ်အၢ ကပာ်ခူသူၣ်အသးန့ၣ် တအိၣ်ဘၣ်. 23 အဂ့ၢ်ဒ်အံၤ, ပာ်ပှၤကညီ ယံာ်ယံာ် ဒ်သိး အကဒုးဟဲက့ၤအီၤ ဆူတၢ်စံၣ်ညီၣ် အပူၤ လၢယွၤအမဲာ်ညါ အလီၢ် တအိၣ်ဘၣ်. 24 တသံကွၢ်ဘၣ်ဝဲဘၣ်, ဒီးမၤလီၤကလဲ ပှၤအဆူၣ်, ဒီး ပာ်ပှၤဂၤ လၢအလီၢ်န့ၣ်လီၤ. 25 အဂ့ၢ်ဒ်အံၤ, သ့ၣ်ညါဝဲ အတၢ်မၤ ဒီးဒုးဘၣ်အီၤ လၢမုၢ်နၤ ဒ်သိး အကတုၤ လၢတၢ်ဟးဂီၤလီၤ. 26 မ့ၢ်အတတီတလိၤဘၣ်ဒီး, ယွၤ တီၢ်အီၤ လၢပှၤကွၢ်တၢ် အမဲာ်ညါလီၤ. 27 အဂ့ၢ်ဒ်အံၤ, အဝဲသ့ၣ် ဃၣ်ဒူချၢအသး လၢအီၤ, ဒီးတဆိကမိၣ်ဘၣ် အကျဲအဂ့ၢ် နီတဘိဘၣ်လီၤ. 28 ဒုးထီၣ်ဘး ပှၤဖှီၣ်ဖိယာ်ဖိ အကိးထီၣ်တၢ် ဆူအအိၣ်လီၤ. ဒီးယွၤ ဒိကနၣ် ပှၤဘၣ်နးဘၣ်ဖှီၣ် အဃ့တၢ် လီၤ. 29 တုၤ ယွၤ ဒုးအိၣ်ဘှံးတၢ်ဒီး, မ့ၢ်မတၤ ကမၤကိၢ်တၢ် တဂၤလဲၣ်, ဒီးတုၤအပာ်တဒၢ အမဲာ်ဒီး, မ့ၢ်မတၤ ကွၢ် အီၤ တဂၤလဲၣ်. မ့ၢ်ဘၣ်ဃးဒီး ပှၤတကလုာ် မ့ၢ်ဂ့ၤ, မ့ၢ်ဘၣ်ဃးဒီး ပှၤတဂၤ မ့ၢ်ဂ့ၤ, မၤအသး ဒ်န့ၣ်, 30 ဒ်သိး ပှၤလီတၢ်ဖိ အသု တပၢတၢ်, ဒီးပှၤဂီၢ်မုၢ် အသု တဘၣ် တၢ်ပျံၤသကွီၤ တဂ့ၤလီၤ. 31 မ့ၢ်မး ပှၤဂ့ၤစံး လၢယွၤ, ယဒိးဘၣ်လံ တၢ်လံ, ယတမၤလၢၤဘၣ် တၢ်တဂ့ၤတဘၣ်ဘၣ်န့ၣ်ဘၣ်. 32 တၢ် လၢယတထံၣ်ဘၣ်န့ၣ် သိၣ်လိယၤ တက့ၢ်. ယမ့ၢ်မၤ တၢ်အၢဒီး, ယတမၤလၢၤဘၣ်. 33 ဖဲဒၣ်နသး အဝဲ ကမၤဆၢတၢ်န့ၣ် ဧါ. နဂ့ၢ်လိာ်မ့ၢ်ဂ့ၤ, နဃုထၢ မ့ၢ်ဂ့ၤ, မ့ၢ်နၤ, တမ့ၢ်ဘၣ်ယဲဘၣ်. မၤသးဒ်န့ၣ်ဒီး တၢ် လၢနသ့ၣ်ညါန့ၣ် ကတိၤတၢ် တက့ၢ်. 34 ပှၤအိၣ်ဒီးအသး, ဒီးပှၤကူၣ်သ့ လၢအကနၣ်လံ ယကလုၢ်န့ၣ်, ကစံးဘၣ်ယၤ, 35 စီၤယိၤဘး ကတိၤတၢ် လၢအတၢ်သ့ၣ်ညါ တအိၣ်ဘၣ်, ဒီးအတၢ်ကတိၤ တအိၣ်ဘၣ် ဒီးတၢ်ကူၣ်သ့ဘၣ်. 36 ယသး အိၣ်လၢစီၤယိၤဘး ကဘၣ် တၢ်မၤကွၢ်အီၤ တုၤ အကတၢၢ်, လၢအစံးဆၢတၢ် လၢပှၤအၢ အဂီၢ် အဃိန့ၣ်လီၤ. 37 အဂ့ၢ်ဒ်အံၤ, ပာ်ဖှိၣ် တၢ်ပူထီၣ် လၢအတၢ်ဒဲးဘး အဖီခိၣ်, ဒဲထီၣ် အစု လၢပကျါ, ဒီးမၤအါထီၣ် အတၢ်ကတိၤထီဒါယွၤလီၤ.

1 ဒီးစီၤအလံဟူၤ ကတိၤဒံးတၢ် ဒီးစံးဝဲဒၣ်, 2 နစံး လၢယတၢ်တီတၢ်လိၤ ဒိၣ်န့ၢ် ယွၤအတၢ်တီတၢ်လိၤ တက့ၢ်န့ၣ် နဆိကမိၣ် လၢအဂ့ၤအဘၣ် စ့ၢ်ကီးဧါ 3 အဂ့ၢ်ဒ်အံၤ, နစံး, နကဘၣ်ဘျုးဘၣ်ဖှိၣ် လၢမနုၤလဲၣ်. ယမ့ၢ်တမၤဘၣ် တၢ်ဒဲးဘး ဒီး ယကဘၣ်ဘျုးမနုၤလဲၣ်. 4 ယကစံးဆၢနၤ ဒီးနတံၤနသကိး အိၣ်ဒီးနၤလီၤ. 5 ကွၢ်ထီၣ် ဆူမူခိၣ်, ဒီးထံၣ်တၢ် တက့ၢ်. ကွၢ်မူကပိာ်လိၤ လၢအထီန့ၢ်နၤ တက့ၢ်. 6 နမ့ၢ်မၤ တၢ်ဒဲးဘး ဒီး, နမၤ ဘၣ်အီၤ လၢမနုၤလဲၣ်. ဒီးနတၢ်ကမၣ် မ့ၢ်အါထီၣ်ဒီး, နမၤဘၣ်အီၤ လၢမနုၤလဲၣ်. 7 နမ့ၢ်တီမ့ၢ်လိၤဒီး, နဟ့ၣ်အီၤ လၢမနုၤတမံၤလဲၣ်. ဒီးယွၤ ဒိးန့ၢ် လၢနစုပူၤ လၢမနုၤတမံၤလဲၣ်. 8 နတၢ်တတီတလိၤ ကမၤအၢ ထဲပှၤကညီ ဒ်နၤ အသိးန့ၣ်, ဒီးနတၢ်တီတၢ်လိၤ ကဟ့ၣ်ဘျုး ထဲပှၤကညီဖိ လီၤ. 9 ပှၤကိးထီၣ် လၢပှၤမၤအၢမၤသီတၢ် လၢအအါ အဃိ, ဒီးဃ့ကညးတၢ် လၢပှၤအဆူၣ်အစု အဃိလီၤ. 10 ဘၣ်ဆၣ်ဒီး ယွၤ လၢအတ့ယၤ, လၢအဟ့ၣ်လီၤ တၢ်သးဝံၣ် လၢမုၢ်နၤတဂၤန့ၣ်မ့ၢ် အအိၣ်ဖဲလဲၣ်န့ၣ်, ပှၤတစံးဘၣ် နီတဂၤဘၣ်. 11 အဝဲဒၣ် သိၣ်လိပှၤ အါန့ၢ် ဟီၣ်ခိၣ် အဆၣ်ဖိကီၢ်ဖိ တက့ၢ်, ဒီးဒုးကူၣ်သ့ပှၤ အါန့ၢ် ထိၣ်ဧိၤလံၣ်ဧိၤ လၢမူကပိာ်လိၤန့ၣ် တက့ၢ်လီၤ. 12 ဖဲန့ၣ် ပှၤကိးထီၣ်, ဒီးတၢ်တစံးဆၢဘၣ် တၢ်ဘၣ်, မ့ၢ် လၢပှၤတတီတလိၤ ပာ်ထီၣ်ထီအသး အဃိန့ၣ်လီၤ. 13 မ့ၢ်မး ယွၤ တကနၣ်ဘၣ် တၢ်ကလီကလီဘၣ်, ဒီးတၢ်သ့တၢ်လၢာ် တပးကဲဘၣ်အီၤဘၣ်. 14 နစံး လၢနတထံၣ်ဘၣ်အီၤ ဘၣ်ဆၣ်ဒီး တၢ်စံၣ်ညီၣ်တီ အိၣ်ဝဲ လၢအမဲာ်ညါလီၤ. မၤသးဒ်န့ၣ်ဒီး, ကွၢ်လၢ် အကျဲ တက့ၢ်. 15 ဒီးခဲကနံၣ်အံၤ တအိၣ်သကိးဘၣ် လၢအသးထီၣ်ဘၣ်, ဒီးတပာ်သ့ၣ်ညါအသး လၢတၢ်ကမၣ် လီၤတံၢ်လီၤဆဲးဘၣ် အဃိဒီး, 16 စီၤယိၤဘး အဲးထီၣ် အထးခိၣ် ကလီကလီ, ဒီးမၤအါထီၣ် တၢ်ကတိၤ လၢအတအိၣ်ဘၣ် ဒီးတၢ်သ့ၣ်ညါန့ၣ်လီၤ.

1 ဒီးစီၤအလံဟူၤ ကတိၤဒံးတၢ်, ဒီးစံးဝဲဒၣ်, 2 ပျဲယၤ တစိၢ်, ဒီးယကဒုးနဲၣ်နၤ လၢတၢ်ကတိၤ အိၣ်ဒံး လၢယွၤ အဂီၢ်လီၤ. 3 ယကဟဲစိာ် ယတၢ်သ့ၣ်ညါ လၢအယံၤ, ဒီးယကပာ်တီပာ်လိၤ ပှၤလၢအတ့ယၤတဂၤန့ၣ်လီၤ. 4 အဂ့ၢ်ဒ်အံၤ, ယတၢ်ကတိၤ တမ့ၢ်ဘၣ် တၢ်ကဘျံးကဘျၣ် လ့ၤတက့ၤဘၣ်. ပှၤလၢအတၢ်သ့ၣ်ညါ လၢထီၣ်ပှဲၤထီၣ် တဂၤအံၤ အိၣ်ဝဲဒီးနၤလီၤ. 5 ကွၢ်ကွၢ်, ယွၤ မ့ၢ်တၢ်အဒိၣ်အထီ, ဒီးတမၤတရီတပါဘၣ် နီတဂၤဘၣ်. ဒိၣ်ဝဲ လၢအသးသ့ၣ်ညါနၢ်ပၢၢ် တၢ်, ဒီး လၢတၢ်ကူၣ်သ့န့ၣ်လီၤ. 6 တဒုးမူဘၣ် ပှၤတတီတလိၤဘၣ်, မ့မ့ၢ် စံၣ်ညီၣ်တီ ပှၤဖှီၣ်ဖိယာ်ဖိန့ၣ်လီၤ. 7 တသုးကွံာ်ဘၣ် အမဲာ် လၢပှၤတီပှၤလိၤ အလိၤဘၣ်, ဒီးအိၣ်ဝဲ ဒီးစီၤပၤတဖၣ် လၢအလီၢ်ပစိာ် အဖီခိၣ်, ဒီးဒုး အိၣ်ဂၢၢ်ဆိးကျၢၤအီၤ လီၤထူလီၤယိာ်, ဒီးပာ်ထီၣ်ထီ အီၤလီၤ. 8 ဒီးအဝဲသ့ၣ် မ့ၢ်ဘၣ် တၢ်စၢဃာ်အီၤ လၢထးသွဲ, ဒီးမ့ၢ်ဘၣ် တၢ်စၢဃာ်အီၤ လၢတၢ်နးတၢ်ဖှီၣ် အပျံၤဒီး, 9 ဒုးနဲၣ် အီၤ လၢအမၤတၢ်, ဒီးအမၤကမၣ်တၢ် လၢအမ့ၢ် အဒိၣ်အအါလီၤ. 10 ဒီးအိးထီၣ် အဝဲသ့ၣ် အနၢ်ပူၤ လၢသိၣ်လိတၢ် အဂီၢ်, ဒီး မၤလိာ်ဝဲ လၢအဟဲက့ၤကဒါက့ၤ လၢတၢ်မၤအၢန့ၣ်လီၤ. 11 မ့ၢ်ဒိကနၣ်တၢ်, ဒီးမၤ အတၢ်ဒီး, ကအိၣ်ဝဲ အမုၢ်နံၤ မုၢ်နၤတဖၣ် လၢတၢ်ဂ့ၤ အပူၤ, ဒီးအနံၣ်အလါ လၢတၢ်မုာ်လၤ အပူၤလီၤ. 12 မ့ၢ်တဒိကနၣ်ဘၣ်တၢ် ဘၣ်ဒီး, ကဟးဂီၤ လၢပှၤအစုကဝဲၤ, ဒီးတအိၣ်ဘၣ် ဒီးတၢ်သ့ၣ်ညါဒီး, ကသံဝဲလီၤ. 13 ပှၤလၢအလီတၢ် လၢအသးကံၢ်ပူၤ, ပာ်ဖှိၣ် တၢ်သးထီၣ်, တုၤ တၢ်စၢဃာ်အီၤ ဒီး, တကိးထီၣ်ဘၣ် ယွၤဘၣ်. 14 သံဝဲ လၢအဖိၣ်သၣ်ခွါဒံး အဖၢမုၢ်န့ၣ် ဒီး မူဝဲ လၢပှၤမၤတၢ်သးဘၣ်အၢ အကျါန့ၣ်လီၤ. 15 တုၤ ပှၤဘၣ်နးဘၣ်ဖှီၣ်န့ၣ် ဘၣ် တၢ်ကိၢ်တၢ်ဂီၤဒီး, ယွၤ မၤပူၤမၤဖျဲးအီၤ, ဒီးတုၤအဘၣ် တၢ်ကီတၢ်ခဲဒီး, အိးထီၣ် အနၢ်ပူၤလီၤ. 16 မ့ၢ်မး အသါ ကဒုးဟးထီၣ်ကွံာ်နၤ လၢအလီၢ်အံၣ်ဆူ အလီၢ်လဲၢ်, ဖဲအလီၢ်အံၣ် တအိၣ်ဘၣ်, ဒီးတၢ် လၢအအိၣ်လၢနစီၢ်နီၤခိၣ်န့ၣ် ကပှဲၤဒီးသိလီၤ. 17 မ့မ့ၢ် နပှဲၤဒီး ပှၤအၢ အတၢ်စံၣ်ညီၣ်, ဒီးတၢ်တီ ဒီးတၢ်စံၣ်ညီၣ် ဟံးဃာ်နၤလီၤ. 18 မ့ၢ်တၢ်သးထီၣ် အိၣ်ဝဲ အဃိဒီး, ကစိာ်ထီၣ်ကွံာ် ဘၣ်ဖုးနၤ လၢအတီၢ်တၢ်, ဒီးတၢ်မၤပူၤမၤဖျဲးဖးဒိၣ် မၤထူၣ်ဖျဲးနၤ တသ့ဘၣ်. 19 ကပးကဲ နစုလီၢ်နခီၣ်ခိၣ်ဧါ. ထူဧိၤလွဲဧိၤ မ့ၢ်ဂ့ၤ, တၢ်အထူးအတီၤ အဒိၣ်အအါ ခဲလၢာ် မ့ၢ်ဂ့ၤ, တပးကဲဘၣ်ဝဲဘၣ်. 20 ကွၢ်လၢ် မုၢ်နၤ အကျဲ ဖဲပှၤဂီၢ်မုၢ် ဘၣ်တၢ်ဒီၣ်တဲာ်ကွံာ် အီၤ လၢအလီၢ် အပူၤန့ၣ် တဂ့ၤ. 21 ပလီၢ် နသး တက့ၢ်. ကွၢ်မဲာ် တၢ်အၢ တဂ့ၤ. အဂ့ၢ်ဒ်အံၤ, နဃုထၢ အဝဲန့ၣ် အါန့ၢ် တၢ်နးတၢ်ဖှီၣ် တက့ၢ်လီၤ. 22 ကွၢ်ကွၢ်, ယွၤ ပာ်ထီၣ်ထီအသး လၢအစိအကမီၤလီၤ. မ့ၢ်မတၤ သိၣ်လိတၢ် ဒ်အဝဲဒၣ် အသိးန့ၣ် တဂၤလဲၣ်. 23 မ့ၢ်မတၤ ပာ်လီၤ အကျဲ လၢအဂီၢ်န့ၣ် တဂၤလဲၣ်. ဒီးမ့ၢ် မတၤ ကစံး, နမၤ တၢ်အၢန့ၣ် တဂၤလဲၣ်. 24 သ့ၣ်နီၣ်ထီၣ်က့ၤ လၢနဘၣ်ပာ်ဒိၣ် အတၢ်မၤ လၢပှၤကညီ ကွၢ်ဝဲ တက့ၢ်. 25 ပှၤခဲလၢာ် ထံၣ်အီၤ, ပှၤကညီ ထံၣ်ဘၣ်ဝဲ လၢအယံၤလီၤ. 26 ကွၢ်ကွၢ်, ယွၤ မ့ၢ်တၢ်အဒိၣ်အထီ, ဒီးပတသ့ၣ်ညါဘၣ် အီၤဘၣ်, ဒီးပဃုကွၢ် အနံၣ်အလါ အတၢ်ဂံၢ် တသ့ဘၣ်. 27 အဂ့ၢ်ဒ်အံၤ, ထုးထီၣ် ထံလီၤစီၤ အဖျၢၣ်တဖၣ်, ဒီးတၢ်ဟဲစူၤ ဒ်ဘှ့ၣ် အသိး, 28 လၢတၢ်အၢၣ် ဒုးလီၤစီၤ, လီၤစီၤဝဲ လၢပှၤကညီ အလိၤ အါအါကလဲာ်လီၤ. 29 အတၢ်အၢၣ်သလၣ်ထီၣ်အသး ဒ်လဲၣ်ဒ်လဲၣ်, အဒဲအသီၣ် မ့ၢ်ဒ်လဲၣ်ဒ်လဲၣ်န့ၣ်, ပှၤနၢ်ကပၢၢ် စ့ၢ်ကီးဧါ. 30 ကွၢ်ကွၢ်, သလၣ်ထီၣ် အတၢ်ကပီၤ လၢအလိၤ, ဒီးလုၣ်ဘၢ ပီၣ်လဲၣ်အခံဒးလီၤ. 31 အဂ့ၢ်ဒ်အံၤ, စံၣ်ညီၣ် ပှၤဂီၢ်မုၢ် လၢအီၤ, ဟ့ၣ်လီၤ တၢ်အီၣ် အါအါကလဲာ် လၢအီၤ စ့ၢ်ကီး လီၤ. 32 ကျၢၢ်ဘၢ အစုညါသး လၢလီဝၢ်ဒံး, မၤလိာ်ဝဲ ဖဲအကဖျးတၢ်လီၤ. 33 အတၢ်သီၣ်ဒိၣ် ဒုးနဲၣ်ဝဲ အဂ့ၢ်, ဒီးဂီၤဖံးတဖၣ် စ့ၢ်ကီး လၢအဟဲထီၣ် အဂ့ၢ်န့ၣ်လီၤ.

1 ယသးကနိး ကစုာ် လၢတၢ်န့ၣ် အဃိ, ဒီးသုးကွံာ် အလီၢ်န့ၣ်လီၤ. 2 ကနၣ် ဒီးကနၣ် အကလုၢ်သီၣ်, ဒီးအသီၣ် လၢအဟးထီၣ် လၢအထးခိၣ်န့ၣ် တက့ၢ်. 3 ပျၢ်ဝဲ လၢမူခိၣ် ဒီဘ့ၣ်ညါ အဖီလာ်, ဒီးအတၢ်ကပီၤ ဆူဟီၣ်ခိၣ် အကတၢၢ်လီၤ. 4 လၢအလီၢ်ခံန့ၣ် တၢ်သီၣ်ထီၣ်, ဒုးလီသီၣ်ထီၣ် လၢအကလုၢ်ကညီၢ်, ဒီးတုၤအသီၣ် ဟူထီၣ်ဒီး, တၢ်တတြီဘၣ်ဝဲဘၣ်. 5 ယွၤ ဒုးလီသီၣ် လၢအကလုၢ်လီၤလး, မၤ တၢ်အဒိၣ်အထီတဖၣ် လၢပနၢ်တပၢၢ်ဘၣ်. 6 အဂ့ၢ်ဒ်အံၤ, စံး လၢမူခိၣ်ဖီ, ဒီး လၢတၢ်စူၤသဖှံ, ဒီး လၢတၢ်စူၤဃဲမုၢ် ဘၣ်ဃးဒီး အဂံၢ်အဘါန့ၣ်, အိၣ်လၢဟီၣ်ခိၣ်ချၢ တက့ၢ်လီၤ. 7 စဲဃာ် ပှၤကိးအဂၤဒဲး အစု, ဒ်သိး ကယဲၢ် ပှၤလၢအတ့လီၤဝဲ ခဲလၢာ်န့ၣ် ကသ့ၣ်ညါတၢ်လီၤ. 8 ဒီးဆၣ်ဖိကီၢ်ဖိ လဲၤနုာ် လၢတၢ်အိပူၤ, ဒီးအိၣ်ဝဲဆိးဝဲ လၢအလီၢ်ပူၤတဖၣ်န့ၣ်လီၤ. 9 ကလံၤသဝံး ဟဲထီၣ် လၢကလံၤထံး လၢအဒၢးပူၤ, ဒီး တၢ်ဂိၢ် လၢကလံၤစိးန့ၣ်လီၤ. 10 ထံကိၢ်လိၣ် ကဲထီၣ် လၢယွၤအသါ, ဒီးထံလဲၢ် ဘၣ် တၢ်မၤအံၣ်လီၤအီၤလီၤ. 11 အဝဲဒၣ် ဒုးစိာ်ထီၣ် တၢ်အၢၣ်တီၣ် လၢတၢ်စီၣ်, ဒီးသလၣ်ထီၣ် အလီဝၢ်ဒံး အတၢ်အၢၣ်န့ၣ်လီၤ. 12 ဒီးဃၣ်အသး လၢအတၢ်ကူၣ်န့ၣ်, ဒ်သိး အကမၤအီၤ ဖဲဒၣ် အမၤလိာ်အီၤ လၢဟီၣ်ခိၣ် ဒီဘ့ၣ်ညါန့ၣ်လီၤ. 13 လၢနီၣ်တီၢ် အဂီၢ် မ့ၢ်ဂ့ၤ, လၢဟီၣ်ခိၣ် အဂီၢ် မ့ၢ်ဂ့ၤ, လၢတၢ်သးကညီၤ အဂီၢ် မ့ၢ်ဂ့ၤ, ဒုးဟဲဝဲလီၤ. 14 ဒိကနၣ် တၢ်အံၤ တက့ၢ်, စီၤယိၤဘးဧၢ, ဆၢထၢၣ် ဒီးဆိကမိၣ် ယွၤအမၤလီၤလးတၢ် အဂ့ၢ်အကျိၤ တက့ၢ်. 15 ယွၤ ကတဲာ်ကတီၤအီၤ, ဒီးဒုးကပီၤထီၣ် အတၢ်အၢၣ် ဒ်လဲၣ်ဒ်လဲၣ်န့ၣ် နသ့ၣ်ညါစ့ၢ်ကီးဧါ. 16 တၢ်အၢၣ်လီၤစဲၤဝ် ဒ်လဲၣ်ဒ်လဲၣ်န့ၣ်, ပှၤလၢအတၢ်သ့ၣ်ညါ လၢပှဲၤတဂၤ အတၢ်မၤလီၤလးန့ၣ် နသ့ၣ်ညါစ့ၢ်ကီး ဧါ. 17 တုၤအဒုး အိၣ်ဘှံး ဟီၣ်ခိၣ် လၢကလံၤထံး အကလံၤ ဒီး, နကူနသိးလၢၤဝဲ ဒ်လဲၣ်ဒ်လဲၣ်န့ၣ် နသ့ၣ်ညါစ့ၢ်ကီးဧါ. 18 မူကပိာ်လိၤ ကျၢၤဝဲ ဒ်မဲာ်ထံကလၤသိအသး အသိးန့ၣ် နသလၣ်ထီၣ် ဃုာ် အီၤ ဒီးအဝဲဒၣ်န့ၣ် ဧါ. 19 ပကစံးဘၣ်အီၤ ဒ်လဲၣ်ဒ်လဲၣ်န့ၣ် သိၣ်လိ ပှၤ တက့ၢ်. ပကတိၤတၢ် တသ့ဘၣ် လၢတၢ်ခံး အဃိလီၤ. 20 ပှၤကစံးဘၣ်အီၤ လၢယကတိၤတၢ် စ့ၢ်ကီးဧါ. ပှၤမ့ၢ် ကတိၤတၢ် ဒီး, တၢ်ကမၤဟးဂီၤကွံာ်အီၤ သပှၢ်တၢၢ်လီၤ. 21 ဒီးခဲကနံၣ်အံၤ ပှၤတထံၣ်ဘၣ် တၢ်ကပီၤ အကပြုၢ်ကပြီၤ လၢမူကပိာ်လိၤဘၣ်. မ့မ့ၢ်, ကလံၤ လဲၤပူၤကွံာ်ဝဲ, ဒီးမၤကဆှီထီၣ်အီၤလီၤ. 22 တၢ်လီၤဂာ် ထူဧိၤလွဲဧိၤ ဟဲဝဲ လၢကလံၤစိးတခီ, တၢ်ကဟုကညီၢ် လၢအမၤပျံၤတၢ် အိၣ်ဝဲ ဒီးယွၤလီၤ. 23 တၢ် လၢယွၤန့ၣ် ပထံၣ်န့ၢ်အီၤ တသ့ဘၣ်. ဒီးအစိဒိၣ် အကမီၤထီ, ဒီးစံၣ်ညီၣ်တီ, ဒီးတီတုာ်လိၤတုာ်, ဒီးတမၤအၢမၤသီဘၣ် တၢ်ဘၣ်. 24 မၤသးဒ်န့ၣ်ဒီး ပှၤကညီ ပျံၤ အီၤလီၤ. ဒီးယွၤ တကွၢ်မဲာ်ဘၣ် ပှၤ လၢအသးကူၣ်တၢ်သ့န့ၣ်ဘၣ်.

1 ဒီးယွၤ စံးဆၢ စီၤယိၤဘး လၢကလံၤသဝံး အပူၤ, ဒီးစံးဝဲဒၣ်, 2 ပှၤလၢအမၤခံးလီၤ တၢ်ကူၣ် လၢတၢ်ကတိၤ တအိၣ်ဘၣ် ဒီးတၢ်သ့ၣ်ညါန့ၣ်မ့ၢ် မတၤတဂၤလဲၣ်. 3 ကံၢ်တူာ် နယီၢ်ဒ့ ဒ်ပှၤပိာ်ခွါ အသိးန့ၣ်, အဂ့ၢ်ဒ်အံၤ ယကသံကွၢ်နၤ, ဒီးဘိးဘၣ်သ့ၣ်ညါယၤ တက့ၢ်. 4 ဖဲယပာ်လီၤ ဟီၣ်ခိၣ် အခီၣ်ထံးန့ၣ် ဒီး, နအိၣ်ဖဲလဲၣ်, နမ့ၢ်သ့ၣ်ညါဒီး, စံးဘၣ်ယၤ တက့ၢ်. 5 မ့ၢ်မတၤ ပာ်နီၣ်ထိၣ်တၢ် တဂၤလဲၣ်. အဂ့ၢ်ဒ်အံၤ, န သ့ၣ်ညါလီၤ. ဒီးမ့ၢ်မတၤ စၢၢ်ပျံၤ လၢအဖီခိၣ် တဂၤလဲၣ်. 6 အခီၣ်ထံး အိၣ်ဝဲ လၢမနုၤတမံၤ အဖီခိၣ်လဲၣ်. 7 တုၤ ဆၣ်တူၢ်ဂီၤတဖၣ် သးဝံၣ်တၢ် တပူၤဃီ, ဒီးယွၤအဖိခွါ ခဲလၢာ် ကိးထီၣ်တၢ် လၢအသူၣ်ဖှံအသးညီဒီး, မ့ၢ်မတၤ ပာ်လၢၢ် လၢအနၢၣ် အခီၣ်ထံး တဂၤလဲၣ်. 8 ဒီးတုၤ ပီၣ်လဲၣ် ဘၢၣ်ဖျိတၢ် ဒ်အဟဲ လၢဒၢလီၢ်ပူၤ အသိးန့ၣ် ဒီး, မ့ၢ်မတၤ ကးတံာ်ဃာ်အီၤ လၢတြဲၤ တဂၤလဲၣ်. 9 ဖဲယပာ် တၢ်အၢၣ် လၢအကူအသိး အဂီၢ်, ဒီးတၢ်ခံးသူ လၢတၢ်ယီၢ် တကိးဘံဃာ်အီၤ အဂီၢ်, 10 ဖဲယထိၣ် နီၣ်အသရ့ၤ, ဒီးပာ်နီၣ်ဘိ ဒီးတြဲၤတဖၣ်, 11 ဒီးစံး, တုၤအံၤ နကဟဲ, ဒီး လၢန့ၣ် အမဲာ်ညါ နတဟဲလၢၤဘၣ်, ဒီး ဖဲအံၤ နလပီ ပာ်ကဖိအသးတဖၣ် ဘၣ်အိၣ်ကတီၢ်လီၤ. 12 လၢနမုၢ်နံၤမုၢ်နၤ အတီၢ်ပူၤန့ၣ် နမၤလိာ် မုၢ်ဂီၤ, နဒုး သ့ၣ်ညါ မုၢ်ဆ့ၣ် အလီၢ်, 13 ဒ်သိး အကဟံးဃာ် ဟီၣ်ခိၣ် အသနၢၣ်တဖၣ်, ဒီးတြူၤကွံာ် ပှၤတတီတလိၤ လၢအပူၤ စ့ၢ်ကီးဧါ, 14 တလ့ၣ်အသး ဒ်တၢ်စဲဃာ်ပနီၣ် လၢကပံာ်ဆှိၣ် အလိၤ အသိးန့ၣ်, ဒီးတၢ်ဖျါကပြုၢ် ဒ်တၢ်အကူအသိး အသိးန့ၣ်လီၤ. 15 ဒီးတၢ်တြီကွံာ် တၢ်ကပီၤ လၢပှၤတတီတလိၤ အအိၣ်, ဒီးအစုထီၣ်ထီန့ၣ် ဘၣ်ကၢ်အသးလီၤ. 16 နလဲၤနုာ် လၢပီၣ်လဲၣ် အအိပူၤဧါ. ဒီးနလဲၤတၢ် လၢတၢ်ယိာ် အခံဒးဧါ. 17 တၢ်အိးထီၣ် တၢ်သံအတြဲၤ လၢနဂီၢ် စ့ၢ်ကီးဧါ. ဒီးနထံၣ်ဘၣ် တၢ်သံ အကဒု အတြဲၤ စ့ၢ်ကီးဧါ. 18 ဟီၣ်ခိၣ် မ့ၢ်ဆံးလဲၢ်လဲၣ်န့ၣ် နသ့ၣ်ညါ စ့ၢ်ကီးဧါ, နမ့ၢ် သ့ၣ်ညါ ဒီးစံးဘၣ် တက့ၢ်. 19-20 ဒ်သိး နကဆှၢအီၤ ဆူအလီၢ်, ဒီးဒ်သိး နကသ့ၣ်ညါ ကျဲ ဆူအဟံၣ်န့ၣ် ဒီး, ကျဲလဲၤ ပၢၢ်လၢတၢ်ကပီၤ အိၣ်ဝဲဆိးဝဲ အလီၢ်န့ၣ် အိၣ်ဖဲလဲၣ်. 19-20 ဒီးတၢ်ခံးအလီၢ်န့ၣ်မ့ၢ် အအိၣ်ဖဲလဲၣ်. 21 အကတီၢ် ဖဲန့ၣ်မ့ၢ် နအိၣ်ဖျဲၣ်, ဒီးမ့ၢ်နမုၢ်နံၤမုၢ်နၤ အိၣ်အါဒီး, နသ့ၣ်ညါ စ့ၢ်ကီးဧါ. 22 နလဲၤနုာ်လံ လၢမူခိၣ်ဖီ အတၢ်ပာ်ဖှိၣ် အလီၢ်, ဒီးနထံၣ်ဘၣ်လံ သူၣ် အတၢ်ပာ်ဖှိၣ် အလီၢ်, 23 လၢယပာ်ဖှိၣ် လၢတၢ်ကိၢ်တၢ်ဂီၤ အကတီၢ် အဂီၢ်, လၢတၢ်ဒုးတၢ်ယၤ ဒီးဒုးသုး အမုၢ်တနံၤ အဂီၢ်န့ၣ် စ့ၢ်ကီးဧါ. 24 တၢ်ကပီၤ ဖးဒ့ထီၣ်အသး ဒ်လဲၣ်, ကျဲ ဖဲကလံၤမုၢ်ထီၣ် သလၣ်ထီၣ်အသး လၢဟီၣ်ခိၣ်ချၢ မ့ၢ်အအိၣ်ဖဲလဲၣ်. 25-27 ဒ်သိး အကဒုးဟဲစူၤတၢ် လၢဟီၣ်ခိၣ်ချၢ ဖဲပှၤကညီ တအိၣ်ဘၣ်, လၢပှၢ်မုၢ်ကနၢ ဖဲပှၤကညီ တအိၣ်ဘၣ်, 25-27 ဒီး ဒ်သိး အကဒုးဘျဲးအီတၢ် အိၣ်သယုၢ်, ဒီးတၢ်သူထီၣ် ဃ့ထီၣ် အလီၢ်, ဒီးဒုးမဲထီၣ် သ့ၣ်ဖိန့ၣ် ဒီး, 25-27 မ့ၢ်မတၤ မၤ ထံကျိ လၢထံလုၣ်ဘၢတၢ် အဂီၢ်, ဒီးကျဲ လၢလီဝၢ် အဒံး အဂီၢ်န့ၣ် တဂၤလဲၣ်. 28 တၢ်စူၤန့ၣ်မ့ၢ် အအိၣ်ဒီး အပၢ် စ့ၢ်ကီးဧါ. ဒီးမ့ၢ်မတၤ မၤလိၣ်ထီၣ် ပစီၤထံ အတၢ်လီၤစီၤ အဖျၢၣ် တဂၤလဲၣ်. 29 ထံလီၤသကၤ ဟဲထီၣ် လၢမတၤ အဒၢလီၢ်ပူၤလဲၣ်. နါဝာ် လၢမူခိၣ်န့ၣ်မ့ၢ် မတၤ မၤလိၣ်ထီၣ်အီၤ တဂၤလဲၣ်. 30 ထံ အိၣ်ခူသူၣ် ဒ်တၢ်ကျၢၢ်ဘၢအီၤ လၢလၢၢ် အသိး, ဒီးတၢ်ယိာ် အထံဖံးခိၣ် လီၤသကၤလီၤ. 31 နစၢထီၣ် ဆၣ်ဒၢမုၢ် အတၢ်ခုၣ်တၢ်မုာ်, ဒီးနဃ့ၣ်လီၤ ဆၣ်ယိးမါ အယီၢ်တကိး ဘၣ်ကသ့ဧါ. 32 နဒုးဟဲထီၣ် နံးခး အဆၣ်ဧိၤဖီဧိၤ လၢအဆၢတကတီၢ်န့ၣ် ဘၣ်ကသ့ဧါ. နဆှၢ ဆၣ်ကဆီ အိၣ်ဒီး အဖိ ဘၣ်ကသ့ဧါ. 33 တၢ်မၤလိာ်တဖၣ် လၢမူခိၣ် တိၢ်န့ၢ်ဝဲန့ၣ် နသ့ၣ်ညါ စ့ၢ်ကီးဧါ. အဝဲသ့ၣ် ပၢတၢ် လၢဟီၣ်ခိၣ်ချၢအံၤ နပာ် ဂၢၢ်ပာ် ကျၢၤသ့ စ့ၢ်ကီးဧါ. 34 နထုထီၣ် နကလုၢ် ဆူတၢ်အၢၣ် ဒ်သိး ထံအါကလုၣ်ဘၢနၤ ဘၣ်ကသ့ဧါ. 35 နပျၢ် လီဝၢ် အဒံး ဒ်သိး အကလဲၤတၢ်, ဒီးစံး လၢနၤ, ကွၢ်ကွၢ် ပှၤလီၤန့ၣ်, ဘၣ်ကသ့ဧါ. 36 မ့ၢ်မတၤ ပာ် တၢ်ကူၣ်သ့ လၢပသအိပူၤ တဂၤလဲၣ်. ဒီး မ့ၢ်မတၤ ဟ့ၣ် ပသးနၢ်ပၢၢ်တၢ် တဂၤလဲၣ်. 37-38 မ့ၢ်မတၤ ဂံၢ် တၢ်အၢၣ် လၢအတၢ်ကူၣ်သ့ ကသ့ တဂၤလဲၣ်. 37-38 တုၤဟီၣ်ခိၣ် အကမူၣ် ကဲထီၣ် ကပံာ်, ဒီးဟီၣ်ခိၣ် တလိၣ်တလိၣ် စဲဘူးလိာ်အသးဒီး, မ့ၢ်မတၤ လူလီၤထံ လၢမူခိၣ် အထံဒၢ တၢ်ဖံးအပူၤ သ့တဂၤလဲၣ်. 39-40 တုၤအကိာ်လီၤ လၢအအိပူၤ, ဒီးအိၣ်ခိးတၢ် လၢသဃာ်ကျါ ဒီး, နကလူ တၢ်ဂုာ်န့ၢ် လၢခ့ယုၢ် အဂီၢ် စ့ၢ်ကီးဧါ. 39-40 နကဒုးအီၣ်ဘျဲးအီၣ် ခ့ယုၢ်ဖိ စ့ၢ်ကီးဧါ. 41 တုၤအဖိ ကိးထီၣ် ယွၤန့ၣ်, ဒီးဟးဝ့ၤဝီၤတၢ် လၢတၢ်အီၣ် တအိၣ်ဘၣ် အဃိဒီး, မ့ၢ်မတၤ ကတဲာ်ကတီၤ စိးဝၣ်ဃိး အတၢ်အီၣ် တဂၤလဲၣ်.

1 အဆၢအကတီၢ်ဖဲ လၢၢ်ဧိၤလ့ဧိၤ အမဲာ်တဲးလဲးမံၤ ဖှံလီၤန့ၣ် နသ့ၣ်ညါ စ့ၢ်ကီးဧါ. ဒီးဖဲတၤယုၢ်မိၢ် ဖှံလီၤ အဖိန့ၣ် နတိၢ်န့ၢ် စ့ၢ်ကီးဧါ. 2 လါတဖၣ် အတၢ်ဂံၢ် လၢအမၤလၢမၤပှဲၤန့ၣ် နဂံၢ် ဘၣ်ကသ့ဧါ. ဒီးအဆၢအကတီၢ် လၢအဖှံလီၤန့ၣ် နသ့ၣ်ညါစ့ၢ်ကီးဧါ. 3 ကိာ်လီၤဝဲ, ဖှံလီၤ အဖိ ညိကွံာ် အတၢ်ဆိးကဲးလီၤ. 4 အဖိ ဘီၣ်ထီၣ်ဝဲ, ဒိၣ်ထီၣ်ဝဲ လၢပှၢ်လၢ်ကျါ, ဟးထီၣ်ဝဲ, ဒီးတဟဲက့ၤလၢၤ ဆူအအိၣ်ဘၣ်. 5 မ့ၢ်မတၤ ပျၢ် ကသ့ၣ်ယီၤမံၤ ထူၣ်ဖျဲး တဂၤလဲၣ်. မ့ၢ်မတၤ ဃ့ၣ်လီၤ ကသ့ၣ်မံၤ အပျံၤ တဂၤလဲၣ်. 6 ယပာ် ပှၢ်မုၢ်နၢ လၢအဟံၣ်, ဒီးဟီၣ်ခိၣ်ဟီ လၢအအိၣ်ဝဲဆိးဝဲ အလီၢ်န့ၣ်လီၤ. 7 နံၤဘၣ်ဖၣ်လဲဝ့ၢ် အပှၤဂီၢ်မုၢ် အတၢ်သီၣ်တၢ်သဲ, ဒီးတနၢ်ဟူ ပှၤဟီတၢ်ဖိ အကိးထီၣ်ဘၣ်. 8 အအီၣ်ဆၣ် အလီၢ်န့ၣ်မ့ၢ် ကစၢၢ်ကလိ, ဒီးဃုဝဲ လၢကယဲၢ် တၢ်သံကစဲာ် တမံၤလၢ်လၢ်လီၤ. 9 တၤဖးရံၣ် ကမၤ နတၢ်, ဒီးအိၣ်ဝဲ သီတနၤကျၢၤ လၢနတၢ်အီၣ် အကျိးဃၢၤ စ့ၢ်ကီးဧါ. 10 နစၢဃာ် တၤဖးရံၣ် လၢအပျံၤ လၢဟီၣ်ခိၣ် အထဲၣ်ကျိၤပူၤ ဘၣ်ကသ့ဧါ. ဒီး ကကွးကရၢ် လၢတၢ်ပၢၤခိၣ် ပိာ်ထွဲနခံဧါ. 11 မ့ၢ်အဂံၢ်ဆူၣ် အဘါဆူၣ် သတးဒီး နကသန့ၤ နသး လၢအီၤန့ၣ် ဧါ. ဒီးန ကပာ်လီၤတဲာ် နမၤတၢ် ဒီးအီၤဧါ. 12 နကနာ်အီၤ လၢအကဟဲစိာ် နတၢ်ချံတၢ်သၣ်, ဒီးပာ်ဖှိၣ်အီၤ လၢနဖီပူၤ စ့ၢ်ကီးဧါ. 13 ထိၣ်ကီၤလၤအူး အဒံးဆ့ တပျုာ်ဝဲ လၢအသးခုလီၤ. အဒံးဆ့, ဒီးအဒံးတဖၣ် မ့ၢ်အသးဂ့ၤ စ့ၢ်ကီးဧါ. 14 အဂ့ၢ်ဒ်အံၤ, ပာ်လီၤတဲာ် အဒံၣ် လၢဟီၣ်ခိၣ်လိၤ, ဒီးဒုးလၢၤ အီၤ လၢဟီၣ်ခိၣ် အကမူၣ်, 15 ဒီးသးပ့ၤနီၣ် လၢတၢ်အခီၣ် ကယီၢ် လီၤကလဲ ဘၣ်ဖုးအီၤ, ဒီးဆၣ်ဖိကီၢ်ဖိ အမံၤ ကမၤသ့ၣ်ဖး ဘၣ်ဖုးအီၤလီၤ. 16 အသးကိၤ ဒီးမၤအဖိ ဒ်အတမ့ၢ်ဘၣ် အတၢ်ဒၣ်ဝဲ အသိးန့ၣ်, မၤ တၢ်ကလီကလီ, ဘၣ်ဆၣ်ဒီး တဘၣ်ယိၣ်ဘၣ် တၢ်ဘၣ်. 17 အဂ့ၢ်ဒ်အံၤ, ယွၤ တဟ့ၣ်ဘၣ်အီၤ လၢအတၢ်ကူၣ်သ့, ဒီးတဟ့ၣ်လီၤဘၣ် အီၤ လၢအသူၣ်ဆးအသးဆးဘၣ်. 18 ဘၣ်ဆၣ်ဒီး တုၤအဆဲၣ်ထီထီၣ်အသးဒီး, နံၤဘၣ်ဖၣ်လဲ ကသ့ၣ် ဒီးပှၤ လၢအဒိးအီၤလီၤ. 19 နဟ့ၣ်လီၤ ကသ့ၣ် လၢအဂံၢ်အဘါဧါ. နဒုးသိးအကိာ် ဒီးလီသီၣ် စ့ၢ်ကီးဧါ. 20 နဒုးစံၣ်အီၤ ဒ်ဒွဲၣ်ဧိၤတြၤဧိၤ အသိးန့ၣ် ဘၣ်ကသ့ဧါ. အနါဒ့ အကဟုကညီၢ် မ့ၢ်တၢ်မၤပျံၤမၤဖုးတၢ်လီၤ. 21 အခီၣ်ဝာ်တၢ် လၢပျီပူၤ, ဒီးအသူၣ်ခုအသးခု လၢအဂံၢ်အဘါ အဃိ, လဲၤသဂၢၢ် တၢ်အစုကဝဲၤ လီၤ. 22 နံၤဘၣ် တၢ်ပျံၤ, ဒီးတဘၣ်ယိၣ်ဘၣ် တၢ်ဘၣ်, ဒီး တကဒါအသး လၢနး အမဲာ်ညါဘၣ်. 23 လၢပီၤသီၣ်ထီၣ် လၢအလိၤ, ဘီကပြုၢ်ကပြီၤ, ဒီးဘီဖိလီၤ. 24 ယူၢ်လီၤကွံာ် ဟီၣ်ခိၣ် လၢအသးခူတလ့ၢ်, ဒီးအသးထီၣ်ဆူၣ်န့ၣ်, ဒီး တုၤ ကွဲၤ သီၣ်ထီၣ်ဒီး, တအိၣ်ဃိလၢၤဘၣ်. 25 လၢကွဲၤ သီၣ် အကျါန့ၣ် စံးဝဲ, ဟဲး, ဟဲး, ဒီးနၢ တၢ်ဒုးသုး လၢအယံၤ, ပှၤသုးဖိအခိၣ် အကလုၢ် ဒီးတၢ်ကိးပသူထီၣ်န့ၣ်လီၤ. 26 လံာ်ဧိၤတြၤဧိၤ ယူၤဝဲ, ဒီးယူာ်ထီၣ် အဒံးဆ့ ဆူကလံၤထံး လၢနတၢ်ကူၣ်သ့ အဃိ စ့ၢ်ကီးဧါ. 27 လံာ်ကြီကြာ် ယူၤထီၣ် ဆူထးခီ, ဒီးမၤအသွံ လၢအလီၢ်ထီၣ်ထီ လၢနမၤလိာ်တၢ် အဃိ စ့ၢ်ကီးဧါ. 28 အိၣ်ဝဲဆိးဝဲ လၢလၢၢ်ခိၣ်, ဒီး လၢလ့လိၤ လၢလၢၢ်အမဲ အဖီခိၣ်, ဒီး လၢအလီၢ်ခၢၣ်သနၢၢ်လီၤ. 29 ကွၢ်ဟုၣ် အတၢ်ဂုာ်န့ၢ် ဖဲန့ၣ် အမဲာ် ထံၣ်တၢ် လၢအယံၤလီၤ. 30 အဖိ စူၢ်ထီၣ် တၢ်သွံၣ်, ဒီး ဖဲပှၤဘၣ် တၢ်မၤသံ အလီၢ်န့ၣ်, အဝဲဒၣ် အိၣ် ဖဲန့ၣ်လီၤ.

1 ယွၤ ကတိၤဒံးတၢ် ဒီးစီၤယိၤဘး ဒီးစံးဝဲဒၣ်, 2 ပှၤလၢအလိာ်ကွီၢ် ဒီးတၢ်သ့တၢ်လၢာ်န့ၣ် ကသိၣ်လိအီၤ စ့ၢ်ကီး ဧါ. ပှၤလၢအသိၣ်ဃီၣ်ယွၤန့ၣ် ကစံးဆၢဒၣ်ဝဲ တက့ၢ်. 3 ဒီးစီၤယိၤဘး စံးဆၢ ယွၤ ဒီးစံးဝဲဒၣ်, 4 ကွၢ်ကွၢ်, ယမ့ၢ် တၢ်သးဘၣ်အၢလီၤ. ယကစံးဆၢနၤ ဒ်လဲၣ်. ယကပာ် ယစု လၢယထးခိၣ် အလိၤလီၤ. 5 ယကတိၤတၢ် တဘျီ ဘၣ်ဆၣ်ဒီး, ယတစံးဆၢဘၣ်, ခံဘျီဒၣ်လဲာ် ဘၣ်ဆၣ်ဒီး, ယတကတိၤလၢၤဘၣ်. 6 ဒီးယွၤ စံးဆၢ စီၤယိၤဘး လၢကလံၤသဝံး, ဒီးစံးဝဲဒၣ် 7 ကံၢ်တူာ် နယီၢ်ဒ့ ဒ်ပှၤပိာ်ခွါ အသိးန့ၣ်, ယကသံကွၢ်နၤ, ဒီးဘိးဘၣ်သ့ၣ်ညါယၤ တက့ၢ်. 8 နကမၤကဒံကဒါ ယတၢ်စံၣ်ညီၣ်ဧါ. ဒ်သိး တၢ်ကပာ်တီပာ်လိၤနၤ ဒီးနကစံၣ်ညီၣ်ဃၣ်ယၤဧါ. 9 နအိၣ်ဒီး နစု ဒ်ယွၤ အသိးန့ၣ် ဧါ. နဒုးသီၣ်လီ အကလုၢ် ဒ်အဝဲဒၣ် အသိးန့ၣ် ဘၣ်ကသ့ဧါ. 10 ကယၢကယဲ နသး လၢတၢ်ကဟုကညီၢ်, ဒီးတၢ်ဒိၣ်တၢ်ထီ, ဒီးသိးထီၣ် တၢ်လၤကပီၤ, ဒီးတၢ်ဃံတၢ်လၤ တက့ၢ်. 11 ဂၢ်လီၤနသးထီၣ်ဆူၣ်, ဒီးကွၢ် ကယဲၢ် ပှၤလၢအပာ်အသးထီၣ်ထီ, ဒီးဆီၣ်လီၤအီၤ တက့ၢ်. 12 ကွၢ် ပှၤ လၢအပာ် အသးထီၣ်ထီ ကိးဂၤဒဲး, ဒီးဆီၣ်လီၤအီၤ, ဒီးယီၢ်လီၤတံၢ် ပှၤတတီတလိၤ လၢအလီၢ်ပူၤ တက့ၢ်. 13 ပာ်ခူသူၣ် အီၤ လၢဟီၣ်ခိၣ် အကမူၣ်ကျါ တပူၤဃီ, စၢဃာ်အီၤ လၢအလီၢ်အိၣ်တဒၢ တက့ၢ်. 14 တုၤနုၤတစု ယကအုၣ်ယသး လၢနဂီၢ် လၢနစုထွဲဒၣ်နဲ အုၣ်က့ၤခီၣ်က့ၤနၤ သ့လီၤ. 15 ကွၢ်ကွၢ်, ကသ့ၣ်ထံ လၢယတ့အီၤ ဒီးနၤန့ၣ် အီၣ် နီၣ်ဧိၤမံၤဧိၤ ဒ်ဂီၤဖံး အသိးန့ၣ်လီၤ. 16 ကွၢ်ကွၢ်, အဂံၢ်အဘါ အိၣ်ဝဲ လၢအယီၢ်ဒ့, ဒီးဆူၣ်ဝဲ လၢအဟၢဖၢ အထူၣ်န့ၣ်လီၤ. 17 ဝံးဝး အမဲၢ် ဒ်သ့ၣ်ဆှိအ့ရ့း အသိး, အခံကီၢ် အထူၣ်ဘံပလိာ်အသး, 18 အဃံအကွဲ ဆူၣ်ဝဲ ဒ်တိၢ် တဘိတဘိ အသိးန့ၣ်, အဃံ မၤအသး ဒ်ထးအဘိတဖၣ် အသိးန့ၣ်လီၤ. 19 အဝဲဒၣ် မ့ၢ်ယွၤအကျဲတဖၣ် အခိၣ်လီၤ. ပှၤလၢအတ့ အီၤန့ၣ် ဟ့ၣ်အီၤ လၢအနးဧိၤဘီဧိၤလီၤ. 20 မ့ၢ်မး ကစၢၢ်ကလိ ဟဲစိာ်အီၤ လၢတၢ်အီၣ်, ဖဲ ဆၣ်ဖိကီၢ်ဖိ လၢပှၢ်လၢ်ကျါ ခဲလၢာ် လိာ်ကွဲ အလီၢ်လီၤ. 21 မံလီၤဝဲ လၢမးတီၢ်မံၤ အဖီလာ်, လၢတပိၢ်ကျါ, ဒီး လၢကပၢၤပူၤလီၤ. 22 မးတီၢ်မံၤကျၢၢ်ဘၢအီၤ လၢအကဒု, ထံကျိ အပံၢ်သလိ အိၣ်ဝးတရံးအီၤလီၤ. 23 ကွၢ်ကွၢ်, ထံမိၢ်ပှၢ် မ့ၢ်ဟဲဆူၣ် ဘၣ်ဆၣ်ဒီး, အဝဲဒၣ် တမၤ ချ့ချ့ဘၣ်, ထံယၢ်ဒ့ၣ် မ့ၢ်ဟဲဆူၣ် ဆူအထးခိၣ် ဘၣ်ဆၣ်ဒီး, အိၣ်ဒၣ် အတၢ်လီၤ. 24 လၢအမဲာ်ညါန့ၣ် ပှၤမၤအီၤ ဘၣ်ကသ့ဧါ. ပှၤဆဲးဖျိ အနါဒ့ လၢမၢဧိၤပျၢ်ဧိၤ ဘၣ်ကသ့ဧါ.


လံာ်စီၤယိၤဘး Job 41

1 နထုးထီၣ် သမၣ် လၢတခွဲ, ဒီးအပျ့ၤ လၢပျံၤ တဘိ လၢနစဲၤလီၤ, ဘၣ်ကသ့ဧါ. 2 နဒၢနုာ် ပျံၤတဘိ လၢအနါဒ့ပူၤ, နပျံာ် အခၣ် လၢနီၣ်ကွး ဘၣ်ကသ့ဧါ. 3 ကဃ့ကညး တၢ်အါဘျီ လၢနၤဧါ. ကကတိၤတၢ် ကပုာ်လုး ဒီးနၤဧါ. 4 ကအၢၣ်လီၤအီလီၤတၢ် ဒီးနၤဧါ. နကဟံးန့ၢ်အီၤ လၢနကုၢ်နပှၤ လီၤထူလီၤယိာ် စ့ၢ်ကီးဧါ. 5 နကလိာ်ကွဲ ဒီးအီၤ ဒ်ထိၣ်တဘ့ၣ် အသိးန့ၣ် ဧါ. နကစၢဃာ်အီၤ လၢနဖိသၣ်ပိာ်မုၣ် အဂီၢ်ဧါ. 6 ပှၤဒီတံၤဒီသကိး မၤ တၢ်အီၣ် လၢအီၤဧါ. နီၤဖးအီၤ လၢပှၤကၤတၢ်ဖိ အကျါဧါ. 7 နမၤပှဲၤ အဖံး ဒီးဘီစခဲထး, အခိၣ် လၢနီၣ်ဆဲး ဘၣ်ကသ့ဧါ. 8 ပာ် နစု လၢအလိၤ, သ့ၣ်နီၣ်ထီၣ် တၢ်ဒုးတၢ် တက့ၢ်. န တမၤလၢၤဘၣ်. 9 ကွၢ်ကွၢ်, ပှၤမုၢ်လၢ်တၢ် လၢအီၤ မ့ၢ်တၢ်ကလီကလီလီၤ. ပှၤကဘၣ်ယိၣ်တၢ် လၢအမဲာ်ညါ တမ့ၢ်ဘၣ်ဧါ. 10 ပှၤဒူဝဲ လၢအကထိၣ်ဂဲၤအီၤ တအိၣ်ဘၣ်, မ့မ့ၢ် ဒ်န့ၣ်ဒီး မ့ၢ်မတၤ ပာ်ဆၢထၢၣ်အသး လၢယမဲာ်ညါသ့ တဂၤလဲၣ်. 11 မ့ၢ်မတၤ ဟ့ၣ်ဆိ လၢယၤ, ဒီးယဘၣ်ဟ့ၣ်ကၣ်တၢ် လၢအီၤ တဂၤလဲၣ်. တၢ်အိၣ်လၢမူခိၣ် အဖီလာ် ဒီဘ့ၣ်ညါ မ့ၢ် ယတၢ်ခဲလၢာ်လီၤ. 12 ယတပာ်ခူသူၣ် အက့ၢ်အဂီၤ, ဒီးအစိအကမီၤ ဒီးအသဃိး အဃံအလၤဘၣ်. 13 မ့ၢ်မတၤ ဘ့ၣ်ကွံာ် အဆ့ သ့တဂၤလဲၣ်. မ့ၢ်မတၤ လဲၤဘူး ဒီးအမဲခံဂ့ၢ် သ့တဂၤလဲၣ်. 14 မ့ၢ် မတၤ အိးထီၣ် အထးခိၣ် အတြဲၤ သ့တဂၤလဲၣ်. အမဲအခီ မ့ၢ်တၢ်ပျံၤအလီၢ် အိၣ်ဝးတရံးဝဲလီၤ. 15 အသဒံၣ်ကိၤ မ့ၢ်အတၢ်ပာ် အသးထီၣ်ထီ, စဲဘူးလိာ်အသး ဒ်တၢ်စဲဃာ်ပနီၣ်လၤစဲဘူးတၢ် အသိးန့ၣ်လီၤ. 16 တဘ့ၣ် ဒီးတဘ့ၣ် စဲဘူးလိာ်အသး, ဒီးကလံၤ တဟဲနုာ်ဘၣ် လၢအဘၢၣ်စၢၤဘၣ်. 17 တဘ့ၣ် ဒီးတဘ့ၣ် စဲဘူးလိာ်အသးလီၤ. စဲဘူးလိာ်အသး ဒီးပှၤမၤလီၤဖးအီၤ တသ့ဘၣ်. 18 ဆဲဝဲ သတးဒီး တၢ်ကပီၤထီၣ်, ဒီးအမဲာ် မၤသး ဒ်မုၢ်ဆ့ၣ် အမဲာ်ဖံး အသိးန့ၣ်လီၤ. 19 မ့ၣ်ကဖး ဟးထီၣ် လၢအထးခိၣ်, မ့ၣ်အူဖီ စံၣ်ထီၣ်ဝဲလီၤ. 20 မ့ၢ်အူခုၣ် လဲၤထီၣ် လၢအနါဒ့ ဒ် လၢသပၢၤ အကလာ်ထီၣ်အသိး, ဒ် လၢသပၢၤ တဖျၢၣ် အသိးန့ၣ်လီၤ. 21 အသါန့ၣ် ဆိၣ်ကဲၤထီၣ် မ့ၣ်အူကဖး ဒီးမ့ၣ်အူလၣ် ဟဲထီၣ် လၢအထးခိၣ်လီၤ. 22 တၢ်အဂံၢ်အဘါ အိၣ်ဝဲဆိးဝဲ လၢအကိာ်လိၤ, ဒီးတၢ်မၤပျံၤမၤဖုးတၢ်န့ၣ် ဂဲၤကလံၣ် လၢအမဲာ်ညါလီၤ. 23 အညၣ်အကဘျံး စဲဘူးလိာ်အသး, အိၣ်ဂၢၢ်အိၣ်ကျၢၤဝဲ, ဒီးတၢ်မၤဝးအီၤ တသ့ဘၣ်. 24 အသးကိၤဝဲ ဒ် လၢၢ် တဖျၢၣ် အသိးန့ၣ်, ဒီးကိၤဝဲ ဒ်ဆၢၣ်ဂူာ်လၢၢ် အဖီလာ် တဖျၢၣ် အသိးန့ၣ်လီၤ. 25 တုၤအထိၣ်ဂဲၤ အသး ဒီးပှၤအဆူၣ်ပျံၤတၢ်, အသး ကတုၤဝဲ လၢအပျံၤတၢ်ဖုးတၢ် အဃိလီၤ. 26 ပှၤလၢအဆဲးအီၤ အနးန့ၣ် တနုာ်ဘၣ်, ဒီးဘီ, ဒီးဘီဖိ, ဒီးဘီစခဲ တနုာ်ဘၣ်. 27 ပာ်ထး ဒ်လီၢ် အသိး, ဒီးတိၢ် ဒ်သ့ၣ်ကျၣ် အသိးန့ၣ်လီၤ. 28 ပျၢ်ဧိၤစၤဧိၤ ဒုးဃ့ၢ်ကွံာ်အီၤ တသ့ဘၣ်. နီၣ်ဘျုး အလၢၢ်တဖၣ် ကဲထီၣ် လီၢ်အကမူၣ် လၢအီၤလီၤ. 29 ပာ်နီၣ်တီၢ် လၢလီၢ်ဧိၤဒံးဧိၤ, နံၤဘၣ် ဘီ လၢအဝး အသးန့ၣ်လီၤ. 30 သပၢၤက့ လၢအကနၣ်အ့ၣ် အိၣ်ဝဲ လၢအဖီလာ်, ဒါလီၤ တၢ်ကနၣ်စူ လၢကပံာ်လိၤလီၤ. 31 ဒုးကလာ်ထီၣ် ထံပူၤယိာ် ဒ်သပၢၤကလၣ်ထီၣ်အသိး, ဒုးကဲထီၣ် ထံမိၢ်ပှၢ် ဒ်သပၢၤ အိၣ်ဒီး ကသံၣ်ဖှူတၢ် သိးန့ၣ်လီၤ. 32 ဒုးကပီၤ ဘၣ်ကျဲ လၢအလီၢ်ခံ, ပှၤဆိကမိၣ် လၢထံယိာ်ပူၤ အခိၣ်ဝါလီၤ. 33 တၢ် ဒ်အဝဲန့ၣ် အသိး တအိၣ်ဘၣ် လၢဟီၣ်ခိၣ်ချၢဘၣ်, လၢတၢ်တ့အီၤ လၢအတပျံၤဘၣ် တၢ်ဘၣ်. 34 ကွၢ်လီၤဝဲ လၢကယဲၢ် တၢ်ထီၣ်ထီ အဖီခိၣ်, မ့ၢ် စီၤပၤ လၢတၢ်ပာ်အသးထီၣ်ထီ အဖိ ခဲလၢာ် အဖီခိၣ်လီၤ.

1 တုၤနုၤတစု စီၤယိၤဘး စံးဆၢယွၤ ဒီးစံးဝဲဒၣ်, 2 ယသ့ၣ်ညါ လၢနသ့တၢ်လၢာ်, ဒီးတၢ်တြီ နတိာ်တၢ် တသ့ဘၣ် နီတမံၤဘၣ်. 3 ပှၤလၢအတၢ်သ့ၣ်ညါ တအိၣ်ဘၣ် ဒီး မၤဘံၣ်မၤဘၢ တၢ်ကူၣ် တဂၤအံၤ မ့ၢ်မတၤ တဂၤလဲၣ်. မၤသးဒ်န့ၣ်ဒီး တၢ် လၢယတသ့ၣ်ညါဘၣ်န့ၣ် ယကတိၤတၢ်. တၢ်လီၤလး ကဲၣ်ဆိး လၢယဂီၢ် လၢယတသ့ၣ်ညါဘၣ်လီၤ. 4 ဒိကနၣ်လၢ် တက့ၢ်. ဒီးယကကတိၤတၢ်လီၤ, ယကဃ့တၢ် လၢနၤ, ဒီးဘိးဘၣ်သ့ၣ်ညါယၤ တက့ၢ်. 5 ယနၢ်ဟူတ့ၢ် လၢနဂ့ၢ်နကျိၤ လၢယနၢ် နၢ်ဟူတၢ်လီၤ. မ့မ့ၢ်ခဲကနံၣ်အံၤ ယမဲာ် ထံၣ်ဘၣ်နၤလီၤ. 6 မၤသးဒ်န့ၣ်ဒီး ယသး ဘၣ်အၢလီၤယသး, ဒီးပီၢ်ယၢ်လီၤက့ၤ ယသး လၢဟီၣ်ခိၣ် အကမူၣ် ဒီးဖၣ်ဆါ အကျါလီၤ. 7 ဒီး လၢယွၤကတိၤ တၢ်ကတိၤန့ၣ် စီၤယိၤဘး အလီၢ်ခံ ဒီး, တၢ်မၤအသး လၢယွၤ စံး လၢပှၤတ့ၤမၣ်ဖိ စီၤအလံဖးစး, ယသးထီၣ် ဘၣ်နၤ, ဒီးနတံၤနသကိး ခံဂၤလီၤ. အဂ့ၢ်ဒ်အံၤ, သုတကတိၤတၢ် လၢယဂ့ၢ်ယကျိၤ လၢအတီအလိၤ ဒ်ယခ့ယပှၤ စီၤယိၤဘး သိးန့ၣ်ဘၣ်. 8 မၤသးဒ်န့ၣ်ဒီး ခဲကနံၣ်အံၤ, ဟံးန့ၢ် ဂီၤဖံးဖါ လၢသုဂီၢ် နွံဒု, ဒီးသိဖါ နွံဒု, ဒီးလဲၤဆူ ယခ့ယပှၤ စီၤယိၤဘး အအိၣ်, ဒီးလုၢ် တၢ်လုၢ်မ့ၣ်အူ လၢသုဂီၢ်, ဒီးယခ့ယပှၤ, စီၤယိၤဘး ကဘါထုကဖၣ်န့ၢ် သုဂီၢ်လီၤ. အဂ့ၢ်ဒ်အံၤ, ယကကွၢ်မဲာ်အီၤလီၤ. ယကမၤ ဘၣ်ဖုးသု ဒ်သုတၢ်ကတိၤ ကလီကလီ အသိးန့ၣ်လီၤ. အဂ့ၢ်ဒ်အံၤ, သုတကတိၤဘၣ်တၢ် လၢယဂ့ၢ်ယကျိၤ လၢအတီအလိၤ ဒ်ယခ့ယပှၤ စီၤယိၤဘး အသိးန့ၣ်ဘၣ်. 9 ဒီးပှၤတ့ၤမၣ်ဖိ စီၤအလံဖးစး, ဒီးပှၤၡူဃးဖိ စီၤဘံးလဒီး, ဒီးပှၤနၤမးဖိ စီၤစိဖၢ်န့ၣ် လဲၤဝဲ, ဒီးမၤဝဲ ဒ်ယွၤမၤလိာ်အီၤ အသိးန့ၣ်လီၤ. ဒီးယွၤ ကွၢ်မဲာ် စီၤယိၤဘးလီၤ. 10 ဒီးတုၤ စီၤယိၤဘး ဘါထုကဖၣ်န့ၢ် အတံၤအသကိး အဂီၢ်ဒီး, ယွၤ မၤကဒါက့ၤ အတၢ်ကဲကုၢ်လီၤ. ဒီးယွၤ မၤအါထီၣ် စီၤယိၤဘး အတၢ်ခဲလၢာ် အလီၢ် ခံစးလီၤ. 11 တုၤနုၤတဘျီ အဒီပုၢ်ဝဲၢ်ခွါ ခဲလၢာ်, ဒီးအဒီပုၢ်ဝဲၢ်မုၣ် ခဲလၢာ်, ဒီး အတံၤအသကိး လၢထံး လၢမကိာ် ခဲလၢာ်န့ၣ် ဟဲ ဆူအအိၣ်, ဒီးအီၣ်တၢ် ဒီးအီၤ လၢအဟံၣ်ပူၤ, ဒီး အသးအုး ဒီးအီၤ ဒီးမၤမုာ်ထီၣ်က့ၤအီၤ လၢကယဲၢ် တၢ်အၢ လၢယွၤ ဒုးဟဲဘၣ်အီၤ အဃိလီၤ. ဒီး ကယဲၢ် ပှၤဟ့ၣ်လီၤအီၤ လၢစ့တဘ့ၣ်, ဒီးပသံး ထူတဘိ ကိးဂၤဒဲးလီၤ. 12 ဒီးယွၤ ဆိၣ်ဂ့ၤ စီၤယိၤဘး အကတၢၢ်န့ၣ် ဒိၣ်န့ၢ် အခီၣ်ထံး တက့ၢ်လီၤ. ဒီးအိၣ်ဝဲ ဒီးသိ တကလး လွံၢ်ကထိ, ဒီးကီၤလၤအူး ဃုကထိ, ဒီးဂီၤဖံး အဆိ တကထိ, ဒီးကသ့ၣ်ယီၤမိၢ် တကထိလီၤ. 13 ဒီးအိၣ်ဝဲ ဒီးအဖိခွါ နွံဂၤ, ဒီးအဖိမုၣ် သၢဂၤလီၤ. 14 ဒီးအခီၣ်ထံတဂၤ အမံၤမ့ၢ် နီၢ်ယမံမၤ, ခံဂၤတဂၤအမံၤ မ့ၢ် နီၢ်ကစံဧၤ, ဒီးသၢဂၤတဂၤ အမံၤမ့ၢ် နီၢ်က့ရၣ်ဟးပူး လီၤ. 15 ဒီးပိာ်မုၣ် လၢအက့ၢ်အဂီၤဂ့ၤ ဒ်စီၤယိၤဘး အဖိမုၣ် အသိး လၢကီၢ် ဒီဘ့ၣ်ညါ အပူၤန့ၣ် တအိၣ်ဘၣ်. ဒီးအပၢ် ဟ့ၣ်လီၤ အတၢ်န့ၢ်သါ လၢအဒီပုၢ်ဝဲၢ်ခွါ အကျါလီၤ. 16 ဒီးစီၤယိၤဘး မူဝဲ လၢတၢ်န့ၣ် အလီၢ်ခံန့ၣ် အနံၣ် တကယၤ လွံၢ်ဆံ, ဒီးထံၣ်ဘၣ် အဖိခွါ, ဒီး အဖိခွါ အဖိခွါ လွံၢ်စိၤလီၤ. 17 ဒီးစီၤယိၤဘး သံဝဲ လၢအသးပှၢ်တ့ၢ်, ဒီးပှဲၤဝဲ ဒီးမုၢ်နံၤ မုၢ်နၤတဖၣ်လီၤ.